WHO ge approved test eh neiy, ekamaku yageenkan bodu | Mihaaru\nޑަބްލިޔުއެޗްއޯގެ އެޕްރޫވްޑް ޓެސްޓެއް ނެތް، އެކަމަކު ޔަގީންކަން ބޮޑު\n13 މެއި 2020 - 10:06 8 comments\nއަލަށް އުފަންވި ކޮވިޑް-19 ގެ ބަލިމަޑުކަން މުޅި ދުނިޔެ އަށް ފެތުރި ބިރުވެރިކަމެއްގެ ތެރަށް ދިޔައިރު ހޯދިފައި ނުވަނީ ބަލީގެ ފަރުވާއެއް އެކަންޏެއް ނޫނެވެ. ބައްޔަށް ޓެސްޓްކުރެވޭނެ ކަށަވަރު ގޮތެއް ވެސް ނެތީސް މި ބަލިމަޑުކަން ދުނިޔެ ނާމާންކޮށްލީ އެވެ. އެއާ އެކު، މެޑިކަލް ކުންފުނިތަކުން އެންމެ ބޮޑު އިސްކަމެއް ދިނީ ބައްޔަށް ޓެސްޓްކުރާނެ އެންމެ ޔަގީން ގޮތްތައް ހޯދުމަށެވެ. އެތައް ސަތޭކަ ކުންފުންޏަކުން ޓެސްޓް ކިޓްތައް ހަދަމުން އަންނައިރު މިހާތަނަށް ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ) އިން ރަސްމީކޮށް އެއްވެސް ޓެސްޓެއް އެޕްރޫވްކޮށްފައެއް ނުވެ އެވެ.\nއެކަމަކު އެންއީއޯސީގެ ރޭގެ ޕްރެސް ކޮންފަރެންސްގައި އެޗްޕީއޭގެ އެޕިޑެމިއޮލޮޖިސްޓް ޑރ. އިބްްރާހީމް އަފްޒަލް ވަނީ ރާއްޖޭގައި ބޭނުންކުރަނީ ޑަބްލިޔުއެޗްއޯ އިން އެޕްރޫވްކޮށްފައިވާ ޓެސްޓެއް ކަމަށް ވިދާޅުވެފަ އެވެ. އޭނާ އެހެން ވިދާޅުވީ ކޮން މާނައެއްގައި ކަމެއް ނޭނގެ އެވެ. ފަހަރެއްގައި، ޑަބްލިޔުއެޗްއޯ މެދުވެރިވެގެން ހޯދާ ޓެސްޓްތަކަކަށް ވުމުން އެހެން ވިދާޅުވީ ކަމަށް ވުން ވެސް އެކަށީގެންވެ އެވެ. ނުވަތަ އޮޅުކަމުން އެ ބަސް ބޭނުންކުރެއްވުނީ ކަމަށް ވެސް ވެދާނެ އެވެ.\nޑަބްލިޔުއެޗްއޯގެ އިމަޖެންސީ ޔޫސް ލިސްޓިން\nކޮވިޑް-19 އަކީ ދުނިޔެ އާންމު ބަލިމަޑުކަމެއްގެ ގޮތުގައި ޑަބްލިޔުއެޗްއޯ އިން މާޗް 11 ގައި ކަނޑައެޅުމަށް ފަހު އެ ޖަމިއްޔާ އިން މިހާތަނަށް ވަނީ އިމަޖެންސީ ޔޫސް ލިސްޓިންގައި (އީޔޫއެލް) ގައި ކޮވިޑް-19 ގެ ހަތަރު ޓެސްޓެއް ހިމަނައިފަ އެވެ. އެކަމަކު އެއީ އެ ހަތަރު ޓެސްޓް ރަސްމީކޮށް އެޕްރޫވްކުރުމެއް ނޫނެވެ.\nއީޔޫއެލް އުފެއްދީ ޕަބްލިކް ހެލްތު އިމަޖެންސީގެ ހާލަތުގައި ބޭހާއި ވެކްސިނާއި ޓެސްޓްތައް ވަކި އިންތިޒާމެއްގެ ތެރެއިން ލިބޭނެ އިންތިޒާމު ހަމަޖެއްސުމަށް، 2014 ވަނަ އަހަރު އެފްރިކާގެ ގައުމުތަކުގައި އިބޯލާ ފެތުރެން ފެށި ދުވަސްވަރު އެވެ. އެއީ އިބޯލާ ފެތުރުނު ގައުމުތަކުގައި ވެސް އުސޫލުތައް ހުންނަ ގޮތުން، އެއްވެސް ހަމައެއް ނެތި އެކި ފާޑުގެ ބޭސްތަކާއި ޓެސްޓްތައް މާކެޓްކޮށް ބޭނުންކުރަން ފުރުސަތު އޮންނާތީ ރައްކާތެރިކަމުގެ ގޮތުންނެވެ.\nއީޔޫއެލް މަސައްކަތްކުރަނީ ކިހިނެއް؟\nއީޔޫއެލްގެ ދަށުން ހުއްދަ ދޭ ކުންފުނިތަކުން ހަދާ ބޭހެއް، ވެކްސިނެއް އަދި ޓެސްޓެއްގެ ވެސް ކޮލިޓީ ޑަބްލިޔުއެޗްއޯ އިން ކަށަވަރުކުރާނެ އެވެ. އެކަމަކު އޭގެ މާނަ އަކީ އީޔޫއެލްގައި ހިމަނާ ހިސާބުން އެއީ ޑަބްލިޔުއެޗްއޯ އިން އެޕްރޫވްކުރުމެއް ނޫނެވެ. ހުއްދަ ދޭ ކުންފުނިތަކުން ކުރަން ޖެހޭ ކަމަކީ އެ އުފެއްދުމެއްގެ ކޮލިޓީ ޑަބްލިޔުއެޗްއޯ ގަބޫލުކުރާ މިންވަރެއްގައި، ވީ އެންމެ އަވަހަކަށް އުފެއްދުމެވެ. އެ ފެންވަރަށް އުފެއްދިއްޖެ ނަމަ، އެ ބައްޔެއްގެ ނުރައްކާ އޮތް މެންބަރު ގައުމުތަކުގެ ހެލްތު މިނިސްޓްރީތައް މެދުވެރިކޮށް، އިސްކަންދޭ ތަރުތީބަކުން އަވަހަށް އެ ލިބޭނެ ގޮތް ހަމަޖައްސާނެ އެވެ.\nމިކަމުގައި ޑަބްލިޔުއެޗްއޯގެ މަގްސަދަކީ އެ އުފައްދާ އެއްޗެއްގެ ފުރިހަމަ މައުލޫމާތާއި އެ ބޭނުންކުރާނެ ގޮތް މެންބަރު ގައުމުތަކަށް ލިބޭނެ ކަމުގެ ކަށަވަރު ނިޒާމެއް ގާއިމުކުރުމާއި އެ އުފެއްދުމެއް އަވަހަށް ފުރިހަމަކޮށް މެންބަރު ގައުމުތަކަށް ފަސޭހައިން ލިބޭނެކަން ކަށަވަރުކުރުމެވެ.\nއީޔޫއެލްގައި ހިމަނާފައިވާ އެއްޗެއް ބޭނުންކުރުމަކީ ލިބޭ ޔަގީންކަމެކެވެ. މި ހާލަތުގައި ބޭނުންކުރަނީ ރަސްމީކޮށް ހުއްދަ ދީފައިވާ އެއްޗަކަށް ނުވިޔަސް ޑަބްލިޔުއެޗްއޯގެ ބެލުމުގެ ދަށުން އުފެއްދުމުގެ މަސައްކަތްކުރަމުން އަންނަ އެއްޗަކަށް ވުމުން އިތުރު ޔަގީންކަމެއް އޮވެ އެވެ. އެންމެ ފުރަތަމަ އިމަޖެންސީ ލިސްޓިންގައި ޑަބްލިޔުއެޗްއޯ އިން ހިމަނާފައިވާ އިން ވިޓްރޯ ޑައިގްނޮސްޓިކް (އައިވީޑީ) އާ ބެހޭ ގޮތުން މިދިޔަ މަހު ހަތެއްގައި ނެރުނު ބަޔާނުގައި ވެސް ފާހަގަކޮށްފައިވަނީ މިކަމެވެ.\nއެ ބަޔާނުގައި ބުނެފައިވަނީ މި ޓެސްޓްތައް ލިސްޓުގައި ހިމެނުމަކީ ބައްޔަށް ކުރާ ޓެސްޓުތަކުގެ ޔަގީންކަން ބޮޑުވެ ޓެސްޓުކުރުން ގިނަކުރުމުގެ ގާބިލްކަން އިތުރުކޮށްދޭނެ ކަމަކަށް ވާނެ ކަމަށެވެ.\n"އިމަޖެންސީ ޔޫސް ލިސްޓިންގައި މި އުފެއްދުންތައް ހިމެނުމުން ޓެސްޓްކުރުން އިތުރުކޮށް ޔަގީންކަން ބޮޑުކުރުމަށް ގައުމުތަކަށް އެހީއަކަށް ވާނެ،" ޑަބްލިޔުއެޗްއޯގެ އެސިސްޓެންޓް ޑިރެކްޓަ ޖެނެރަލް ފޯ މެޑިސިން އެންޑް ހެލްތު ޕްރޮޑަކްޓްސް ޑރ. މަރިއެންގެލާ ސިމާއޯ، އެ ޖަމިއްޔާގެ ނިއުސް ލެޓާއަކަށް ވިދާޅުވެފައިވެ އެވެ.\nއޭގައި ބުނެފައިވަނީ އީޔޫއެލް ގާއިމުކޮށްފައިވަނީ އިމަޖެންސީ ހާލަތްތަކުގައި، ސިއްހީ ވަސީލަތްތައް ލިބުން އަވަސްކުރަން ކަމަށާއި ކޮވިޑް-19ގެ ދެ ޓެސްޓެއް އީޔޫއެލްގައި ހިމެނުމުން އދ. މެދުވެރިކޮށް އަދި ކޮވިޑް-19 އާ ދެކޮޅަށް މަސައްކަތްކުރާ އެހެން އެޖެންސީތައް މެދުވެރިކޮށް އެ ތަކެތި މެންބަރު ގައުމުތަކަށް ސަޕްލައިކުރުން ވެސް ފަސޭހަވެގެންދާނެ ކަމަށެވެ.\nޑަބްލިޔުއެޗްއޯ އިން އަދި އެއްވެސް ޓެސްޓެއް އެޕްރޫވްކޮށްފައި ނުވިޔަސް އެކި ގައުމުތަކުގައި އެ ގައުމުތަކުގެ ސިއްހީ އިދާރާތަކުން ހުއްދަ ދީގެން ބައެއް ޓެސްޓްތައް އަންނަނީ ބޭނުންކުރަމުންނެވެ. އެކަމަކު ޓެސްޓްތަކުގެ ޔަގީންކަމާ މެދު ސުވާލު އުފެދޭ ކިތަންމެ ހާލަތެއް މެދުވެރިވެފައިވެ އެވެ. އެހެންވެ ރާއްޖެ ފަދަ ވަސީލަތްތައް މަދު ގައުމަކަށް އެންމެ ރައްކާތެރި އަދި ޔަގީންކަން ބޮޑު ގޮތަކަށް ވާނީ ވެސް ޑަބްލިޔުއެޗްއޯ މެދުވެރިގެން ފޯރުކޮށްދޭ އެއްޗެހި ބޭނުންކުރުމެވެ.\nއިތުރު ލިޔުންތައް ޑަބްލިއުއެޗްއޯ ސިއްހީ ކުއްލި ނުރައްކަލުގެ ހާލަތު


Ithuru 2499 meehun covidah positive vehjje - vNews.mv\nއައިޝަތު އިބްރާހީމް Male' | 27 January 2022, 22:42\nރާއްޖެއިން ކޮވިޑަށް އަލަށް ޕޮޒިޓިވްވި މީހުންގެ އަދަދު އިއްޔެއަށްވުރެ މިއަދު މަދުވެއެޖެއެވެ.\nހެލްތު ޕްރޮޓެކްޝަން އެޖެންސީ، (އެޗް.ޕީ.އޭ)އިން އެންމެފަހުން ޢާއްމުކުރި ތަފާސްހިސާބުތައް ދައްކާގޮތުން ވޭތުވެދިޔަ 24 ގަޑިއިރުތެރޭގައި 2،499 މީހަކު ކޮވިޑަށް ޕޮޒިޓިވްވެފައިވެއެވެ. މީގެ ތެރެއިން 1،280 މީހުންނަކީ މާލެއިން ޕޮޒިޓިވްވި މީހުންނެވެ. އަދި އަތޮޅުތަކުގެ ރަށްރަށުން 697 މީހަކު ބައްޔަށް ޕޮޒިޓިވްވެފައިވާއިރު ރިސޯޓްތަކުން 114 މީހުން ވަނީ ޕޮޒިޓިވްވެފައެވެ.\nރާއްޖެއިން ކޮވިޑަށް އަލަށް ޕޮޒިޓިވްވި މީހުންގެ އަދަދު އިއްޔެއަށްވުރެ މިއަދު ވަނީ މަދުވެފައެވެ. ރާއްޖެއިން އިއްޔެ ޕޮޒިޓިވްވެފައިވަނީ 2،609 މީހުންނެވެ.\nމިއާއެކު ރާއްޖެއިން މި ބަލިޖެހުނު މީހުންގެ ޢަދަދު ވަނީ 128،089 އަށް އަރާފައެވެ.\nހެލްތު ޕްރޮޓެކްޝަން އޭޖެންސީން އާންމުކުރި ތަފާސްހިސާބުތަކަށް ބަލާއިރު، އިއްޔެ ހަވީރު 6:00 އިން ފެށިގެން މިއަދު ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 7،019 ސާމްޕަލްއެވެ. އޭގެތެރެއިން 2،499 ސާމްޕަލް ވަނީ ޕޮޒިޓިވްވެފައެވެ.\nއަލަށް ޕޮޒިޓިވް ސާމްޕަލްތަކުގެ ތެރެއިން 1،280 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 697 މީހަކު ނިސްބަތްވަނީ އަތޮޅުތެރޭގެ ރަށްތަކަށެވެ. 56 މީހަކު ނިސްބަތްވަނީ ރިސޯޓުތަަކަށެވެ. އަދި ސަފާރީތަކުން ޕޮޒިޓިވްވެފައިވާ އެކަކު ހިމެނެއެވެ.\nއަލަށް ޕޮޒިޓިވްވި މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވިކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 128،089 އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި ރާއްޖެއިން ބަލިން ފަސޭހަވެފައިވަނީ 2،220 މީހުންނެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 108،632 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 16،950 ގައެވެ. މީގެތެރެއިން 54 މީހަކަށް ހޮސްޕިޓަލްތަކުގައި އެޑްމިޓްކޮށްގެން ދަނީ ފަރުވާ ދެމުންނެވެ.\nމާލެ ސަރަހައްދުގެ ޕޮޒިޓިވިޓީ ރޭޓް މިހާރު ހުރީ 39 އިންސައްތައިގައެވެ.\nކޮވިޑްބަލީގައި މިހާރުވެސް އެންމެ ހާލަތު ގޯސްވެފައިވަނީ މާލެ ސަރަހައްދުގައެވެ.\nކޮވިޑްބަލީގައި ރާއްޖެއިން މިއަދު ދެ މީހަކު މަރުވެފައިވާއިރު، މިބަލީގައި ރާއްޖެއިން މިހާތަނަށް މަރުވި މީހުންގެ އަދަދުވަނީ 274 އަށް އަރާފައެވެ.


3CX މެއިންޓެނެންސް ސަބްސްކްރިޕްޝަން އައުކޮށްދޭނެ ފަރާތެއް ހޯދުމަށް\nމި ކުންފުނީގައި ބޭނުންކުރަމުން އަންނަ 3CX މެއިންޓެނެންސް ސަބްސްކްރިޕްޝަން އައުކޮށްދޭނެ ފަރާތެއް ބޭނުންވެއްޖެއެވެ. މިމަސައްކަތާ ގުޅޭ މައުލޫމާތު ކަރުދާސް މި އިޢްލާނާއި އެކު ގެޒެޓުގައި ޝާއިޢުކުރެވިފައި ވާނެއެވެ.\nވީމާ، މި މަސައްކަތަށް ޝައުގުވެރިވެވަޑައިގަންނަވާ ފަރާތްތަކުން 19 މެއި 2021 ވާ ބުދަ ދުވަހުގެ 13:00 ގެ ކުރިން ރެޖިސްޓްރީ ކުރެއްވުން އެދެމެވެ. ރެޖިސްޓްރީ ކުރެއްވުމަށް، [email protected] އަށް ކުންފުނީގެ ނަމާއި، ގުޅޭނެ ފަރާތެއްގެ ފުރިހަމަ ނަމާއި ފޯނު ނަމްބަރު، އައިޑީ ކާޑު ނަމްބަރު އަދި އީމެއިލް އެޑްރެސް ޖެއްސެވުމަށްފަހު މެއިލް ކުރެއްވުން އެދެމެވެ. ރެޖިސްޓްރީ ކުރެއްވުމަށް ހަމަޖެހިފައިވާ ސުންގަޑި ހަމަވާއިރު، މަދުވެގެން3ފަރާތަކުން ރެޖިސްޓްރީ ކޮށްފައިނުވާނަމަ، މި އިޢުލާން ބާތިލުކޮށް އަލުން އިޢުލާން ކުރެވޭނެއެވެ.\n20 މެއި 2021 ވާ ބުރާސްފަތި ދުވަހުގެ 11:00 ގައި ވެބް މީޓިންގ އެއް މެދުވެރިކޮށް އަންދާޒީ ހިސާބު ހުށަހެޅުއްވުން އޮށްނާނެއެވެ. ވެބް މީޓިންގގެ ލިންކް، ރެޖިސްޓްރީކުރައްވާފައިވާ ފަރާތްތަކަށް މެއިލްގެ ޒަރިއްޔާއިން ލިބިވަޑައިގަންނަވާނެއެވެ. އަންދާސީ ހިސާބު ފޮނުވާނީ މެއިލްގެ ޒަރިއްޔާއިން މި ދެންނެވި މީޓިންގގައެވެ.\nކަނޑައެޅިފައިވާ ސުންގަޑި އަށް ރެޖިސްޓްރީ ކޮށްފައިނުވާ ފަރާތްތަކާއި ވެބް މީޓިންގައި ބައިވެރިވެވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައެއް ނުގަނެވޭނެވެ.\nފެން ބިލްޑިންގ، 3ވަނަ ފަންގިފިލާ\nއަމީނީ މަގު، މައްޗަންގޯޅި، 20375\nއީމެއިލް: [email protected] ވެބްސައިޓް: www.aasandha.mv ފޯން: 3011483\n09 މޭ 2021\nޕަބްލިޝްކުރި ތާރީޚު: 09 މޭ 2021\nޕަބްލިޝްކުރި ގަޑި: 1757\nސުންގަޑި: 20 މޭ 2021 1100\n- IUL-PROC-AS-2021-020 - Information For Bidders


Vazeefaage furusathu - Municipal Inspector (Meedhoo avashu office)\n16 ނޮވެމްބަރ 20212months ago\nފިހާރަ ފިހާރައިގެ ކުޑަދޮރުން މުދަލާއި ތަކެތި ނެރެފައި ބެހެއްޓުމާއި، ފިހާރައިގެ ދޮރުން ބޭރުގައި މަގުމައްޗަށްވާ ގޮތަށް މުދަލާއި ތަކެތި ބެހެއްޓުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nތިމާވެށި ޙިމާޔަތް ކުރުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nވަގުތީގޮތުން މަގު ބަންދުކުރުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nއާންމުތަންތަނަށާއި މަގުމައްޗަށާއި ފަޅުތެރެޔަށް ދޫކޮށްލާފައިވާ ތަކެތި ނެގުމާބެހޭ ޤަވާޢިދު ތަންފީޒުކުރޭތޯ ބެލުން.\nގޭގޭގެ ފުރާޅުން މަގުމައްޗަށް އަންނަ ފެން ހިންދުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nމަގުފާރާއި އިންފާރު ތަޅާލުމާބެހޭ ޤަވާޢިދު ތަންފީޒުކުރޭތޯ ބެލުން.\nމަގުމަތި ކުނިކެހުމާބެހޭ ޤަވާޢިދު ތަންފީޒުކުރޭތޯ ބެލުން.\nއޮޑިހަރުގެއާއި ބެހޭ ޤަވާޢިދު ތަންފީޒުކުރޭތޯ ބެލުން.\nގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nކަނޑުތޮށީގައްޔާއި އެއްގަމުތޮށީގައި އުޅަނދުފަހަރު އެއްސުމާއި، ފަޅުތެރޭގައި އުޅަނދުފަހަރު ދުއްވުމާއި އެޅުމާއި އެކަންކަމަށް ފީނެގުމާބެހޭ ޤަވާޢިދު ތަންފީޒުކުރޭތޯ ބެލުން.\nލައުޑް ސްޕީކަރު ބޭނުންކުރުމާއި އަޑުގަދަކޮށް ލަވަޖެހުމާ ބެހޭ ޤަވާޢިދު ތަންފީޒުކުރޭތޯ ބެލުން.\nމަގު ކޮނުމާއި މަގުގައި އެއްޗެތި ވަޅުލުމާއިބެހޭ ޤަވާޢިދު ތަންފީޒުކުރޭތޯ ބެލުން.\nއާންމު އުނދަގުލާއި ބެހޭ ޤަވާޢިދު ތަންފީޒުކުރޭތޯ ބެލުން.\nރަށުގެ ޢާންމު ތަންތަނުގައި މުނިފޫހި ފިލުވުމުގެ ހަރަކާތްތަށް ބޭއްވުމާއިބެހޭ ޤަވާޢިދު ތަންފީޒުކުރޭތޯ ބެލުން.\nރަށާއި ގުޅިފައިވާ ކަނޑުގައި ނުވަތަ ރަށުގެ ޢާންމު ތަންތަނުގައި ފިލްމު ނަގަން ހުއްދަ ދިނުމާއި ފީނެގުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nކުނިއުކާލުމާއި ކުނި ނައްތާލުމުގެ ޤަވާޢިދު ތަންފީޒުކުރޭތޯ ބެލުން.\nމަގުމަތީގައި އިޢުލާނާއި އިޝްތިހާރު ހަރުކުރުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nއައްޑޫގައި އެއްގަމުގައި ދުއްވާ އިންޖީނުލީ އެއްޗެއްސާއި އިންޖީނުނުލާ އެއްޗެހި ދުއްވުމާއި ބޭނުންކުރުމާބެހޭ ގަވާއިދާއި، މަގުމަގާއި އާންމު ތަންތަނުގައި ޕާކްކުރުމާއި ޕާކްކުރުމުގެ ފީ ނެގުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nމަގުމަތި ކުނިކެހުމުގެ ޤަވާޢިދު ތަންފީޒުކުރޭތޯ ބެލުން.\nގޯތި ގެދޮރާއި އިމާރާތްކުރުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nގޭގޭ ފާރުގައި ކުރަހާފައި ހުންނަ ތަކެއްޗާއި ލިޔެފައި ހުންނަ ތަކެތި ފޮހެ ސާފުކުރުމާއި ބެހޭ ޤަވާޢިދު ތަންފީޒުކުރޭތޯ ބެލުން.\nއައްޑޫގައި ގާޑީޔާ ނުވަތަ މޭޒުބަހައްޓައިގެން ވިޔަފާރި ކުރުމާއި އެކަންކަމަށް ފީ ނެގުމާއިބެހޭ ޤަވާޢިދު ތަންފީޒުކުރޭތޯ ބެލުން.\nއައްޑޫގައި ޖަނަވާރު އަދި ދޫނި ސޫފާސޫފި ގެންގުޅުމުގެ ޤަވާޢިދު ތަންފީޒުކުރޭތޯ ބެލުން.\nއައްޑޫ ސިޓީ ކައުންސިލްގެ އެހެނިހެން ޤަވާޢިދު ތަންފީޒުކުރޭތޯ ބެލުން.\nއައްޑޫ ސިޓީ ކައުންސިލްގެ އެހެނިހެން ޤަވާޢިދުތަކުގެ ތެރެއިން ކައުންސިލުން ކުރަންޖެހޭ ކަންކަން މޮނިޓަރކޮށް ބެލެހެއްޓުން މީގެ އިތުރުން ކައުންސިލުން ކަނޑައަޅާ މަސައްކަތްތަށް މޮނިޓަރކޮށް ބެލެހެއްޓުން.\nލިޔަން ކިޔަންދަތުމާއެކު، މަޤާމުގެ މަސްޢޫލިއްޔަތު އަދާކުރުމަށް ބޭނުންވާ ތަޖުރިބާއާއި ހުނަރު ހުރި (ސުޕަވައިޒަރ / ފަޔަރ އެންޑް ރެސްކިއު / މުނިސިޕަލް ފަދަ) ދާއިރާތަކުގެ 01 އަހަރުގެ ތަޖުރިބާ ލިބިފައިވުން އަދި އުމުރުން 18 އަހަރާއި 60 އަހަރާއި ދެމެދުގެ މީހަކަށް ވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ނޮވެމްބަރ 25 ވާ ބުރާސްފަތި ދުވަހުގެ 13.30ގެ ކުރިން، މީދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 ނޮވެމްބަރ 28 އާއި 2021 ޑިސެމްބަރ 09 އާ ދެމެދު، މީދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތްތައް ޝޯޓްލިސްޓް ކުރެވޭނެއެވެ.\n11 ރަބީޢުލްއާޚިރު 1443\nޕަބްލިޝް ކުރި ތާރީޚް: 16-11-2021\nސުންގަޑި: 2021-11-25 13:30:00


Bai Lakka Rufiyaa In PPM Joorimanaa Kohfi - Vaguthu\nޕީޕީއެމް ޖަލްސާއެއްގެ ތެރެއިން ވަގުތު އިމޭޖެސް – އަހްމަދު އަލީ\nބައިލައްކަ ރުފިޔާއިން އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ޖޫރިމަނާކޮށްފިއެވެ.\nއިލެކްޝަންސް ކޮމިޝަނުން އެ ޕާޓީ ޖޫރިމަނާކޮށްފައި ވަނީ، 2019 ވަނަ އަހަރުގެ އޮޑިޓް ރިޕޯޓުގައި ސިޔާސީ ޕާޓީގެ ޤާނޫނާއި އެއްގޮތަށް ފައިސާގެ ހިސާބުތައް ބަލަހައްޓާފައި ނުވާ މައްސަލައިގައެވެ.\nޕާޓީތަކުގެ މާލީ ކަންކަން ކުރިޔަށް ގެންދަންޖެހޭ ގޮތް ކަނޑައަޅާފައިވާ ސިޔާސީ ޕާޓީތަކުގެ ޤާނޫނުގައި ބަޔާންކޮށްފައިވާގޮތުން ކޮންމެ އަހަރެއް ނިމޭތާ ގިނަ ވެގެން 90 ދުވަސް ތެރޭ، އެ އަހަރެއްގެ އަހަރީ ހިސާބު އޮޑިޓްކުރުމަށް ފަހު އިލެކްޝަންސް ކޮމިޝަނަށް ހުށަހަޅަން ޖެހެއެވެ.\nމިދިޔަ އަހަރުގެ ފައިސާގެ ހިސާބުތައް އޮޑިޓްކޮށް އިލެކްޝަންސް ކޮމިޝަނަށް ހުށަނޭޅި މައްސަލައިގައި ޕީޕީއެމް ޖޫރިމަނާކޮށްފައިވާއިރު، އަންނަ މަހުގެ ދިހަ ވަނަ ދުވަހުގެ ކުރީން އެ ފައިސާ ދެއްކުމަށް އަންގާފައި ވެއެވެ.\nމި މައްސަލަ އާއި ގުޅިގެން ޕީޕީއެމްގެ، މާލީ ކަންކަން ބެލެހެއްޓުމާއި ހަވާލުވެ ހުންނެވި އަހްމަދު މުސްތަފާ ވެސް ވަނީ ދިހަހާސް ރުފިޔާ އިން ޖޫރިމަނާ ކޮށްފައެވެ.\nމީގެ ކުރިންވެސް މިފަދަ މައްސަލަތަކުގައި ޕީޕީއެމް އަށް އިލެކްޝަންސް ކޮމިޝަނުން ނަސޭހަތްތެރިވެފައި ވެއެވެ.\nއޮގަސްޓް 13, 2020 01:02\nﷲއިރާދަކުރެއްވިއްޔާ ތިކުރަޕްޓް މީހުންޖަލައްލާތަންވެސް އަދިފެއްނާނެ.\nއޮގަސްޓް 13, 2020 07:09\nކުރަޕްޓް މީހާ އެހުރީ ޖަލުގަ\nއޮގަސްޓް 13, 2020 08:27\nސޮރީ. ތި ވާހަކަ ގަބޫލު ކުރާނެ މީހަކު މިހާރަކު ނެތް.\nއޮގަސްޓް 13, 2020 02:27\nމިހާރު ކޮންމެ ހެން ވެސް ފައިސާ ކޮޅެއް ހޯދަން އެބަ ޖެހެއެވެ. ގައުމު ހިންގޭނީ ފައިސާ ލިބިގެން.\nއޮގަސްޓް 13, 2020 09:15\nގައުމު ހިންގަން ބޭނުންވާހާ ފައިސާއެއް ހޯދުމަށް ޖޫރިމަނާ ކޮއްބަލަ މިހާރުވެސް ތިޔާ ހިންގެނީ ޕީޕީއެމްގެ ވެރިކަމުގައި ބިނާކޮއްފައިހުރި ތަރިތަ ތަކުން ކުދިންނަށް ކިޔަވައިދެނީ ހަމަ ޔާމީން ގެ މަސައްކަތުން ހޯދި ޓެބްލެޓުން އެވަރުންވެސް ނުކުރެވެންޏާ ހަވާލުކުރޭ ޖޫރިމަނާއެއް ގޮތުގައި ވެރިކަން\nއޮގަސްޓް 13, 2020 05:46\nޢިލެކުޝަންގަތިތިބީ މިހާރު އުލުގަބާތިއްބަންޖެހިފަތިބިމީހުން ޝަރީފްއާއި އަކުރަމު ދެވަގުން ﷲ ތިދެމީހުނައް ލައުނައްލައްވާށި އާމީން\nހާދަ ކުޑަ ޖުރިމާއިނާ އެއް؟ މަދު ވެގެން ފަ ސް ފަހެތިން ކުރަން ޖެހޭ\nއޮގަސްޓް 13, 2020 07:44\nތިޔަ ޕާޓީ އަކީ މިހާރުން މިހާރަށް އުވާލުން ވެފައި އޮތް ފިތުނަ ޕާޓީ އެއް. ކުރާހާ ވެސް ކަމަކީ ބޮޑު ވަގެއްގެ ފަހަތުގައި ތިބެގެން ގައުމުގައި ފިތުނަ އުފެއްދުން. ނިކަން ކެރެންޏާ މިކޮމެންޓް ޖަހާލަބަލަ!\nއެއޮތީ ޖަހާފައެއްނު. ދެން މިހާރު ލާދީނީ މައިބަދަ އެއޮތީ މަޖިލީހަށް ވައްދާފަ. ހިތުން ބޮޑުވަޒީރޯ. ދެން ކަލޭމެން އަތްބަޑި ޖަހާ އަތުން ހަންދާވަރަށް.\nއޮގަސްޓް 13, 2020 09:11\nބަލަ ގުންޑާ މޑޕ ޖުރި މ މަނާ ނޮކޮށް އެހެން ޕާތީތައް\nޖުރި މަމަނާ ކުރުމަކީ އިންސާފުން އެއްކިބާ ވުން ނޫންތޯ؟\nތިގޮތައް ވެސްބަޔަކުފެލާލައިގެން ވެސް ބަޑުފުރާލެވޭތޯނާ


ޕަބްލިޝްކުރި ތާރީޚް: 12 ޖަނަވަރީ 2015\nކޮމިއުނިޓީ އެންގޭޖްމަންޓް ފެސިލިޓޭޓަރ\nމަޤާމު: ކޮމިއުނިޓީ އެންގޭޖްމަންޓް ފެސިލިޓޭޓަރ\nޑިޕާޓްމަންޓް: މުނިސިޕަލް ސާރވިސަސް އެންޑް ޕްރޮޕަރޓީ މެއިންޓެނަންސް\nޝެކްޝަން: މުނިސިޕަލް ސާރވިސަސް\n- މަތީ ސާނަވީ އިމްތިޙާނަކުން (އިނގިރޭސި އަދި ދިވެހި މާއްދާ ހިމަނައިގެން)3މާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، އިޖްތިމާޢީ ހަރަކާތްތައް ރާވައި ހިންގުމުގައި6އަހަރު ދުވަހުގެ ތަޖުރިބާ ލިބިފައިވުން، ނުވަތަ،\n- އިޖްތިމާޢީ ހަރަކާތްތަކުގައި 12 އަހަރަށްވުރެ ގިނަ ދުވަހު އުޅެ ތަޖުރިބާ ލިބިފައިވުން\n- މިކޯޕަރޭޝަނުގެ ފަރާތުން މުޖުތަމަޢުގެ އެއްބައިވަންތަކަން ދެމެހެއްޓުމަށް ހިންގާ އެކިއެކި އިވެންޓުތަކުގައި އިސްކޮށް ހަރަކާތްތެރިވުން.\n- މުޖްތަމަޢުގެ އެއްބައިވަންތަކަން ދެމެހެއްޓުމަށް ކުރެވޭ މަސައްކަތްތައް އެންމެ އެދެވިގެންވާފަދަ ގޮތެއްގައި ހިންގުމަށް އިރުޝާދު ދިނުން.\n- ހުޅުމާލޭގެ ރައްޔިތުންނަށް އަމާޒުކޮށްގެން މުޖުތަމަޢުގެ ރޫޙު އާލާވާ ފަދަ އެކި އެކި ހަރާކާތްތައް އިންތިޒާމުކޮށް ހިންގުން.\n- ހުޅުމާލޭގެ ރައްޔިތުންނާއި، ކުންފުނިތަކާއި، ޖަމްޢިއްޔާ ޖަމާޢަތްތަކާއި، މިކޯޕަރޭޝަނާ ދެމެދު ގާތް ގުޅުމެއް ޤާއިމު ކުރުމުގައި މެނޭޖްމަންޓަށް ލަފާ އެރުވުން.\n- މުޖުތަމަޢުގެ ޙާލަތު ދެނެގަނެވޭނެފަދަ އިވެލުއޭޝަންތައް ހަދައި މޮނީޓަރ ކުރުން.\n- މާރކެޓިންގ އަދި ޕަބްލިކް ރިލޭޝަންސް ޓީމާ ގުޅިގެން މުޖުތަމަޢުގެ އެއްބައިވަންކަން ދެމެހެއްޓުމަށް ރާވާ އެކިއެކި ހަރަކާތްތައް ރައްޔިތުންގެ މެދުގައި ޢާންމުކުރުން.\n- އެކިއެކި މުވައްޒަފުންނާ ގުޅިގެން، ކޯޕަރޭޝަނުން މުޖުތަމަޢަށް ފޯރުކޮށްދޭ ޚިދުމަތްތައް ރަނގަޅުކުރުމަށްޓަކައި މަސައްކަތްކުރުން.\n- ރޫރަލް ޑިވެލޮޕްމަންޓް އަދި ކޮމިއުނިޓީ ޑިވްލޮޕްމަންޓުން ތަމްރީނު ލިބިފައިވުން.\n- މީހުންނާ ގުޅިގެން މަސައްކަތްކުރަން އެނގުމާއެކު، މަސައްކަތްތައް އަވަހަށް ނިންމުމަށް އެނގުން.\n- ދިވެހިބަހާއި އިނގިރޭސިބަހުން ރަނގަޅަށް މުޢާމަލާތް ކުރަން އެނގުން.\n- މިވަޒީފާއަށް މީހުން ހޮވުމުގައި ހިލޭ ސާބަހަށް މަސައްކަތްކުރާ ޖަމާޢަތްތަކާއި، އަދި މުޖުތަމަޢަށް އެކިއެކި ޚިދުމަތްތައް ފޯރުކޮށްދިނުމުގައި ބައިވެރިވެފައިވާ ފަރާތްތަކަށް އިސްކަންދެވޭނެއެވެ.\nމުސާރަ: -/10000ރ (އެލަވަންސްތަކާއެކު މަދުވެގެން -/18420ރ ލިބޭނެއެވެ.)\nއިތުރުގަޑި: އިތުރުގަޑީގައި މަސައްކަތްކުރަންޖެހޭނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ލިބިދެވޭނެއެވެ.\nމިވަޒީފާތަކަށް މުވައްޒަފުން އައްޔަންކުރެވޭނީ 1 (އެކެއް) އަހަރު ދުވަހަށް، ކޮންޓްރެކްޓް އުސޫލުންނެވެ. އަދި އެއް އަހަރު ދުވަހުގެ ކޮންޓްރެކްޓް ހަމަވުމުން މުވައްޒަފުގެ މަސައްކަތުގެ ފެންވަރު ބަލައި، އެކަށީގެންވާ ފެންވަރަކަށް މަސައްކަތްކޮށްފައިވާނަމަ ކުންފުނީގެ އުސޫލުތަކާ އެއްގޮތްވާ ގޮތުގެމަތިން ވަޒީފާ ދާއިމީ ކުރެވޭނެއެވެ.\nމިވަޒީފާއަށް އެދިލައްވާ ފަރާތްތަކުން ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު، ވަނަވަރާއި އަދި އެޓެސްޓެޑް ސެޓުފިކެޓުތަކުގެ ކޮޕީ، ކުރިން ވަޒީފާއަދާކޮށްފައިވާ ތަންތަނުގެ ރިފަރެންސް ސިޓީތަކުގެ ކޮޕީ، ދިވެހި ރައްޔިތެއްކަން އަންގައިދޭ ކާޑުގެ ނަކަލާއެކު 15 ޖަނަވަރީ 2015 ވާ އަންގާރަ ދުވަހުގެ 14:30 ގެ ކުރިން މިއޮފީހަށް ފޮނުއްވުން އެދެމެވެ. ވަޒީފާއަށް އެދޭ ފޯމު މިކޯޕަރޭޝަނުގެ މައިއޮފީހުންނާއި މާލެއޮފީހުން އަދި މިކޯޕަރޭޝަންގެ ވެބްސައިޓް www.hdc.com.mv އިން ޑައުންލޯޑް ކުރެވެން ހުންނާނެއެވެ.\n1 ވަނަ ފަންގިފިލާ، އެމް.ޓީ.ސީ.ސީ ފެރީ ޓާރމިނަލް 3ވަނަ ފަންގިފިލާ، އެޗް.ޑީ.ސީ. ބިލްޑިންގ


SunOnline: Katrina Raajjey gai\nއަހުމަދު ޖައިޝަން 09 Nov 2020, 16:05\nކެޓްރީނާ ރާއްޖެ އައިސް މިއަދު ސޯޝަލް މީޑިއާގައި ހިއްސާކޮށްފައިވާ ޕޯސްޓެއް ---\nބޮލީވުޑްގެ އެންމެ މަޝްހޫރު އެކްޓަރުންގެ ލިސްޓުގެ ތެރޭގައި ހިމެނޭ ކެޓްރީނާ ކެއިފް ރާއްޖެއަށް އަތުވެއް ޖެއެވެ.\nމިދުވަސްވަރި ދުނިޔޭގެ އެކި ކަންކޮޅުތަކުން މަޝްހޫރު އެތައް ތަރީން ރާއްޖެއަށް އާދެ އެވެ.\nކެޓްރީނާ ރާއްޖާ އައިސްފައިވަނީ ކޮން އިރަކު ކަމެއް އެނގޭކަށް ނެތެވެ. އަދި ރާއްޖެ އައިސް އޭނާ މަޑުކުރަނީ ކޮން ރިޒޯޓެއްގައި ކަމެއް ހާމަކޮށްފައެއްވެސް ނުވެ އެވެ. އެހެންނަމަވެސް އޭނާ ރާއްޖެއައިސް މިއަދު ސޯޝަލް މީޑިއާގައި އެވާހަކަ ވަނީ ހިއްސާކޮށްފަ އެވެ.\nސޯޝަލް މީޑިއާގައި ކެޓްރީނާ ބުނެފައިވަނީ ރާއްޖެއަށް އާދެވުނީމަ ވަރަށް އުފާކުރާ ކަމަށެވެ. އަދި ރާއްޖެ އައިސްފައިވަނީ ޝޫޓިންއަކަށް ކަމަށް އޭނާ ބުނެފައިވެ އެވެ. އެހެންނަމަވެސް ކޮން ކަހަލަ ޝޫޓިން އަކަށް ކަމެއް އޭނާ ހާމަކޮށްފައެއް ނެތެވެ.\nއެއީ އޭނާގެ ވަޒީފާއާ ގުޅުންހުރި ޝޫޓިންއެއް ކަމަށް ކެޓްރީނާ އިޝާރާތްކޮށްފައިވެ އެވެ. އެހެންކަމުން އެ ޝޫޓިންއަކީ ފިލްމެއްގެ މަންޒަރެއް ނެގުމަށް ކުރާ ޝޫޓިން އަކަށް ވުން އެކަށީގެންވެ އެވެ.\nކެޓްރީނާގެ ކުރިއަށްހުރި ޕްރޮޖެކްޓުތަކުގެ ތެރެއިން މިހާރު ޝޫޓިން މަރުހަލާގައި އޮތީ އެންމެ ފިލްމެކެވެ. އެއީ "ފޯން ބޫތު" އެވެ.\nމިއީ ކެޓްރީނާ ރާއްޖެ އައި ފުރަތަމަ ފަހަރެއް ނޫނެވެ. އޭނާ އެންމެ ފަހުން ރާއްޖެ އައިސްފައިވަނީ މިދިޔަ އަހަރުގެ އޭޕްރިލް މަހުގެތެރޭގަ އެވެ. މިދިޔަ އަހަރު އޭނާ ރާއްޖެ އައިސްފައިވަނީ ޗުއްޓީ ހޭދަކޮށްލުމަށެވެ. އެފަހަރު އޭނާ ހުރީ ސިއްރު ފެންފުށީގަ އެވެ.\nޝާހިދު ކަޕޫރާއެކު މިފަހަރު ރާޝީ\n"އާރްއާރްއާރް" ރިލީޒްކުރާނީ އޮކްޓޯބަރު މަހު\nސިދާތުގެ އާއިލާ އާ ކިއާރާ ބައްދަލުކޮށްފި


Obama ge vafudhah China airportun ves massala | Mihaaru\nޗައިނާ އަށް ވަޑައިގެން އޮބާމާ ބޯޓުން ފައިބައި ވަޑައިގަންނަވަނީ. --ފޮޓޯ:ރޮއިޓާސް\n04 ސެޕްޓެމްބަރ 2016 - 17:22 1 comment\nއެއާފޯސް ވަން ހަންގްޒޫ ސިޓީގައި ޖެއްސުމާ އެކު އޮބާމާއާ އެކު ދަތުރު ކުރާ ނޫސްވެރިން ފޮޓޯ ނެގުމާއި ވީޑިއޯ ކުރުމަށް ބޯޓު ކައިރިން ދާން ފެށި އެވެ. އެ ވަގުތު އޮބާމާގެ ވަފުދުގައި ހިމެނޭ ބޭފުޅަކާއި ޗައިނާގެ އޮފިޝަލަކާ ދެމެދު ކުޑަ ޒުވާބެއް ހިނގި އެވެ. ނޫސްވެރިން ނުހުއްޓުވާ ފުރުސަތު ދިނުމަށް އޮބާމާގެ އެއިޑުން އެދުމުން ޗައިނާގެ އޮފިޝަލުން ވިދާޅުވީ "މިއީ އަހަރެމެންގެ ގައުމު" ކަމަށެވެ.\nނޫސްވެރިންގެ ބައްދަލުވުމެއްގައި މި މައްސަލައާ ބެހޭ ގޮތުން ސުވާލު ކުރުމުން އޮބާމާ ވިދާޅުވީ އެހެން ދިމާވީ އެހެން ގައުމުތަކާ ތަފާތު ގޮތެއް އެމެރިކާ އިން ނޫސްވެރިންނާ މެދު ގެންގުޅޭތީ ކަމަށެވެ.\n"އަޅުގަނޑުމެން މިކުރާ މަސައްކަތްތައް ގާތުން ބެލުމުގެ ފުރުސަތު ނޫސްވެރިންނަށް އޮންނަން ޖެހޭނެ. އަދި އެ މީހުންނަށް ސުވާލުކުރުމުގެ ފުރުސަތު ވެސް އޮންނަން ޖެހޭނެ،" އޮބާމާ ވިދާޅުވި އެވެ.\nވައިޓްހައުސްގެ އޮފިޝަލަކާއި ޗައިނާގެ ސެކިއުރިޓީ އޮފިޝަލަކު އެއާޕޯޓުގައި ޒުވާބު ކުރަނީ.\nއޮބާމާއާ އެކު ދަތުރުކުރި ނޫސްވެރިން ބުނީ ރައީސްއާ ކައިރިވުމުގެ ފުރުސަތު ޗައިނާގެ އޮފިޝަލުން ނުދިން ކަމަށެވެ. އޮބާމާ ބޯޓުން ފައިބައިވަޑައިގެންނެވި އިރު ރަތް ދޫލައިގެ މަރުހަބާއެއް ދެންނެވުމަށް ހަމަޖެހިފައި ނެތުމުން އޮބާމާ ފައިބައި ވަޑައިގެންނެވީ ބޯޓުގެ ފަހަތުގެ ސިޑިއަކުންނެވެ. މިއީ އާއްމުކޮށް އަފްޣާނިސްތާން ފަދަ ސަލާމަތީ ގޮތުން ވަރުގަދަ ފިޔަވަޅުތައް އަޅާފައި އޮންނަ ގައުމުތަކުގައި ކުރާ ކަމެކެވެ.\n"ވައިޓްހައުސްގެ ޚަބަރުތައް ކަވަރު ކުރުމުގައި ހޭދަކުރި ހަ އަހަރު ދުވަހު ތެރޭ ރައީސް އޮބާމާ ބޯޓުން ފައިބައިވަޑައިގެންނެވި ވަގުތު ބޭރު ގައުމަކުން މި ނޫނީ ހުރަސް އަޅައިފައެއް ނުވޭ،" ނިއު ޔޯކް ޓައިމްސްގެ ނޫސްވެރިއަކު ލިޔެފައިވެ އެވެ.\nނޫސްވެރިންނަށް ހުރަސް އެޅުމުން ވައިޓްހައުސްގެ އޮފިޝަލަކު ޗައިނާގެ ސެކިއުރިޓީ އޮފިޝަލަކަށް ޝަކުވާ ކުރުމުން ވިދާޅުވެފައި ވަނީ "މިއީ އަހަރެމެންގެ ގައުމު" އަދި "އަހަރެމެންގެ އެއާޕޯޓް" ކަމަށެވެ.\nޗައިނާގެ އޮފިޝަލަކާ ހަވާލާދީ ސައުތު ޗައިނާ މޯނިން ޕޯސްޓުން ބުނީ ބޭރުގެ ކޮންމެ ވެރިއަކަށް ވެސް ޗައިނާ އިން ރަތް ދޫލައިގެ މަރުހަބާއެއް ކިޔާ ކަމަށާއި އެމެރިކާ އިން އެ ގޮތަށް ބޭނުން ނުވީ ކަމަށެވެ.\nއޮބާމާ އާއި ޗައިނާގެ ރައީސް ޝީ ޖިންޕިން ބައްދަލު ކުރެއްވި ވެސްޓް ލޭކް ސްޓޭޓް ހައުސް އަށް އޮބާމާ ވަޑައިގަތުމުގެ ކުރިން އެ ތަނަށް ވައްދާނެ އެމެރިކާގެ އޮފިޝަލުންގެ އަދަދާ މެދު ވެސް ވަނީ ވައިޓްހައުސްގެ އޮފިޝަލުންނާއި ޕްރޮޓޯލް އޮފިޝަލުން އަދި ސީކްރެޓް ސާވިސްގެ އެޖެންޓުންނާއި ޗައިނާގެ އޮފިޝަލުންނާ ދެމެދު ހޫނު ޒުވާބެއް ހިނގާފައި ކަމަށް ވެސް ނިއު ޔޯކް ޓައިމްސް އިން ރިޕޯޓްކޮށްފައިވެ އެވެ.\nއިތުރު ލިޔުންތައް ޗައިނާ ބަރަކް އޮބާމާ އެމެރިކާ


Salman aai kaiveni: Dhuvahaku nunimey vaahaka eh\nފިލްމެއްގައި ސަލްމާން ކައިވެނި ކުރާ މަންޒަރު\nކައިވެނި ކުރާނީ ކޮންއިރަކުންތޯ އަބަދުވެސް ގިނަ ބަޔަކު ސަލްމާން ޚާނާ ސުވާލު ކުރެ އެވެ. މިއީ ސަލްމާނުގެ އެތައް މިލިއަނުން ފޭނުންނަކާއި އިންޑަސްޓްރީގައި އެކުގައި މަސައްކަތްކުރާ މީހުންގެ ހިތުގައި ވެސް އުފެދިފައިވާ ބޮޑު ސުވާލެކެވެ.\nއެންމެ ގިނައިން ކުރެ ފޭނުންނާއި ބޮލިވުޑް އެކުވެރިވެރިން އަބަދުވެސް އޭނާގެ ކައިވެންޏާ ބެހޭ ގޮތުން ސުވާލުތައް ކުރެ އެވެ. ނަމަވެސް ސަލްމާނަށް ވެސް އެ ސުވާލުގެ ޖަވާބު އެނގޭ ކަމަކަށް ނުވެ އެވެ.\nފިލްމު އިންޑަސްޓްރީ އާއި ސޯޝަލް މީޑިއާގައި ވެސް ރަސްކަންކުރާ ސަލްމާން، 55، ކައިވެންޏާ މެދު ދެކޭ ގޮތް ވަރަށް ގިނަ ފަހަރަށް ގިނަ ގޮތްގޮތަށް ކިޔައިދިފައި ވެއެވެ. އެގޮތުން 1990 ގެ އަހަރުތަކުގައި ފިލްމުފެއާ އިންޓަވިއު އެއްގައި ސަލްމާން ބުނެފައި ވަނީ އޭނާ ކައިވެނި ކުރާނީ މައިންބަފައިންގެ ގެއިން އެ އަންހެނަކަށް ލިބޭ އެއްޗަކަށް ވުރެ ރަނގަޅު އެއްޗެއް އެ އަންހެނަކަށް ދެވޭ ދުވަހަކުން ކަމަށެވެ. އޭރު ސަލްމާން އުޅެނީ ސަންގީތާ ބިޖިލާނީ އާ ރައްޓެހި ވެގެނެވެ. އަދި އޭނާގެ ފިލްމީ ކެރިއަރު ވެސް އޭނާ އެހާ ރަނގަޅަށް ހިނގައެއް ނުގަނެ އެވެ.\nއޭގެ ފަހުން 2019 އާ ހަމައަށް އައިއިރު ކައިވެންޏާ މެދު ސަލްމާން ދައްކާ ވާހަކަ ވަނީ މުޅިން ބަދަލުވެފަ އެވެ. މިހާރު އޭނާ ބުނަނީ ކައިވެންޏަކީ އޭނާ ގަބޫލުކުރާ އެއްޗެއް ވެސް ނޫން ކަމަށެވެ. ކައިވެންޏަކީ "މަރުވަމުންދާ އިންސްޓިޓިއުޝަނެއް" ގެ ގޮތުގައި ސަލްމާން ސިފަ ކުރި އެވެ.\nސަލްމާން ހޯސްޓްކުރާ ރިއަލިޓީ ޝޯ "ބިގް ބޮސް" ގެ އެކި ސީޒަންތަކުގައި ވެސް އޭނާގެ ކައިވެންޏާ ބެހޭ ގޮތުން ވަރަށް ގިނަ ޖޯކުތައް ޖަހާފައި ވެއެވެ. އެގޮތުން "ބިގް ބޮސް" ގެ 2017 ގައި ދެއްކި ސީޒަންގައި ސަލްމާނާ މީހަކު އެ ސުވާލު ކުރުމުން އޭނާ މަޖަލަކަށް ހަދާފައި އެ ސުވާލުކުރި މީހާ ކައިވެނި ނުކޮށް ހުރިނަމަ އޭނާ އާ ކައިވެނި ކޮށްފީސް ކަމަށް ބުންޏެވެ.\nޅަ އުމުރުގައި ކައިވެނި ކުރި ނަމަ މިހާރު އޭނާ ވަރުގެ ކާފަ ދަރިން ތިބީސް ކަމަށް "ބިގް ބޮސް 14" އިގެ ގްރޭންޑް ފިނާލޭގައި ބައިވެރިވި ޒުވާން ކުއްޖެއް ކައިރީގައި ސަލްމާން ބުނެފައި ވެއެވެ.\nސަލްމާންގެ އެކުވެރިޔާ އަދި ޕްރޮޑިއުސަރު ސާޖިދު ނާދިއަދްވާލާގެ ތަންކޮޅެއް ކުރީގެ އިންޓަވިއު އެއްގައި ބުނެފައިވާ ގޮތުގައި އެއް ފަހަރަކު ސަލްމާން ކައިވެނި ކުރަން ނިންމައި ތާރީހު ވެސް ކަނޑައެޅި އެވެ. އެއީ ނޮވެމްބަރު، 18، 1999 އެވެ. އަދި މި ދުވަހު ކައިވެނި ކުރަން ދައުވަތު ކާޑު ވެސް ބެހި އެވެ. ނަމަވެސް ކައިވެންޏަށް ހަ ދުވަހަށް ވެފައި ވަނިކޮށް ކުއްލިއަކަށް ކައިވެނި ނުކުރަން ނިންމީ އެވެ. އެ ފަހަރު އޭނާ ކައިވެނިކުރަން އުޅުނީ ސަންގީތާ އާއެވެ.\nމިހާރު ސަލްމާނުގެ ގިނަ އެކުވެރިން ގަބޫލު ކުރަނީ އޭނާ ދުވަހަކު ވެސް ކައިވެންޏެއް ނުކުރާނެ ކަމަށެވެ.


Varugadha Juventus athun Udinese ah molheh - vNews.mv\nވަރުގަދަ ޖުވެންޓަސް އަތުން އުދިނޭޒީއަށް މޮޅެއް\nއައްފާން މުހައްމަދު 24 July 2020, 19:12\nއިޓާލިއަން ލީގުގައި އުދިނޭޒީ އަތުން ބަލިވެ ޖުވެންޓަސް ޖެހިޖެހިގެން9ވަނަ ފަހަރަށް ލީގުގެ ތަށި ހޯދުމަށް އިތުރު އިންތިޒާރެއް ކުރަން ޖެހިއްޖެއެވެ.\nއުދިނޭޒީގެ ޑާސިއާ އެރީނާގައި ކުޅުނު މިމެޗުން ޖުވެންޓަސް ބަލިވީ 2-1 ގެ ނަތީޖާ އަކުންނެވެ.\nމެޗުގައި ފުރަތަމަ ލީޑުނެގީވެސް މެޗުން މޮޅުވެ ލީގުގެ ތަށި ދިފާއު ކުރުމުގެ ފުރުސަތު އޮތް ޖުވެންޓަސް އެވެ.\nމެޗުގެ ފުރަތަމަ ހާފު ނިމެން ކައިރިވެފައިވަނިކޮށް ޖުވެންޓަސްގެ ފަރާތުން މެޗުގައި ފެނިގެންދިޔަ ހަމައެކަނި ލަނޑު 42 ވަނަ މިނެޓުގައި އެޓީމަށް ކާމިޔާބު ކޮށްދިނީ އެޓީމަށް ކުޅެމުންދާ އުމުރުން 20 އަހަރުގެ ނެދަލޭންޑްސްގެ މަތައިސް ޑިލީޓްއެވެ.\nމެޗުގެ ކުރީކޮޅުގައި މޮޅު ކުލުމެއް ދައްކާ ޖުވެންޓަސްއިން ވަނީ އުދިނޭޒީގެ ގޯލަށް ގިނަ ހަމަލާތަކެއްކޮށް ނުރައްކާ ކޮށްފައެވެ. އެގޮތުން ޕައުލޯ ޑިބާލާގެ އިތުރުން ކްރިސްޓިއާނޯ ރޮނާލްޑޯއަށްވެސް ވަނީ ލަނޑުޖަހަން ރަނުގެ ފުރުސަތުތަކެއް ލިބިފައެވެ.\nދެވަނަ ހާފުގައި އުދިނޭޒީއިން ކުޅުން ރަނގަޅުކޮށް ޖުވެންޓަސްގެ ގޯލަށް ނުރައްކާ ކުރަން ފެށިއެވެ. ނަތީޖާއަކަށްވީ ދެވަނަ ހާފުގެ ވަރަށް ކުރީ ކޮޅު މެޗުގެ ނަތީޖާ އެޓީމުން ހަމަހަމަ ކުރުމެވެ.\nދެވަނަ ހާފު ފަށައިގެން7ވަނަ މިނެޓުގައި އެޓީމަށް މުހިންމު މިގޯލު ކާމިޔާބު ކޮށްދިނީ ކެން ސެމާ ނަގައިދިން ހުރަހަކުން އިލީއާ ނެޓޮރޯވްސްކީއެވެ.\nމި މެޗުން އުދިނޭޒީ މޮޅު ކޮށްދިން ލަނޑު މެޗުގެ ފުރިހަމަ ވަގުތުނިމި ރެފްރީ ދެއްކި އިތުރު ވަގުތުގައި އެޓީމަށް ކާމިޔާބު ކޮށްދިނީ ސެކޯ ފޮފާނާއެވެ.\nމެޗުން ބަލިވި ނަމަވެސް ޖުވެންޓަސްއަށް ލީގު ކާމިޔާބު ކުރުމުގެ ފުރުސަތު އަދި އެބައޮތެވެ.\nމިހާރު އޮތްގޮތުންވެސް ލީގުގައި ބާކީ އޮތް ތިންމެޗުން ޗެމްޕިއަންކަން ހޯދަން ޔުވެންޓަސްއަށް ބޭނުންވަނީ ތިން ޕޮއިންޓެވެ.\nތިން މެޗުން އެންމެ މެޗެއް ކާމިޔާބު ކޮށްގެންވެސް ނުވަތަ ތިން މެޗު އެއްވަރު ކޮށްލައިގެންވެސް 36 ވަނަ ފަހަރަށް ލީގުގެ ތަށި އުފުލާލުމުގެ ފުރުސަތު އެޓީމަށް އެބަ އޮތެވެ.\nޖުވެންޓަސްއަކީ މިތަށި އެންމެ ގިނަ ފަހަރު ހޯދާފައިވާ ޓީމެވެ. އަދި ޖެހިޖެހިގެން އެންމެ ގިނަ ފަހަރަށް ތަށި އުފުލާލާފައިވާ ޓީމުވެސް މެއެވެ.\nމި ނަތީޖާއާއެކު ޔުވެންޓަސް ތާވަލުގެ އެއްވަނައިގައި އޮތީ ކުޅުނު 35 މެޗުން ކާމިޔާބުކުރި 80 ޕޮއިންޓާއެކުގައެވެ. ދެވަނައިގައި އޮތް އެޓަލާންޓާއަށް 35 މެޗުން 74 ޕޮއިންޓު ލިބިފައިވާއިރު، ތިންވަނައިގައި އިންޓަމިލާން އޮތީ 35 މެޗުން ލިބުނު 73 ޕޮއިންޓާއެކުގައެވެ.\nއަދި ޔުވެންޓަސް އަތުން ހޯދި މޮޅާއެކު ރެލިގޭޝަނުން ސަލާމަތްވާން މަސައްކަތްކުރާ އުދިނޭޒީ މިހާރު އޮތީ ތާވަލުގެ 15 ވަނައިގައެވެ. އެޓީމަށް 35 މެޗުން ލިބިފައިވަނީ 39 ޕޮއިންޓެވެ.\nއިޓާލިއަން ލީގު ބޭރު ކުޅިވަރު


Faruvaa- Thashahfeege zeesha... | Mihaaru\nއޭޑީއެޗްޑީ ކުދިންނަށް ޚާއްސަ ސަމާލުކަމެއް ދޭންޖެހޭ.\n22 ޖުލައި 2019 - 08:44 8 comments\nކަހާ ތަން ހިރުވައި ވެސް ނުލަ އެވެ. ދުވަހަކު އަޑުއިވޭ ކަމަކަށް ނުހަދަ އެވެ. ދޭ ފިލާވަޅެއް ގަޑި އަށް ނިންމޭ ކަމަކަށް ނުވެ އެވެ. ފާސް ވަނީ ކިރިޔަކިރިޔާ އެވެ. މުޅި ކިލާހުން ވެސް ކިޔެވުމަށް އެންމެ ދަށް ކުއްޖަކީ ޒީޝާ އެވެ.\nހާޟިރީ ނަގަމުން ދިޔަ ވަގުތު ޒީޝާގެ ޚަބަރެއް ނުވުމުން ސަމާލުކަން ލިބޭތޯ އަރުޝިދާ މުދައްރިސް ލަވައެއް ކިޔައިލި އެވެ. "ކޮބާހޭ ކޮބާހޭ މިސްގެ ލޯބި ޒީޝާ. ލޯބި ޒީޝާ. މާ ދުރުގައިވާ ޚިޔާލަކަށް ގެއްލިފާ. ވިސްނަވިސްނާ ފިކުރު ކުރަނީ. ވިސްނަވިސްނާ ފިކުރު ކުރަނީ......"\nޕަކަޕަކަލާފައި ހުރިހާ ކުދިން ހޭން ފެށި އެވެ. ޒީޝާ އަށް ރޭކާލީ އެ ހިސާބުންނެވެ. ތެޅިގަނެފައި ޒީޝާ އަށް ބުނެވުނެވެ. " ލަ. ލައްބަ މިސް، އަޅުގަނޑު ޕްރެޒެންޓް"\n"ކޮން ދުނިޔެއެއްގައި ތަ؟ ކޮން ކަމަކާ ތި ވިސްނަނީ؟" އަރުޝިދާ މުދައްރިސް ހުރީ ހިތްހަމަ ނުޖެހިފަ އެވެ. ދޭނެ ޖަވާބެއް ޒީޝާ އަކަށް ނޭނގުނެވެ.\nހަގީގަތުގައި ޒީޝާ ސްކޫލަށް ދަނީ ދާންޖެހޭތީ މަޖުބޫރު ވެގެންނެވެ. ދިހަ ބާރަ ފަހަރަށް ގޮވައިގެން މެނުވީ ނުހޭލާނެ އެވެ. މަންމަ ތަޝައްފީ ނުގޮވައިފި ނަމަ އިރު މެދުޖެހުނަސް އޮތްތަނުން ހިރި ވެސް ނުލާނެ އެވެ. ހިޔަންޏެއް ހެން ކައިރީގައި ހުރެގެން މެނުވީ އެއްވެސް ކަމެއް ނުކުރާނެ އެވެ.\nސްކޫލުން ގެ އަށް އާދެވުމާ އެކު، އެއް އިސްޓާކީން ގޭގެ ހިނޮޅި މައްޗަށް އަދި އަނެއް އިސްޓާކީން ސޯފާ މައްޗަށް އެއްލައިލުމަކީ ޒީޝާގެ އާދަ އެވެ. އެއްވެސް ތަރުތީބެއް ނުހުންނާނެ އެވެ. ޖެހުނު އެއްޗެއް ޖެހުނުތާކަށެވެ. ފޮތް ފަންސޫރު ލެވޭތަނެއް ނޭނގޭނެ އެވެ. ފަތިގަނޑާއި ފުހޭ ރަބަރު ލެވުނުތަނެއް ހަނދާނެއް ވެސް ނުހުންނާނެ އެވެ. ބޭނުން ޖެހުނީމާ އަތްފުނާ އަޅައިގެން އެއެއްޗެއް އޮތްތާކުން ހޯދުމަކީ މަންމަ ތަޝައްފީގެ ކަމެކެވެ.\nފިލާވަޅެއް ގޭގައި ހަދަން ދިނަސް އެ ފިލާވަޅެއް ޒީޝާ ލައްވައި ހަދުވަން ޖެހޭނީ އޮބިއަޅައިގެންނެވެ. ފަސްމިނެޓަށް ދުރަށް ޖެހިލިޔަސް ޖެހުނުތާ ލަކުނު ވެސް ނުހުންނާނެ އެވެ. ދެން އިވޭނީ އެވެނި މީހެއްގެ މިވެނި ކުއްޖަކަށް ކޮންމެވެސް ގޯނާއެއް ކުރި ވާހަކަ އެވެ. އެ ހިސާބުން ކަންތަކާ ޖެހުނީ އެވެ.\n"ތަޝައްފީ މި ތަނަށް މި ގެނެވުނީ މި ރަށު ނަންރީތިގޭ، އައިރާގެ ގައިގައި ޒީޝާ ޖަހައިގެން ރިޕޯޓް ކުރުމުން" ފެމިލީ އެންޑް ޗައިންޑް ޕްރޮޓެކްޝަން ސެންޓަރުގައި މަސައްކަތް ކުރައްވާ ސޯޝަލް ސާސްވިސް ވޯކަރު އިއްތިޝާމް ވިދާޅުވި އެވެ.\n"ޒީޝާގެ ވަރަށް ގިނަ ވާހަކަތައް މި ރަށު ސްކޫލުން ވެސް ވަނީ އަޅުގަނޑުމެންނާ ހިއްސާ ކޮށްފައި. އަޅުގަނޑުމެން ބެލިބެލުމުން ޒީޝާ އެންމެ ބޮޑަށް ވައްތަރީ އޭޑީ.އެޗް.ޑީ ކުއްޖަކާ."\n"އާނ. ކީކޭ؟ އޭޑީ.އެޗް.ޑީ ކުއްޖެކޭ؟ އެއީ ކޯޗެއްތަ؟" ތަޝައްފީ އަށް ބުނެވުނެވެ.\nއޭ.ޑީ.އެޗް.ޑީ ނުވަތަ އެޓެންޝަން ޑެފިސިޓް ހައިޕާ އެކްޓިވް ޑިސްއޯޑާ އަކީ އިންސާނާގެ ސިކުނޑި ހެދި ބޮޑުވެ، ފުރިހަމަވުމުގެ ނިޒާމަށް ބުރޫ އަރައި ތޮބީއީ މިޒާޖަށް ނޭދެވޭ އަސަރު ކުރުވާ ނަފްސާނީ ބައްޔަކަށް ކިޔާ ނަމެކެވެ. މި ބަލީގެ ވައްތަރުތަކުގެ ތެރޭގައި އިންއެޓެންޝަން ނުވަތަ ސަމާލުކަން ނުދިނުމާއި ހައިޕާ އެކްޓިވިޓީ ނުވަތަ ހިމޭނުން ނުހުރެވުމާއި އަދި އިމްޕަލްސިވްނެސް ނުވަތަ ވިސްނާލުމެއް ނެތި ނުރައްކާތެރި ކަންކަމަށް ހުށަހެޅިދާ ކަންތައްތައް ކުރުން ހިމެނެ އެވެ.\nއޭ.ޑީ.އެޗް.ޑީ ޖެހެނީ ކިހިނެއް؟\nމި ބަލިޖެހެން މެދުވެރިވާ ސީދާ ސަބަބު މިހާތަނަށް ހޯދިފައެއް ނުވެ އެވެ. ދިރާސާތަކުން ދައްކާ ގޮތުގައި ވިރާސީ ގޮތުންނާއި ،މާބަނޑު ދުވަސްވަރު ރާ ބުއިމާއި ސިނގިރޭޓް ބުއިމާއި އަދި ދުވަސް ނުފުރާ ވިހެއުމަކީ އޭ.ޑީ.އެޗް.ޑީ ޖެހެން މެދުވެރިވެދާނެ ބައެއް ސަބަބުތަކެވެ. އަދި ހަމަ އެހެންމެ ތިމަރަ ފަދަ ވިހައެއްގެ ސަބަބުން ނުވަތަ ޖަރާސީމެއްގެ ސަބަބުން ނުވަތަ އެކްސިޑެންޓަކުން ނަމަވެސް ސިކުނޑި އަށް ގެއްލުން ލިބިއްޖެ ނަމަ އޭ.ޑީ.އެޗް.ޑީ ޖެހުމަކީ ވެދާނެ ކަމެކެވެ.\nއޭ.ޑީ.އެޗް.ޑީ ބަލީގެ އަލާމާތްތަކަކީކޮބާ؟\nއާއްމު ގޮތެއްގައި މި ބަލީގެ އަލާމާތްތައް ފެންނަން ފަށަނީ ފުރާވަރަށް އެރުމުގެ ކުރީންނެވެ. ވާހަކަ ދައްކާއިރު އަޑުނޭހުމާއި ސަމާލުކަން ނުދިނުމާއި ފަރުވާތެރި ނުވުމާއި އަދި ދެވޭ އިރުޝާދުތަކާ އެއްގޮތައް އަމަލުކުރަން ނޭނގުމަކީ މި ބަލީގެ ވައްތަރުތަކުގެ ތެރެއިން އިންއެޓެންޝަން އޭ.ޑީ.އެޗް.ޑީގެ ބައެއް އަލާމާތްތަކެވެ. ކުޅެން ގެންގުޅޭ ތަކެއްޗާއި އެހެނިހެން ތަކެތި ލެވޭ ނުލެވޭތަނެއް ނޭނގި ގެއްލުމާއި ހަނދާން ބަލިވުމާއި އަދި ވިސްނުންތެރިކަމާ އެކު ނުވަތަ ރޭވުންތެރިކަމާ އެކު ކަންތައްތައް ކުރަން ނޭނގުން ނުވަތަ އެ ފަދަ ކަންތައްތައް ކުރަން ޝައުގުވެރި ނުވުމަކީ ވެސް އިންއެޓެންޝަން އޭ.ޑީ.އެޗް.ޑީގެ ބައެއް އަލާމާތްތަކެވެ.\nހައިޕާ އެކްޓިވިޓީ ނުވަތަ ހިމޭނުން ނުހުރެވޭ ވައްތަރުގެ އޭ.ޑީ.އެޗް.ޑީ ކުދިންގެ ފަރާތުން ފެނިދާނެ ބައެއް އަލާމާތްތަކުގެ ތެރޭގައި މަޑުމަޑުން ނުހުރެވުމާއި ހިފި ނުހުރެވުމާއި އަތް މުނިމުނި ކެވުމާއި އަދި ބޮލިރަވައެއް ހެން ވާހަކަ ގިނަވުން ހިމެނެ އެވެ. ވައިސޫރިއެއް ހެން ދުވުމާއި ފުންމުމަކީ މި ބާވަތުގެ އޭ.ޑީ.އެޗް.ޑީ ކުދިންގެ ފަރާތުން ފެންނަ އެންމެ އާއްމު އަލާމާތްތަކެވެ. ގަނޑުފިއްލާ، ފީކޮއެ ފަދަ ހިމޭންކަން ހިމެނޭ ކުޅިވަރުތައް ކުޅެން މި ބާވަތުގެ އޭ.ޑީ.އެޗް.ޑީ ކުދިން ޝައުގުވެރިއެއް ނުވާނެ އެވެ.\nއިމްޕަލްސިވްނެސް ނުވަތަ ވިސްނާލުމެއް ނެތި ނުރައްކާތެރި ކަންކަމަށް ހުށަހެޅިދާ ކަންތައްތައް ކުރާ އޭ.ޑީ.އެޗް.ޑީ ކުދިންގެ ފަރާތުން ފެނިދާނެ އަލާމާތްތަކުގެ ތެރޭގައި ސުވާލުކޮށް ނުނިމެނީސް ވިސްނާލުމެއް ނެތި ނުވަތަ ފަހުން ވެދާނެ ކަމަކަށް ނުވިސްނައި ޖަވާބު ދިނުން ފާހަގަ ކޮށްލެވެ އެވެ. ތިމާއާ ނުބެހޭ ކަންކަމާ ބެހި ބަސްބުނުމާއި އަދި ޚިދުމަތް ހޯދުމަށް ހެދިފައި ހުންނަ ކިއު ފަދަ ތަންތާގައްޔާއި ކުޅިވަރު މުބާރާތްތަކުގައި ވެސް ތިމާއާ ޖެހެންދެން ނުވަތަ ތިމާ އަށް ފުރުޞަތު ލިބެންދެން ކެއްތެރިކަމާ އެކު، މަޑުން ނުހުރެވުމަކީ ވެސް އިންޕަލްސިވް އޭ.ޑީ.އެޗް.ޑީގެ ބައެއް އަލާމާތްތަކެވެ.\nއޭ.ޑީ.އެޗް.ޑީ ހުރިކަން އެނގޭނީ ކިހިނެއް؟\nމި ބަލި ހުރިތޯ ޔަގީންކަމާ އެކު، ދެނެގަނެވޭނެ ތަހުލީލީ ނުވަތަ ލެބޯރަޓަރީ ޓެސްޓެއް މިހާތަނަށް ހޯދިފައެއް ނުވެ އެވެ. މި ބަލި ހުރިތޯ ނިންމަނީ ކުއްޖާގެ ފަރާތުން ފެންނަ އަލާމާތްތަކަށް ބިނާކޮށެވެ. މި ގޮތުން ސްކޫލާއި ގޭތެރެގަ އާއި އަދި އެހެނިހެން މާހައުލުތަކުގައި ކުއްޖާ އުޅޭ ނޫޅޭ ގޮތް ބަލައި ސުވާލުކޮށް ވަޒަން ކުރެވޭނެ އެވެ. އަދި ހަމަ އެހެންމެ ކުއްޖާގެ ޖިސްމާނީ އަދި ނަފްޞާނީ ދުޅަހެޔޮ ކަމަށް ވެސް ރިޔާއަތް ކުރެވޭނެ އެވެ. މި ބަލީގެ އަލާމާތްތައް މަދުވެގެން ހަ މަސް ދުވަސް ވަންދެން ކުއްޖާގެ ފަރާތުން ފެންނަން ވާނެ އެވެ. އަދި އެ އަލާމާތްތަކަކީ ކުއްޖާގެ އުމުރުން 12 އަހަރު ވުމުގެ ކުރިން ފެންނަން ފަށާފައިވާ އަލާމާތްތަކަކަށް ވެސް ވާންވާނެ އެވެ. އަދި ހަމަ އެހެންމެ އެ އަލާމާތްތަކަކީ ކުއްޖާ އުޅޭ މާހައުލުތައް ކަމުގައިވާ ސްކޫލް، ގޭތެރެ ނުވަތަ އެފަދަ އެހެން ވެސް ތަންތަނުގެ ތެރެއިން މަދުވެގެން ދެ މާހައުލެއްގައި ފެންނަ އަލާމާތްތަކަކަށް ވާން ޖެހޭނެ އެވެ. އޭ.ޑީ.އެޗް.ޑީ އަށް ޝައްކު ކުރެވޭ ނަމަ އިޖުތިމާއީ ޚިދުމަތްތެރިއަކަށް (ސޯޝަލް ސާވިސް ވޯކަރު) ނުވަތަ ޞިއްހީ އެހީތެރިއަކަށް ނުވަތަ ނަރުހަކަށް ނުވަތަ ޑޮކްޓަރަކަށް އަވަހަށް ދައްކަން ވާނެ އެވެ.\nއޭ.ޑީ.އެޗް.ޑީހުރި ކަން އެނގޭނީ އުމުރުން ކިތައް އަހަރު ވުމުން؟\nއޭ.ޑީ.އެޗް.ޑީ ކުދިން ގިނަ ފަހަރަށް އެ ބަލީގެ ކުދިންގެ ގޮތުގައި ދެނެގަނެވެނީ، އެ ކުދިންގެ އުމުރުން ހަތެއް ނުވަތަ އަށް އަހަރު ވުމުންނެވެ. ކުއްޖާގެ އުމުރުން ތިން އަހަރު ނުވަތަ ފަސް އަހަރުގައި ވެސް އޭ.ޑީ.އެޗް.ޑީގެ އަލާމާތްތައް ފެނިދާނެ އެވެ. އަދި ބައެއް ފަހަރު ދަރިފުޅު ބޮޑުވެ ތަސައްރަފު ފުދޭ ހިސާބުން ވެސް އޭ.ޑީ.އެޗް.ޑީ ހުރިކަން އެނގިދާނެ އެވެ.\nއޭ.ޑީ.އެޗް.ޑީ ބަލީގެ ފަރުވާއަކީ ކޮބާ؟ މި ބަލިން އެއްކޮށް ރަނގަޅުވާނެ ތަ؟\nމި ބަލީގެ މައިގަނޑު ފަރުވާ އަކީ ޑޮކްޓަރީ ބޭހާއި މިޒާޖީ ފަރުވާ ނުވަތަ ބިހޭވިރަލް ތެރަޕީ އެވެ. މި ދެންނެވި ފަރުވާ އަކީ ބަލިން އެއްކޮށް ރަނގަޅުވާ ފަރުވާއެއް ކަމުގައި ނުވިޔަސް މި ފަރުވާ އިން ނުވަތަ ހޭހަންތެރިކަމުން އެޗް.ޑީ.އެޗް.ޑީ ބަލީގެ ސަބަބުން ފެންނަ ނޭދެވޭ ނުވަތަ ނުރަނގަޅު އެތައް ކަމަކުން ކުރިއެރުން ލިބި، ތޮބީއީ މިޒާޖަށާއި ވިސްނުމަށް ހެޔޮ އަސަރު ކުރުވަ އެވެ. އާޚިރު ނަތީޖާއެއްގެ ގޮތުން ކުދިން ބޮޑުވެ ތަސައްރަފު ފުދި، ބޮޑެތި މީހުންނަށް ވާ ހިސާބުން ބޭހަކާ ނުލައި ހަމަޖެހޭ ޒިންމާދާރު ސާދާ ދިރިއުޅުމެއް އުޅުމުގެ ފުރުޞަތު މިފަދަ ކުދިންނަށް ލިބުމަކީ ނުހަނު އެކަށީގެންވާ ކަމެއް ވެސް މެ އެވެ.\nއޭ.ޑީ.އެޗް.ޑީ ބޭސް ކާން ދަރިފުޅަށް ބުނެދޭނީ ކިހިނެއް ހެއްޔެވެ؟\nބޭސް ނުކާން ވެގެން ދަރިފުޅު ބޮޑާހާކައި ބޭހާ މެދު ސުވާލު އުފެއްދުމަކީ ނުހަނު އެކަށީގެންވާ ކަމެކެވެ. މިފަދަ ހާލަތްތަކުގައި ދަރިފުޅަށް ވިސްނައި ދިނުމުގެ ގޮތުން އެކިއެކި ކަންކަމުން މިސާލު ނަގައިގެން ދަރިފުޅަށް ކިޔައި ދެވިދާނެ އެވެ. މިސާލަކަށް އައިނު އަޅާ ކުއްޖަކު އައިނު އަޅަނީ ކޮންމެހެން އެ ކުއްޖާގެ ލޮލަށް ނުފެންނާތީ ނޫން ކަމަށާއި ނަމަވެސް އައިނު އަޅަނީ ސާފުކޮށް، ރީތިކޮށް ލޮލަށް ފެނުމަށް އެހީއެއްގެ ގޮތުގައި ކަން ބުނެދެވިދާނެ އެވެ. ހަމަ މި މޭރުމުން އޭ.ޑީ.އެޗް.ޑީ ކުއްޖާ ވެސް ބޭސްކަނީ އައިނު އަޅާ ކުއްޖާ ފަދައިން ބޮޑަށް ސަމާލުވެ ކަންކަމަށް ފަރުވާތެރިވުމުގެ ބޭނުމުގައި ކަން ބުނެދެވިދާނެ އެވެ.\nމި ބައްޔަށް ދޭ ޑޮކްޓަރީ ބޭހުން އެއްވެސް ނޭދެވޭ އަސަރެއް ކޮށްފާނެތޯ؟\nއާނއެކެވެ. މި ބައްޔަށް ދޭ ބައެއް ބޭހުގެ ސަބަބުން ކާ ހިތް ނުވުމާއި ބަނޑުގައި ރިއްސުމާއި ބޭހަށް ދެވި ހިފުމާއި އަދި މާގަދަ އަށް ނިދުން ނުވަތަ ނިދި ނައިސްގެން ލޮލުފިޔަ ނުޖެހި އުނދަގޫ ވެގެން އުޅުން ފަދަ ކަންކަން ހިމެނެ އެވެ. އަދި ބައެއް ފަހަރު ބައެއް ބޭހުގެ ސަބަބުން އިހުގެ ހާލަތަށް ވުރެ ހާލަތު ގޯސް ވުމަކީ ވެސް ވެދާނެ ކަމެކެވެ. ބައެއް ބޭހުގެ ސަބަބުން މަދު ފަހަރަކު އަމިއްލަ އަށް މަރުވާން އުޅުމާއި ހިތާއި ފުރަމޭގެ ބަލިތަކުގެ އިތުރުން ޖިންސީ ބަލިކަށި ކަމާއި ސްޓްރޯކް ފަދަ ބަލިތަކަށް ހުށަހެޅިގެން ދިއުމަކީ ވެސް ވެދާނެ ގޮތެކެވެ. އެހެންކަމުން ބޭސް ފެށުމުން ދަރިފުޅަށް އިތުރަށް ސަމާލުވެ، އަންނަމުންދާ ބަދަލުތައް ޑޮކްޓަރަށް އަންގައި ބޭހަށް ގެނެވޭ ބަދަލުތަކަށް ފަރުވާތެރިވެ، ދެއްވާ އިރުޝާދުތަކަށް ފުރިހަމަ އަށް އަމަލު ކުރަންވާނެ އެވެ.\nރޯގާ ޖެހިގެން ފަދަ ކަންކަމުގައި ޑޮކްޓަރަށް ދައްކާއިރު، އޭ.ޑީ.އެޗް.ޑީ އަށް ބޭސް ކާ ނަމަ ބުނަން ޖެހޭނެތޯ؟\nއާނ އެކެވެ. ސަބަބަކީ އޭ.ޑީ.އެޗް.ޑީ އަށް ކާ ބައެއް ބޭސްތަކާއި އެހެނިހެން ކަންކަމަށް ކާ ބައެއް ބޭސްތަކުގެ ސަބަބުން އެއް ބޭސް އަނެއް ބޭހަށް ތައާރަޒުވެ އެ އިން ނުރަނގަޅު އަސަރު ކުރުމުގެ ފުރުޞަތު އޮންނާތީ އެވެ. މިސާލަކަށް އޭ.ޑީ.އެޗް.ޑީ އަށް ބޭސްކަމުންދާ ކުއްޖަކު ނޭވާއަށް އުނދަގޫވެގެން ނުވަތަ ނޭވާ ހިއްލާތީވެ، ޑޮކްޓަރަށް ދެއްކުމުން ދެއްވާ ބޭހެއްގެ ސަބަބުން ކުއްޖާ ހިފި ނުހުރެވި ނުވަތަ އެއްތަނެއްގައި މަޑުން ނުހުރެވި އުދަނގޫ ވެގެން އުޅެފާނެ އެވެ. އަދި ދެރަވެ މާޔޫސްވުން ފަދަ އެހެނިހެން ނުރަނގަޅު އަލާމާތްތައް ވެސް އެ ކުއްޖާގެ ފަރާތުން ފެނުމަކީ އެކަށީގެންވާ ކަމެކެވެ.\nއޭ.ޑީ.އެޗް.ޑީ އަށް ބޭސް ކެއުން ހުއްޓާލެވިދާނެތޯ؟\nބަލީގެ ހާލަތު ހުރި ނެތްގޮތައް ބަލައި، ބައެއް ވައްތަރުގެ ބޭސްތައް ބައެއް ފަހަރު މެދުކަނޑާލަން ޑޮކްޓަރުން އިރުޝާދު ދެ އެވެ. އަދި އަނެއްބައި ފަހަރު އެއްވެސް މެދުކެނޑުމެއް ނެތި އެތައް ދުވަސްތަކަކަށް ވެސް މި ބަލީގެ ބޭސްތައް ކާން ޖެހިދާނެ އެވެ. ނަމަވެސް އަންނަ ހެޔޮ ބަދަލުތަކަށް ރިއާޔަތްކޮށް ބޭސް އެއްކޮށް ހުއްޓާ ވެސް ލެވިދާނެ އެވެ. ނޯޓް: މި އާޓިކަލްގައިވާ ކެރެކްޓާސްތަކަކީ ޚިޔާލީ ނަންނަމެވެ.\nމައުލޫމާތު: ޑީ.އެސް.އެމް5، އޭ.ޑީ.އެޗް.ޑީ ޕޭރެންޓްސް މެޑިކޭޝަން ގައިޑް ،ޗިލްޑްރެން އެންޑް އެޑަލްޓްސް ވިތު އެޓެންޝަން ޑެފިސިޓް/ހައިޕާއެކްޓިވިޓީ ޑިސްއޯޑާ (ޗަޑް) ސީ.ޑީ.ސީ، އޯޕީގައި، ނެލްސަން، ކޭސް ފައިލްސް ސައިކޭޓްރީ.\nއިތުރު ލިޔުންތައް ސިއްހަތު ކޮލަމް ބަލިތައް ކުޑަކުދިން ފަރުވާ\nފަރުވާ: ޕާޓީ ފޯރިޔާއި ގޮނޯރިއާ


ތިލްމީޒާ ސަފީރުކަމުގެ ފަތްކޮޅު ޓްރަމްޕަށް އަރުވައިފި – Haftha\nWed, 8 July, 2020, 4:47 am\nއެމެރިކާގައި ހުންނަވާ ދިވެހި ސަފީރަކަށް އަލަށް އައްޔަން ކުރެއްވި ތިލްމީޒާ ހުސެއިން، ސަފީރު ކަމުގެ ފަތްކޮޅުގެ ރަސްމީކޮށް، އެމެރިކާގެ ރައީސް ޑޮނާލްޑް ޓްރަމްޕަށް އަރުވައިފި އެވެ.\nއެ ރަސްމިއްޔާތު ބޭއްވީ އިއްޔެ ވައިޓް ހައުސްގަ އެވެ. ތިލްމީޒާ ކުރެއްވި ޓުވީޓެއްގައި ވިދާޅުވީ، އެމެރިކާއިން ރާއްޖޭގެ ޑިމޮކްރަސީ ހަރުދަނާކުރުމަށާއި ދެ ގައުމުގެ ގުޅުން ބަދަހިކުރުމަށް ދެމުންގެންދާ އެއްބާރުލުމަށް އެމެރިކާ ސަރުކާރަށް ޝުކުރު އަދާކުރައްވާ ކަމަށެވެ.\nބިޒްނަސް މެނޭޖްމަންޓްގެ ދާއިރާއިން މަތީ ތައުލީމު ހާސިލްކުރައްވާފައިވާ ތިލްމީޒާ މިހާތަނަށް ހުންނެވީ ނިއުޖާޒީގެ ރަމަޕޯ ކޮލެޖުގެ އެޑްޖަންކްޓް ޕްރޮފެސަރު އޮފް ސަސްޓެއިނެބިލިޓީގެ މަގާމާއި އެމެރިކާގެ ކްލައިމެޓް އެކްޝަން ނެޓްވޯކުގެ ސޯޝަލީ އެންޑް އިކޮނޮމިކަލީ ޖަސްޓް އެޑެޕްޓޭޝަން އެންޑް މިޓިގޭޝަން ޓީމްގެ ކޯޗެއާގެ މަގާމުގަ އެވެ.\nއޭގެ އިތުރުން އދ. ގެ ދާއިމީ މިޝަންގެ ޑެޕިއުޓީ ޕާމަނަންޓް ރެޕްރެޒެންޓެޓިވްކަމާއި އެމެރިކާ އާއި ކެނެޑާ އަށް ކަނޑައަޅާފައި ހުންނަވާ ނޮން-ރެޒިޑެންޓް ޑެޕިއުޓީ އެމްބެސެޑަރުކަން ވެސް ތިލްމީޒާ ވަނީ ފުރިހަމަ ކުރައްވައިފަ އެވެ.\nއެގޮތުން ތިލްމީޒާ ވެގެންދަނި ރާއްޖެއިން އެމެރިކާއަށް ކަނޑައެޅި ފުރަތަމަ އަންހެން ސަފީރަށެވެ.


Hiyaanaathaai Maruthakuge Massala Kuriyah Gendhaane Kamuge Yageenkan Imran Dhehvi: Nasheed – Iru\nޚިޔާނާތާއި މަރުތަކުގެ މައްސަލަ ކުރިއަށްގެންދާނެ ކަމުގެ ޔަގީންކަން އިމްރާން ދެއްވި: ނަޝީދު\nލަހޫ· 25 މޭ 2020\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި ހިނގާދިޔަ ކޮރަޕްޝަނާއި ވައްކަމުގެ މައްސަލަތަކާއި ގޮތް ނޭނގޭ މަރުތަކުގެ ތަހުގީގު ކުރިޔަށް ގެންދަވާނެ ކަމުގެ ޔަގީންކަން ހޯމް މިނިސްޓަރު އިމްރާން އަބްދުﷲ ދެއްވައިފި ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް މުހައްމަދު ނަޝީދު މިއަދު ކުރެއްވި ޓްވީޓެއްގައި ވިދާޅުވީ ފިތުރު އީދުގެ ތަހުނިޔާ ދަންނަވާލުމަށް އެމަނިކުފާނު މިނިސްޓަރު އިމްރާނަށް ގުޅުއްވި ކަމަށެވެ. އަދި މިދިޔަ ސަރުކާރުން ހިންގާފައިވާ ކޮޕަރްޝަނާއި ވައްކަމާއި މަރުތަކުގެ މައްސަލަތައް ކުރިޔަށް ގެންދިއުމަށް ކުރައްވަން ޖެހިވަޑައިގަންނަވާ ކަންކަން ކުރައްވާނެ ކަމުގެ ޔަގީންކަން މިނިސްޓަރު އިމްރާން ދެއްވާފައިވާ ކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު ވަނީ މިނިސްޓަރު އިމްރާން ދެއްވާފައިވާ ޔަގީންކަމަށް ޝުކުރުދަންނަވާފައެވެ.\nއެމްއެމްޕީއާރުސީގެ ޚިޔާނާތާ ގުޅިގެން ޔާމީން އެކަނި ޖަލުގައި ހުންނެވުމަކީ އިންސާފެއް ކަމަށް ވިސްނިވަޑައިނުގަންނަވާ ކަމަށް އެމަނިކުފާނު ކުރިން ވަނީ ވިދާޅުވެފައެވެ. އެކަމަކު، ޔާމީންގެ އަމަލުތަކާއި ހިޔާލުފުޅުތަކާއި އުސޫލުތަކަށް އެމަނިކުފާނު ތާއީދު ނުކުރައްވާ ކަމަށް ވެސް ވިދާޅުވިއެވެ.


ދިވެހިންގެ އެއްބައިވަންތަކަމުގެ ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nދިވެހިންގެ އެއްބައިވަންތަކަމުގެ ދުވަހުގެ ރަސްމީ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n26 ޑިސެންބަރު 2019، ރިފަރެންސް: SA/RIMS/2019/95\nމިނިސްޓަރ އޮފް ހޯމް އެފެއާޒް އައްޝައިޚް ޢިމްރާން ޢަބްދުﷲ، ދައުލަތުގެ ވަޒީރުން، ރައްޔިތުންގެ މަޖިލީހުގެ މެމްބަރުން، ހާޒިރުވެވަޑައިގެން ތިއްބެވި އެންމެހައި ބޭފުޅުން، ރާއްޖޭގެ ލޮބުވެތި ރައްޔިތުން؛\nދިވެހިންގެ އެއްބައިވަންތަކަމުގެ ދުވަހުގެ މުނާސަބަތުގައި، ރާއްޖޭގެ ލޮބުވެތި ރައްޔިތުންނަށް އަޅުގަނޑުގެ ހިތުގެ އިޚްލާޞްތެރިކަމާއެކު، ތަހުނިޔާ ދަންނަވައި ހެޔޮއެދުންތައް އަރިސްކުރަން. މިއަދު އަޅުގަނޑުމެން މި ފާހަގަކުރަނީ، މީގެ 15 އަހަރު ކުރިން، ކަރުނައިގެ ފުން ކަނޑަކަށް އަޅުގަނޑުމެން ޣަރަޤުކޮށްލި، ވަރަށް ހިތާމަވެރި ޤުދްރަތީ ކާރިޘާއެއްގެ ހަނދާންތައް. އަޅުގަނޑުމެންގެ އެތައް ބައެއްގެ މުޅި ޙަޔާތް ޤުރުބާންކޮށްގެން އާރާސްތުކުރި ދިރިއުޅުމާއި، ބިނާކުރި ގެދޮރު، އެ ދުވަހުގެ ކުޑަ ހިނދުކޮޅެއްގެ ތެރޭ ސުންނާފަތިވެގެން ދިޔައީ، އަޅުގަނޑުމެން އެންމެންގެ ލޯމަތީގައި.\nއަޅުގަނޑުމެންގެ މައިންބަފައިންނާއި ދަރިން، އެއްބަނޑުއެއްބަފާ މީހުންނާއި ކުދިން، ގާތްތިމާގެ މީހުންނާއި، އެކުވެރި ރަޙްމަތްތެރިން، އާދެ! ޖުމްލަ 108 ދިވެހިން، ތާއަބަދަށް އަޅުގަނޑުމެންނާ ވަކިވެގެންދިޔައީ، ވޭނީ ހިތާމައިން އަޅުގަނޑުމެން ރޮއްވާފައި. ބައެއް ޢާއިލާތައް މާލީ ގޮތުންނާއި ޢުމްރާނީ ގޮތުން މުޅިން އިނދަޖެހިގެންދިޔަ. ދިރިނޫޅެވޭ ވަރަށް ބައެއް ރަށްރަށް މުޅިން ސުންނާފަތިވި. އަދި ބައެއް ރަށްރަށަށް އެތައް މިލިއަން ރުފިޔާއެއްގެ ގެއްލުން ލިބުނު.\nމި ދެންނެވި ހިތާމަވެރި ކާރިޘާގައި، ދިވެހި ރައްޔިތުން ދައްކައިދިނީ، ދިވެހިންގެ ހިތްތަކުގައި އެކަކު އަނެކަކާމެދު އޮތް އޯގާތެރިކަމާއި އަޅައިލުން. މަޞްލަޙަތަށް ލޯބިކުރުމާއި، އަނެކުންނަށް އިސްކަން ދިނުމުގެ ރީތި މިސާލު. ސުނާމީގައި ގެއްލުން ލިބުނު އެހެން ބައެއް ޤައުމުތަކުގައި ހިނގައިދިޔަފަދަ، ނޭއްގާނީ ޢަމަލުތަކެއް ރާއްޖޭގައި ނުހިނގީ، އަޅުގަނޑުމެންގެ ހިތުގައި ބިންވަޅު ނެގިފައިވާ، މަތިވެރި އިސްލާމީ ޢަޤީދާއިން ލިބުނު ކެތްތެރިކަމާއި ތަޙައްމަލުކުރުމުގެ މަތިވެރި ސިފައިގެ ސަބަބުން.\nއެ ހިތާމަވެރި ކާރިޘާއާ ކުރިމަތިވި ދުވަސް، އަޅުގަނޑުމެން މި ފާހަގަކުރަނީ، ދިވެހިންގެ އެއްބައިވަންތަކަމުގެ ދުވަހުގެ ގޮތުގައި. ސަބަބަކީ، އެ ހިތްދަތި ވަގުތުގައިވެސް، އަޅުގަނޑުމެންގެ އެއް ޢާއިލާ އަނެއް ޢާއިލާއަށް، އެއް ރަށުގެ މީހުން އަނެއް ރަށުގެ މީހުންނަށް، ވެދިން އެހީތެރިކަމާއި ބެހެއްޓި އޯގާތެރިކަން. ސުނާމީގެ ހިތާމައާއި ހިތްދަތިކަމުން، އަދި މާލީ ގޮތުންނާއި ޢުމްރާނީ ގޮތުން ލިބުނު ގެއްލުންތަކުން އަރައިގަތުމުގައި، އެންމެ މުހިންމު ދައުރެއް އަދާކުރީވެސް، އަޅުގަނޑުމެންގެ މެދުގައި އޮތް އެކުވެރިކަމާއި އެއްބައިވަންތަކަން ކަމުގައިވާތީ.\nސުނާމީ ކާރިޘާގައި ދިވެހިންގެ ތެރެއިން 82 މީހުން މަރުވެ، ވީނުވީއެއް ނޭނގި 26 މީހުން ވަނީ ގެއްލިފައި. އެ އެންމެންގެ ފުރާނައަށް ހެޔޮ ރަޙްމަތް ލައްވައި، ސުވަރުގޭގެ މަތިވެރި ނިޢުމަތް މިންވަރުކޮށްދެއްވުން އެދި، اللهُ سُبْحَانَهُ وَتَعَالَىގެ ޙަޟްރަތުގައި އަޅުގަނޑު ދުޢާ ދަންނަވަން. އަދި އެމީހުންގެ ޢާއިލާތަކަށް ކެތްތެރިކަން ދެއްވައި، ޘަވާބާއި ނިޢުމަތްތައް އިތުރުކޮށްދެއްވައި އުފާވެރިކަން ދެއްވުން އެދެން.\nސުނާމީ ކާރިޘާގައި އެކިވަރުގެ ގެއްލުން ލިބުނު 190 ރަށުގެ ރައްޔިތުން، ދިރިއުޅުމުގެ ޢާންމު ޙާލަތަށް އިޢާދަކުރުމަށްޓަކައި، މިދިޔަ 15 އަހަރުގެ ތެރޭގައި ވަރަށް ގިނަ މަސައްކަތްތަކެއް އެކި ސަރުކާރުތަކުން ކޮށްފި. އޭގެތެރެއިންވެސް އެންމެ ބޮޑު ގޮންޖެހުމަކަށްވީ، ދިރިނޫޅެވޭވަރަށް ބޮޑެތި ގެއްލުންތަކެއް ލިބުނު ފަސް ރަށެއްގެ މީހުން، އެހެން ރަށްރަށުގައި ވަޒަންވެރިކޮށް އާބާދުކުރުވުން. އަދި އަޅުގަނޑުމެން ވެރިކަމާ ހަވާލުވިއިރުވެސް މިފަދަ ރަށްރަށުގެ ޝަކުވާތަކާއި އަދި ޙައްލުކުރަން ޖެހިފައި ހުރި ވަރަށްގިނަ ކަންތައްތައް އެބަހުރި.\nއޭގެތެރެއިން ބައެއް ކަންކަމަކީ، ބައެއް މީހުން ނަގާފައި ހުރި ލޯނުތައް ނުދެއްކި ދަރަނިވެރިވަމުންދާ ދިޔުން. އެކަމަށް ޙައްލެއް ހޯދައިދިނުމުގެ ގޮތުން އަޅުގަނޑުމެން ކުރި މަސައްކަތުން އޭރު ލޯނު ނަގާފައިވާ 592 ލޯނު މިހާރު ވަނީ އެންމެންނަށް މަޢާފުކޮށްދެވިފައި. އޭގެތެރޭގައި، ކޮޅުފުށީގެ ގެ މަރާމާތުކުރުމަށް ދޫކުރި ލޯނުތައްވެސް ހިމެނޭ.\nއަދި އޭގެއިތުރުން، ރ. އަތޮޅު ދުވާފަރާއި، މި ރަށުގެ މީހުންގެ ގެތަކުގެ ރަޖިސްޓްރީގެ މައްސަލަ ވަނީ ޙައްލުނުކުރެވި. އިރާދަކުރެއްވިއްޔާ، މިހާރު ރ. އަތޮޅު ދުވާފަރުގެ ގޭގޭގެ ރަޖިސްޓްރީ، އެ ގޭގޭގެ ވެރިންނަށް ރަޖިސްޓްރީ ކުރުމުގެ މަސައްކަތް ކުރިއަށް އެބަދޭ. އަދި މި ރަށުގެ ރައްޔިތުންގެ ރަޖިސްޓްރީ ހެދުމުގެ މަސައްކަތްވެސް މިހާރު ވަނީ ނިންމުމަށްޓަކައި ކައުންސިލާ އެކީގައި މަޝްވަރާ ކުރެވިފައި.\nމި ރަށަކީވެސް، އާދެ، ވިލުފުށްޓަކީވެސް، ދިރިނޫޅެވޭ ވަރަށް ބޮޑެތި ގެއްލުންތަކެއް ލިބުނު ރަށެއް. ސުނާމީގައި ލިބުނު ގެއްލުންތަކުގެ ސަބަބުން، މިރަށް އެއްކޮށް ހުސްކޮށް، ތިޔަބޭފުޅުން އަހަރުތަކެއް ވަންދެން ދިރިއުޅުއްވީ އެހެން ރަށްރަށުގައި. ފަސް އަހަރަށްފަހު މި ރަށަށް އެނބުރި ވަޑައިގެންނެވުނީ، "ސޭފް އައިލެންޑް ކޮންސެޕްޓް"ގެ ދަށުން ބިން ހިއްކައިގެން ރަށުގެ ފަސްގަނޑު އުސްކޮށް، ވަށައިގެން ރިވެޓްމަންޓް ޖަހައި، އެންމެ މިޒަމާނުގެ ވަސީލަތްތަކާއެކު، މުޅިން އެހެން ރަށެއްގެ ގޮތުގައި ތަރައްޤީ ކުރެވިގެން.\nއެހެން ނަމަވެސް، އަދިވެސް މި ރަށުގެ ޙިމާޔަތަށް ކުރަންޖެހޭ ބައެއް ކަންތައްތައް އެބަހުރި. މި ރަށުގެ ގޮނޑުދޮށް ޙިމާޔަތް ކުރުމަށްޓަކައި ކުރިއަށް އޮތް އަހަރުގެ ބަޖެޓުގައި 4.4 މިލިއަން ރުފިޔާގެ މަޝްރޫޢެއް ވަނީ ކަނޑައެޅިފައި. އަދި މި ރަށުގައި ފަށާފައިވާ 56 ހައުސިންގ ޔުނިޓްގެ މަސައްކަތް ނިންމުމަށްވެސް، އަންނަ އަހަރުގެ ބަޖެޓްގައި ވަނީ ހިމެނިފައި.\nއަދި އޭގެ އިތުރުން މި ރަށުގެ ތަރައްޤީގެ ބައެއް މަޝްރޫޢުތައް، އަންނަ އަހަރުގެ ތެރޭގައި ކުރިއަށްދާނެ. އޭގެތެރޭގައި އިޖުތިމާޢީ މަރުކަޒު ތަރައްޤީ ކުރުމާއި، އައު ހޮސްޕިޓަލް ޢިމާރާތް ކުރުން، އަދި މި ރަށުގެ ފުޓްބޯޅަ ދަނޑާއި، ސްކޫލްގެ ދެ ބުރި ޢިމާރާތުގެ ނުނިމި ހުރި މަސައްކަތްތައް ނިންމުމަށް، މި ފެށޭ އަހަރުގެ ބަޖެޓްގައި ވާނީ ހިމެނިފައި.\nއެނގިވަޑައިގަންނަވާނެ، ސުނާމީގައި ގެދޮރު ހަލާކުވުމުގެ ސަބަބުން، ފަނަރަ ހާހަށްވުރެ ގިނަ މީހުން، ވަގުތީ ހިޔާތަކުގައި، އެތައް އަހަރެއް ވަންދެން އުޅެންޖެހުނު. މި ދެންނެވި ގޮންޖެހުންތަކުން އަރައިގަތުމުގައި، ރަޙްމަތްތެރި ޤައުމުތަކާއި، ބޭރުގެ އެހީދޭ ޖަމާޢަތްތަކުން، އަދި ރާއްޖޭގެ ބައެއް ވިޔަފާރިވެރިންނާއި، އަމިއްލަ ޖަމާޢަތްތަކުން ވެދިން އެހީތެރިކަމަށްޓަކައި، އެ ހުރިހާ ފަރާތްތަކަށް، ރާއްޖޭގެ ރައްޔިތުންގެ ނަމުގައި އަޅުގަނޑު ޝުކުރު ދަންނަވަން.\nދިވެހިންނަކީ، ޤުދުރަތީ ގޮތުން ކުރިމަތިވާ، މޫސުމީ ނުރައްކާތަކާ އަބަދުވެސް ކުރިމަތިލާން ޖެހިފައިވާ ބައެއް. މޫސުމީ ވިއްސާރައިގައި ގަދަވަޔާއި ބޯ ވާރޭގެ ސަބަބުން ރަށްރަށަށް ކޮންމެ އަހަރަކު އެތައް ގެއްލުންތަކެއް އެބަ ލިބޭ. ރާއްޖެއާ ކައިރި ސަރަޙައްދުގައި އުފެދޭ ޠޫފާންތަކުގެ ނުސީދާ އަސަރު، މަދުން ނަމަވެސް ރާއްޖެއަށް ފޯރާ. އުދައެރުމަކީވެސް ކޮންމެ އަހަރަކު ދިމާވާ މައްސަލައެއް. މޫސުން ގޯސް ދުވަސްވަރު ހިނގާ ކަނޑުމަތީގެ ހާދިސާތައްވެސް މަދެއް ނޫން.\nމި ކަންކަމަކީ މިހާރުވެސް އަޅުގަނޑުމެން ސަމާލުވެ، ރައްކާތެރިވާން ޖެހިފައިވާ ކަންކަން. އެ ހާދިސާތަކުން ސަލާމަތްވުމަށްޓަކައި، ނުވަތަ ލިބޭ ގެއްލުން ކުޑަކުރުމަށްޓަކައި، ދުރާލައި ރައްކާތެރިކަމުގެ ފިޔަވަޅުތައް އަޅަންޖެހޭ ކަންކަން. މިއީ ޤައުމީ ފެންވަރުގައި ޙައްލު ހޯދަންޖެހޭ ކަންކަން. މި ހުރިހާ ކަމަކަށްވުރެވެސް، ދުރު މުސްތަޤުބަލަށް ބަލާއިރު، ރާއްޖެއަށް އޮތް އެންމެ ބޮޑު ނުރައްކަލަކީ، ދުނިޔެ ހޫނުވުމުގެ ސަބަބުން، ފަސްގަނޑު ތިރި މި ޖަޒީރާތަކުގެ ތިމާވެށްޓަށް ލިބޭ ގެއްލުން.\nރާއްޖޭގެ ރަށްރަށުގެ އެވްރެޖް އުސްމިނަކީ، ކަނޑުގެ ލޮނުގަނޑުން ފެށިގެން އެންމެ ދޮޅު މީޓަރު. ބިންގަނޑު މިހާ ތިރިވުމުން، ކަނޑުގެ ލޮނުގަނޑު އުފުލުމާ ގުޅިފައިވާ ޤުދުރަތީ ކާރިސާތަކާ ކުރިމަތިލާންޖެހުމުގެ ފުރުޞަތު، އެހެން ޤައުމުތަކަށްވުރެ ރާއްޖެއަށް މާބޮޑު. ރާއްޖޭގައި މީހުން ދިރިއުޅޭ ރަށްރަށުގެ ތެރެއިން 88 ރަށަށްވުރެ ގިނަ ރަށަށް، އަދި އެތައް ބައިވަރު ފަޅުރަށަކަށް ވަނީ، ރަށް ގިރުމުގެ މައްސަލަ ކުރިމަތިވެފައި.\nސުނާމީގައި ކުރިމަތިވި ގެއްލުމަކީ، ރަށްރަށަށް ރާޅު އެރުން އެކަންޏެއް ނޫން. ސުނާމީގައި އަޅުގަނޑުމެންގެ ގޯތި ގެދޮރު ހަލާކުވި. ދަނޑުބިންތައް ހަލާކުވެ، ގަސްގަހާގެހި މަރުވި. ރަށްރަށުގެ އިންޖީނުގެތައް ހަލާކުވި. މުޅި ޤައުމުގެ މުވާޞަލާތީ ޚިދުމަތް އެތައް ގަޑިއިރަކަށް ކެނޑިގެންދިޔަ. ހޮސްޕިޓަލްތަކާއި ޞިއްޙީ މަރުކަޒުތަކުން ދޭ ޚިދުމަތްތަކަށް ބުރޫއެރި. ފުރާދުއްވާ އުޅަނދުފަހަރަށް ބޮޑެތި ގެއްލުންތައް ލިބުނު. ރަށްރަށުގެ ބަނދަރުތަކާއި ފާލަންތައް ހަލާކުވި. މިހެން ގޮސް ގުނައި ޢަދަދު ނުކުރެވޭހައި ބޮޑެތި ގެއްލުންތައް ލިބުނު.\nސުނާމީގެ އަސަރު ރާއްޖެއަށް ކުރި ގޮތާއި ކުރި މިންވަރަށް ބެލުމުން، ކަނޑުގެ ލޮނުގަނޑު އުފުލުމަކީ، ރާއްޖެއަށް ކިހާ ނުރައްކާތެރި ކަމެއްކަން ވަޒަންކޮށްލެވޭނެ. ސުނާމީ އުފެދުނީ ރާއްޖެއާ 2500 ކިލޯމީޓަރު ދުރުގައި. އެހާ ދުރުގައި އުފެދުނު ސުނާމީއެއްގެ އަސަރު ރާއްޖެއަށް ކުރިއިރު، ރާއްޖޭގެ ބައެއް ރަށްރަށަށް، ބިމުން ފެށިގެން 14 ފޫޓު އުސްމިނަށް ލޮނުގަނޑު އުފުލިގެންދިޔަ.\nހަމައެކަނި މި ޙަޤީޤަތަށް ބަލައިލިޔަސް، ކަނޑުގެ ލޮނުގަނޑު އުފުލުމަކީ، ރާއްޖޭގެ ދެމިއޮތުމަށް ކުރިމަތިވާނެ ކިހާ ބޮޑު ނުރައްކަލެއްކަން، އަޅުގަނޑުމެން އެންމެންނަށް ވަޒަންކުރެވޭ. އެހެންވީމާ، މިފަދަ ހުރިހާ ނުރައްކާތަކާ ކުރިމަތިލުމުގައި، އަޅުގަނޑުމެންގެ އެއްބައިވަންތަކަން ވަރަށް ބޮޑަށް ކުރިއަށް ނެރެން އެބަޖެހޭ.\nމުޅި ޤައުމުގެ ޙާލަތަށް ބަލާއިރު، އަޅުގަނޑުމެންގެ އެއްބައިވަންތަކަމާއި އެކުވެރިކަން ކުރިއަށް ނެރެގެން ނޫނީ ޙައްލުކުރަން ދަތި ކިތަންމެ މައްސަލައެއް މިހާރުވެސް އަޅުގަނޑުމެންގެ ތެރޭގައި އެބަހުރި. ހޯމް މިނިސްޓަރ ޝައިޚް ޢިމްރާން ވިދާޅުވި ފަދައިން، އަޅުގަނޑުވެސް އޭގެ ބައެއް ކަންތައްތައް ދަންނަވާލާނަން. ދީނުގެ ނަމުގައި ފަތުރާ ހަރުކަށި ފިކުރުތަކާއި، ހިންގާ ހަރުކަށި ޢަމަލުތައް، މިއީ އޭގެ ތެރެއިން އެއް ކަންތައް. ދީނަށް އިހާނެތިކުރުމުގެ މަސައްކަތް. މާރާމާރީތަކާއި ގޭންގު ކުށްތައް. މަސްތުވާތަކެތީގެ މައްސަލަތައް.\nމިފަދަ ކަންކަމަކީ ޤާނޫނުތައް ނެތިގެން، ނުވަތަ އަދަބުތައް ކަނޑައެޅިފައި ނެތިގެން ހިނގާ ކަންކަމެއް ނޫން. މި ބާވަތުގެ ކޮންމެ ކަމަކީވެސް، ފަރުދީ ޒިންމާއަށް އިހުމާލުވުމުގެ ނަތީޖާ. މުޖުތަމަޢުގެ މަޞްލަޙަތުގެ މައްޗަށް ތިމާގެ އަމިއްލަ ކަންކަން އިސްކުރުމުގެ ނަތީޖާ. އަނެކުންގެ ޙައްޤުތަކަށް އަރިގަނެގެންވިޔަސް، ތިމާގެ އަމިއްލަ އެދުންތައް ހާސިލުކުރަން އުޅުމުން، ގެއްލިގެން އެދަނީ މުޅި މުޖުތަމަޢުގެ ހަމަޖެހުމާއި އަމާންކަން.\nމިއަދު އަޅުގަނޑުމެން ޢަޒުމަކަށް ހަދަންވީ، މިފަދަ ހުރިހާ ކަމަކަށް ފާޅުގައި ދެކޮޅުހަދައި، އެފަދަ ކަންކަން ހުއްޓުވުމަށް މަސައްކަތް ކުރުން. އެފަދަ ކަންކަން ސިއްރުނުކޮށް، ކަމާބެހޭ އިދާރާތަކާ އެފަދަ މަޢުލޫމާތު ޙިއްޞާކުރުން. މުޅި މުޖުތަމަޢު އެކުގައި މިފަދަ ކަންކަމާ ދެކޮޅަށް ތެދުވެގެން ނޫނީ، ކިތަންމެވަރަކަށް މި ވާހަކަތައް ދެއްކިޔަސް، މިކަންކަން ޙައްލެއް ނުކުރެވޭނެ.\nކުރިން މި ދެންނެވިފަދަ ނޭއްގާނި ޢަމަލުތަކުގައި ޙަރަކާތްތެރިވާ ހުރިހާ ފަރާތްތަކަށްވެސް، އަޅުގަނޑު ދަންނަވާލަން އޮތީ، އަދި ވަގުތު ފާއިތެއްނުވެޔޭ. މިހާރު ތިޔަ ހިނގާ ނުރަނގަޅު މަގު ދޫކޮށް، އިޞްލާޙުގެ މަގު ޚިޔާރުކުރާށޭ. އެކަހެރިވުމާއި ވަކިވެގަތުމުގެ ގޮތްތައް ދޫކޮށް، އިޖުތިމާޢީ މިންގަނޑުގެ ތެރެއަށް ވަނުމަށް ސަމާލުކަންދޭށޭ. ތިޔަ އެންމެންނަކީވެސް ހަމަ މި ޤައުމުގެ ރައްޔިތުން. އެއްވެސް ރައްޔިތަކަށް ދެރަގޮތެއް ވުމަކީ، އަޅުގަނޑު އެދޭ ގޮތެއް ނޫން. އިޞްލާޙުގެ މަގު ޚިޔާރު ކުރުމުން، ދެ ދުނިޔޭގައިވެސް ލިބޭނީ ކާމިޔާބާއި ބާއްޖަވެރިކަން.\nއާދެ، އެއްބައިވަންތަކަމުގެ ދުވަހެއް ފާހަގަކުރާއިރު، މިއަދު އަޅުގަނޑުމެން އެއްބައިވާންޖެހިފައި މިވަނީ، މިފަދަ ކަންކަމާ ދެކޮޅަށް. އެންމެން އެއް ޢަޒުމެއްގައި، އެއް ރޫޙެއްގައި މަސައްކަތް ކުރަންވީ، މި މައްސަލަތައް ޙައްލުކުރަން. މިއީ އެންމެންގެ ޤައުމު. އަޅުގަނޑުމެން ދިރިއުޅެން އޮތް ފަސްގަނޑަކީ މިއީ. މިތަނުގެ ހަމަޖެހުމާއި ޞުލްޙައާއި އަމާންކަން ދެމިއޮންނާނީ، އަޅުގަނޑުމެން އެކަންކަމަށް އިސްކަންދިން މިންވަރަކުން.\nއަޅުގަނޑުގެ އިޚްލާޞްތެރި ދުޢާއަކީ، އެންމެހައި ނުރަނގަޅު ކަންކަމުންނާއި ނުރައްކާތަކުން، މި ރާއްޖެއާއި މި ރާއްޖޭގެ ރައްޔިތުން ސަލާމަތް ކުރެއްވުން. އެކުވެރިކަމާއި އެއްބައިވަންތަކަން އަޅުގަނޑުމެންގެ މެދުގައި އާލާކުރައްވައި، ޞުލްޙައާއި އަމާންކަން ލިބިގެންވާ ބަޔަކު ކަމުގައި، އެންމެހައި ދިވެހިން ލެއްވުން އެދި، اللهُ سُبْحَانَهُ وَتَعَالَىގެ ޙަޟްރަތުގައި ދުޢާ ދަންނަވަމުން، އަޅުގަނޑުގެ ވާހަކަކޮޅު ނިންމާލާނަން.


Ras Online - ކޮވިޑް-19: ރާއްޖެއިން 32 މީހަކު ޕޮޒިޓިވްވެ، 62 މީހުން ބަލިން ރަނގަޅުވެއްޖެ\nކޮވިޑް-19: ރާއްޖެއިން 32 މީހަކު ޕޮޒިޓިވްވެ، 62 މީހުން ބަލިން ރަނގަޅުވެއްޖެ\nރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް 32 މީހަކު ޕޮޒިޓިވްވެ 62 މީހުން ބަލިން ރަނގަޅު ވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 12،578 އަށް އަރާފައެވެ. ރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް ޕޮޒިޓިވް ވި މީހުންގެ ތެރޭގައި ހިމެނެނީ 17 ދިވެހިންނާއި 15 ބިދޭސީންނެވެ.\nއެޗްޕީއޭއިން އާންމުކޮށްފައިވާ ހިސާބުތަކަށް ބަލާއިރު އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް ބަލިޖެހިފައި ތިބި މީހުންގެ އަދަދު އުޅެނީ 967 ގައެވެ. ވޭތުވެދިޔަ 24 ގަޑިއިރުގެ ތެރޭގައި ބައްޔަށް ޕޮޒިޓިވް ވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 19 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 13 މީހުންނެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 82 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 1،561 ސާމްޕަލް ނަގާފައިވާ ކަމަށެވެ. އަދި މިވަގުތު އައިސޮލޭޝަންގައި ތިބީ 341 މީހުންނެވެ.\nވޭތުވެދިޔަ 24 ގަޑީއިރުގެ ތެރޭގައި 62 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 11،559 މީހުންވަނީ ބަލިން ރަނގަޅުވެފައެވެ.\nއެޗްޕީއޭއިން ބުނީ 30 ރިސޯޓެއްގައި ކޯވިޑް-19 އަށް ޕޮޒިޓިވް ވެފައިވާ 52 ފަތުރުވެރިންނާއި 155 މުވައްޒަފުން މިވަގުތު އެބަތިބި ކަމަށެވެ. އަދި މިވަގުތު މީހުން ދިރިއުޅޭ ރަށްރަށުގެ ތެރެއިން 14 ރަށެއްގައި ބައްޔަށް ޕޮޒިޓިވް މީހުން ތިބި ކަމަށް އެޗްޕީއޭއިން ބުނެފައި ވެއެވެ.\nކޮވިޑް ޖެހިގެން މިހާތަނަށް ރާއްޖޭގައި ނިޔާވި މީހުންގެ އަދަދު ވަނީ 45 އަށް އަރާފައެވެ.


Kudahenveyru balikoh Club Zefrol in champion kan hoadhaifi\nކުޑަހެންވޭރު ބަލިކޮށް ޒެފްރޯލްއި ޗެމްޕިއަންކަން ހޯދައިފި\nޒެފްރޯލްއިން ކުޑަހެންވޭރު ބަލިކުރީ 4-1 ގެ ނަތީޖާއަކުން\nޒެފްރޯލް އަކީ މި މުބާރާޓުގެ އެންމެ ފަހުގެ ރަނަރަޕް ޓީމް\nކ. މާލެ | 15 މެއި 2017 | ހޯމަ 12:24 | 2,729\nކްލަބް ޒެފްރޯލްއިން ޗެމްޕިއަން ޓްރޮފީ އުފުލާލަނީ - ފޭސްބުކް\nކުޑަހެންވޭރުގެ މައްޗަށް ކުރިހޯދުމަށް ފަހު ކްލަބް ޒެފްރޯލްއިން ދެ ވަނަ ޑިވިޝަން ފުޓުބޯޅަ މުބާރާތުގެ ޗެމްޕިއަންކަން ހޯދައިފިއެވެ.\nމެޗަކުން ބަލި ނުވެ ފައިނަލަށް ދަތުރުކުރި ކުޑަ ހެންވޭރުގެ މައްޗަށް ޒެފްރޯލްއިން ކުރިހޯދީ 4-1ގެ ނަތީޖާއަކުންނެވެ.\nގަލޮޅު ރަސްމީ ފުޓުބޯޅަ ދަނޑުގައި އާދިއްތަ ދުވަހުގެ ރޭ ކުޅުނު ފައިނަލް މެޗުގެ ފުރަތަމަ ހާފު ނިމުމުގެ ކުރިން ޒެފްރޯއިން ވަނީ ފުރަތަމަ ލަނޑުޖަހާ ލީޑު ނަގާފައެވެ. މި ލަނޑު ފުރަތަމަ ހާފުގެ އިތުރު ވަގުތުކޮޅުގެ ތެރޭގައި އެޓީމަށް ކާމިޔާބުކޮށްދިނީ ހުސައިން ރިފާއު އެވެ.\nދެވަނަ ހާފު ފެށިގެން ވެސް ޒެފްރޯލްގެ ފަރާތުން ފެނިގެން ގޮސްފައިވަނީ ވަރުގަދަ ކުޅުމެކެވެ. އެގޮތުން ހާފު ފެށިގެން ހަ ވަނަ މިނެޓުގައި އަބޫ ޑެސްމަން މަންސާރީ ވަނީ އެޓީމަށް ލީޑު ފުޅާކޮށްދީފައެވެ. އޭގެފަހުން ފަސް މިނެޓު ފަހުން އަނެއްކާ ވެސް އެޓީމުން ވަނީ ލަނޑެއް ކާމިޔާބުކޮށް ލީޑު އިތުރަށް ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ފާއިތުވި ސީޒަނުގައި ވިކްޓްރީގެ ޖާރސީގައި ފެނުނު އިބްރާހިމް ޝާތިރު އެވެ.\nޒެފްރޯލްއި ލީޑުގައި ކުޅެމުންދަނިކޮށް ކުޑަހެންވޭރުން ވަނީ ލިބުނު ފުރުސަތެއްގެ ބޭނުން ހިފައި ސުން ކަނޑުވާލާފައެވެ. މި ލަނޑު އެޓީމަށް ކާމިޔާބުކޮށްދިނީ 88 ވަނަ މިނެޓުގައި ޔާމީން މުހަންމަދެވެ. ނަމަވެސް އޭގެ މިނެޓެއް ފަހުން އަނެއްކާ ވެސް ޒެފްރޯލްއިން ވަނީ އެޓީމުގެ ހަތަރު ވަނަ ލަނޑު ކާމިޔާބުކޮށް ދެވަނަ ފަހަރަށް ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ބިދޭސީ ކުޅުންތެރިޔާ އަބްދުލް ގާދިރު އެވެ.\nމީގެ ކުރިން ފުރަތަމަ ޑިވިޝަންގެ ޗެމްޕިއަންކަން ހޯދާ ޓީމަކަށް ފުރަތަމަ ޑިވޮޝަނުން އޮޓޮމެޓިކް ޖާގައެއް ލިބެއެވެ. ނަމަވެސް ފުޓުބޯޅައިގެ އޮނިގަނޑަށް ގެނައި ބަދަލާއިއެކު ދެ ވަނަ ޑިވިޝަނުން ފައިނަލަށް ދަތުރުކުރާ ދެޓީމު ޖެހޭނީ ފުރަތަމަ ޑިވިޝަނުގެ ޕްލޭއޮފްގައި ކުޅޭށެވެ. މިހާރުގެ ނަތީޖާއަށް ބަލާނަމަ ޕްލޭ އޮފްގައި ކުޅެން ޖެހޭނީ ޒެފްރޯލް އާއި ކުޑަހެންވޭރުގެ އިތުރުން، މިހާރު ކުރިއަށްދާ އެސްޓީއޯ މާލެ ލީގުގެ އެންމެ ފުލަށްދާ ހަތަރު ޓީމެވެ.


ފެންނެގޭނީ ވެހޭއިރުއެވެ! | Sandhaanu\nބަރަކާތްތެރި ރޯދަމަހުގެ ދުވަސްތަކާއި ރޭތަކުގެ ބޭނުން އެންމެ އެކަށީގެންވާ ގޮތުގައި ހިފުމުގެ ހެޔޮ ތައުފީގު އެއްކައުވަންތަ އިލާހް އަޅަމެންގެ އެންމެނަށް ދެއްވާށިއެވެ. އާމީން.\nއެއްކައުވަންތަ އިލާޙުގެ މަދަދާއި ތައުފީގު ނުލިބި އެއްވެސް ކަމެއްގައި ކާމިޔާބީއެއް ނުލިބޭނެއެވެ. އެހެން ކަމުން އަޅަމެންނަށް ވަނީ އެކަލާންގެ މަދަދާއި ތައުފީގަށްއެދި އިލާހީ ޙަޒްރަތަށް ދެންނެވުމަށް ޢާފިލު ނުވުމެވެ.\nބަރަކާތްތެރި ރޯދަމަހުގެ ދުވަސްތަކާއި ރޭތައް ފާއިތުވަމުންދަނީއެވެ. ބުއްދިވެރީން ރެއާއި ދުވާލު މަސައްކަތް ކުރަމުން އެދަނީ، ކީރިތި ﷲ އަށް މިމަހުގައި ދަރުމަ ކުރައްވާފައިވާ ގިނަގުނަ ސަވާބު ޙާސިލުކުރުމަށެވެ. ރޯދަމަހުގެ ފަހުދިހައަކީ މިމަހުގެ އެންމެ ބަރަކާތްތެރި ދުވަސްތަކާއި ރޭތަކެވެ. އެ ރޭތަކަށް ސަމާލުވެ އެ ބަރަކާތްތެރި ދުވަސްތައް އޭގެ އެންމެ ހެޔޮގޮތުގައި ފުރިހަމައަށް ލިބިގަންނަން ޖެހޭނެއެވެ.\nސަލާމާއި ސަލަވާތް ލެއްވި ލޮބުވެތި ރަސޫލާ އަކީ އަޅުގަނޑުމެނަށް އެންމެނަށްވާ އެންމެ ހެޔޮ ނަމޫނާއެވެ. ސަލާމާއި ސަލަވާތް ލެއްވި މިއުންމަތުގެ ރަސޫލާ ރަމަޒާންމަހު ފަހު ދިހަޔަށް އެޅުމުން ވަކީންބޮޑަށް އަޅުކަމާއިގެން ގަދަ އަޅުއްވާ އުޅުއްވައެވެ. ރޭ އަޅުކަމުގައި ހޭފުޅު ލައްވައި އުޅުއްވިމާއެކު އެކެލޭގެފާނުގެ އަހުލުވިން ހޭލައްވަތެވެ.\nކީރިތި ﷲ އެކަމަނާއަށް ރުއްސުންލެއްވި ޙަޒްރަތު އާއިޝަތުގެފާނު އަތިއަހުން ރިވާ ވެގެން އައިސްފައިވެއެވެ. ސަލާމާއި ސަލަވާތް ލެއްވި ރަސޫލުﷲގެފާނު ރަމްޒާންމަހުގެ ފަހުދިހައިގައި އަޅުކަން ކުރައްވާ އުޅުއްވާގޮތް ސިފަކޮށްދެއްވަމުން އެކަމަނާ ވިދާޅުވިއެވެ. “ރަމްޒާން މަހުގެ ފަހުދިހައަށް އެޅިއްޖެއްޔާ އިތުރު އެކަލޭގެފާނު ރޭގަނޑު ހޭފުޅުލައްވައި (އަޅުކަމުގައި) އުޅުއްވައެވެ. އަދި އެކަލޭގެފާނުގެ އަހުލުވެރިން ހޭލައްވައެވެ. އަދި އަޅުކަން ކުރެއްވުމަށް ފުރިހަމައަށް ތައްޔާރުވެ ވަޑައިގަންނަވައެވެ.”\nސަލާމްއާއި ސަލަވާތް ލެއްވި ރަސޫލުﷲގެފާނު ރަމަޒާންމަސް ނޫނަސް ރޭގަނޑުގެ ބައެއް، އަޅުކަމުގައި ހޭދަކުރަށްވައެވެ. ނަމަވެސް ރަމަޒާންމަސް އައުމުން ވަކިންބޮޑަށް އަޅުކަމައިގެން އެޅުއްވައެވެ. ފަހުދިހައަށް އެޅުމުން ދުނިޔެވީ މަސައްކަތްތަކުން ވަކިވެވަޑައިގެން އިޢުތިކާފު ކުރައްވައެވެ. އަދި އަނބިއަނބި ކަނބަލުންނާއި އެކަހަށިވެ ވަޑައިގަންނަވައެވެ. އަދި އަނބިއަނބި ކަނބަލުންނަށް އަޅުކަން ކުރެއްވުމަށް ހޭލައްވުވައި ނަންގަވަތެވެ. ރިވާގެގެން އައިސްފައިވެއެވެ. ކީރިތި ރަސޫލާ ސައްލަﷲ ޢަލައިހި ވަސައްލަމަ ފާތުމަތުގެފާނާއި، ޢަލީގެފާނާއި ދެކަނބަލުން ހޭލައްވައި ނަންގަވައި ޙަދީސް ކުރައްވައެވެ. ” ތިޔައިގެ ދެކަނބަލުން ތެދުވަންނަވައިގެން ނަމާދެއް ނުކުރައްވާނުތޯއެވެ؟”\nއަޅުގަނޑުމެންގެ މައްޗައް ވާޖިބުވެގެންވަނީ އަޅުކަންކުރުމުގައި ހީވާގިވެ ދެމިތިބުމާއިއެކު އަޅުގަނޑުމެންގެ އަނބީންނާއި ދަރީން ހޭލައްވައި ހިތްވަރުދިނުމެވެ. ކީރިތި ﷲ އަޅުގަނޑުމެނަށް އަމުރުކުރައްވަނީ އަޅުގަނޑުމެން ނަފުސުތަކާއި އޅުގަނޑުމެންގެ އަހުލުވެރީން ނަރަކައިން ސަލާމަތް ކުރުމަށެވެ. ކަން މިހެން ހުރިއިރު އަޅުގަނޑުމެން އަޅުކަން ކޮށްލުމަކުން ނުފުދެއެވެ. އަޅުގަނޑުމެންގެ އަނބިދަރީން ލައްވާވެސް އަޅުކަން ކުރުވަންޖެހެއެވެ. ކީރިތިﷲ އެކަލޭގެފާނަށް ރުއްސުންލެއްވި ސައްޔިދިނާ ޢުމަރުފާނާއި މެދުގައި ވާރިދުވެގެން އައިސްފައިވެއެވެ. އެކަލޭގެފާނު ރޭގަނޑުގައި ކީރިތިﷲ އެކެލޭގެފާނަށް ތައުފީގު ދެއްވެވި ވަރަކަށް އަޅުކަން ކުރައްވައި އުޅުއްވައެވެ. އެކަލޭގެފާނުންގެ އަހުލުވެރީން ނަމާދަށް ހޭލައްވައެވެ.\nމިހެންކަމުން އަޅުގަނޑުމެން އެންމެންވެސް ވެހޭއިރު ފެންނަގަން އަވަސްވެގަންނަން ޖެހެއެވެ. މިއީ އެ މާތް މަސްވަރެވެ. އަޅުކަންކުރުމާއި ހެޔޮޢަމަލުކުރުމަށް ލިބިފައިވާ ރަނުގެ ފުރުސަތެއްކަމުގައި ދެކެމާތޯއެވެ.\nމާތްﷲ އަހަރެމެން އެންމެންގެ ފާފަ ފުއްސަވާ ރަޙުމަތް ލައްވާށިއެވެ. އާމީން!


Dhiraagu mobile internet plan thakah heyo badhalu thakeh - vNews.mv\nމަރްޔަމް ލީން 30 September 2021, 17:58\nއިންޓަނެޓްގެ އަގުހެޔޮ ކުރުމަށް ސަރުކާރުން ކުރަމުންދާ މަސައްކަތްތަކަށް އެއްބާރުލުންދިނުމުގެ ގޮތުން ދިރާގުން ފޯރުކޮށްދޭ މޮބައިލް އިންޓަނެޓް ޕެކޭޖްތައް ކޮމިއުނިކޭޝަން އޮތޯރިޓީ އޮފް މޯލްޑްވްސްއިން އެޕްރޫވްކޮށްފައިވާ ގޮތަށް ބަދަލުތައް ގެންނަން ނިންމާފައިވާކަމަށް ދިރާގުން ބުނެފިއެވެ.\nއަލަށް ގެންނަ ބަދަލުތަކާއެކު ދިރާގު އަމިއްލަ ޕޯސްޓްޕެއިޑް ޕްލޭންތަކަށް 29 އިންސައްތައާ ހަމައަށް އިތުރު އެލަވަންސް ލިބިގެންދާނެކަމަށް އެކުންފުނިން ބުނެއެވެ. އެހެންކަމުން، ޑޭޓާގެ އަގު 22 އިންސައްތައާ ހަމައަށް ހެޔޮ ވެގެންދާނެއެވެ. ހަމައެއާއެކު، ދިރާގު ޕްރީޕެއިޑް ކޮމްބޯ ޕްލޭންތަކަށް 36 އިންސައްތަ އާ ހަމައަށް އިތުރު ޑޭޓާ އެލަވަންސް ލިބިގެންދާނެއެވެ.\nއެގޮތުން، ކޮމްބޯ ޕްލޭންގެ ޑޭޓާގެ އަގު 33 އިންސައްތައާ ހަމައަށް ހެޔޮވެގެންދާނެއެވެ. މީގެއިތުރުން، އެލްޓީއީ ބްރޯޑްބޭންޑް "ވަގުތުން ގެއަށް އިންޓަނެޓް" ޕެކޭޖްތަކަށް 30 އިންސައްތައާ ހަމައަށް އިތުރު ޑޭޓާ އެލަވަންސް ލިބުމުގެ އިތުރަށް އިންޓަނެޓްގެ ސްޕީޑް 10 އެމް.ބީ.ޕީ.އެސް އިން 25 އެމް.ބީ.ޕީ.އެސް އާ ހަމައަށް އިތުރު ވެގެންދާނެކަމަށް ދިރާގުން ބުނެއެވެ.\nމޮބައިލް އިންޓަނެޓް ޕްކޭޖްތަކަށް މި އަންނަ ބަދަލުތައް 1 އޮކްޓޯބަރ 2021 ގެ 00:00 އިން ފެށިގެން ކަސްޓަމަރުންނަށް ލިބެން ފަށާނެއެވެ. އަދި 1 އޮކްޓޯބަރ ގެ 06:00 އަށް ހުރިހާ ކަސްޓަމަރުންނަށްވެސް މި ބަދަލުތައް ފެންނާނެއެވެ. ދިރާގު މައި އެކައުންޓް އަދި މޮބައިލް އެޕްލިކޭޝަންގައި މި ބަދަލުތައް ފެންނަން ވަގުތު ކޮޅެއް ނަގާފާނެކަމަށް އެކުންފުނިން ބުނެއެވެ.


ނޮޅާލެވުނު ޝަހީދު އިމާމު އަބޫބަކުރު އައްނާބުލުސީ ރަޙިމަހުﷲ – JANNAH MV\nއައްޝައިޚު ޢަބްދުއްރަޙީމް ބިން މުޙައްމަދުމާރޗް 31, 2021\nދެން މިޞްރަށް ގެންދެވުމުން އެކަލޭގެފާނާއި ދެކޮޅު ހަދާ މީހުންގެ ތެރެއިން މަލާމާތަށް ބުންޏެވެ. ”ކަލޭގެފާނު ސަލާމަތުން ހުރީތީ ﷲއަށް ޙަމްދުކުރަމެވެ.“ އެކަލޭގެފާނު ޖަވާބު ދެއްވިއެވެ. ”ތިމަންނާގެ ދީން ސަލާމާތްވީތީ ﷲއަށް ޙަމްދުހުއްޓެވެ. އަދި ކަލޭމެެންގެ ދުނިޔެ (ވަޤުތީގޮތުން) ސަލާމަތުން ހުރީތީ ﷲއަށް ޙަމްދުހުއްޓެވެ.“\nދެން މިޞްރުގެ ޢުބައިދީންގެ ވެރިޔާގެ ގާތަށް ގެންދެވިއްޖެއެވެ. އޭނާ ބުންޏެވެ. ކަލޭގެފާނު މިފަދައިން ”މީހެއްގެ އަތުގައި ދިހަތީރު އޮވެއްޖެނަމަ އަހަރެމެންގެ މައްޗަށް ނުވަ ތީރު އެއްލަން އަދި އަނެއްތީރު ރޫމުގެ މީހުންގެ މައްޗަށް އެއްލުން ވާޖިބުވާނެކަމަށް“ މިފަދައިން ބުނީމުތޯއެވެ.\nއެކަލޭގެފާނު ދެންނެވިއެވެ. ”ތިމަންކަލޭގެފާނު ތިޔަފަދައިން ނުބުނަމެވެ.“\n(ދެން ވެރިޔާ އެކަލޭގެފާނުގެ ބަސް އަނބުރާ ގެންދަން އުޅޭކަަމަށް ހީކޮށް ރަކި ހިނިގަނޑެއް ހީފައި ބުނެފިއެވެ. އެހެންވިއްޔާ ބުނީ ކީކޭ ހެއްޔެވެ؟ އެކަލެގެފާނު ދެންނެވިއެވެ.) ތިމަންކަލޭގެފާނު ބުނީ މިފަދައިންނެވެ. ”މީހެއްގެ އަތުގައި ދިހަތީރު އޮވެއްޖެނަމަ ކަލޭމެންގެ މައްޗަށް ނުވަ ތީރު ޖެހުން ވާޖިބުވާނެއެވެ. (އެބަހީ ޖިޙާދުކުރުން ވާޖިބުވާނެއެވެ) ދެން ބާކީ އޮތްތީރުވެސް ޖެހުން ވާޖިބުވާނީ ކަލޭމެންގެ ގަޔަށެވެ. ފަހެ ކަލޭމެން މިއްލަތް ބަދަލުކޮށްފިއެެވެ. ޞާލިޙުން (ޢިލްމުވެރިން) މަރަމުންދަނީއެވެ. ﷲގެ އިލާހީ ނޫރު ދޫކޮށްފިއެވެ.(ޤުރުއާނާއި ސުންނަތް)“\nއިމާމު ދާރުޤުޠުނީ ރަޙިމަހުﷲ ކީރިތި ކުރައްވަމުން ވިދާޅުވިއެވެ. ”އެކަލޭގެފާނުގެ ހަންގަނޑު ނޮޅަމުންދިޔައިރު އެކަލޭގެފާނު ކިޔަވާ ވިދާޅުވަމުން ދިޔައެވެ. (كَانَ ذَلِكَ فِي الكِتَابِ مَسْطُوراً)( الإِسرَاء:58) (މާނައީ: ”ފަހެ ލައުޙުލް މަޙްފޫޡުގައި ލިޔުއްވިގެންވާ ކަމެއްކަމުގައި އެކަންވިއެވެ.“\nމަޢުމަރު ބިން އަޙުމަދު ބިން ޒިޔާދު ވިދާޅުވެފައިވެއެވެ. ”އަބޫބަކުރު ގެ ހަންގަނޑު ނޮޅަންފެށުނީ އެކަލޭގެފާނުގެ ބޮލުންނެވެ. މޫނުގެ ހަންގަނޑު ނޮޅުމާއި ޖެހެންދެން އެކަލޭގެފާނު ކެތްތެރިވެ ވަޑައިގެން ﷲގެ މަތިން ޛިކުރު ކުރައްވަމުން ދިޔައެވެ. (މޫނުގެ ހަންގަނޑު ނޮޅާލެވުމުން އެކަލޭގެފާނަށް ލިބެމުން ދިޔަ ވޭން ފެނިގެން) ޔަހޫދީމީހާގެ ހިތަށް ރަޙުމް ވަދެގެން އެކަލޭގެފާނުގެ ހިތަށް ހަންޖަރު ޖަހައިފިއެވެ. ދެން އެކަލޭގެފާނު ފުރާނަހިނގައްޖެއެވެ.“\nއަދިވެސް ވިދާޅުވެފައިވެއެވެ. ”އެކަލޭގެފާނުގެ ހަންގަނޑު ނޮޅާ ނިމުމުން އެކަލޭގެފާނުގެ ހަށިކޮޅުން ޤުރުއާން ކިޔެވޭ އަޑު އިވެމުން ދިޔައެވެ.“\nއިބުނު ސަޢުސާޢި އަލްމިޞްރީ ބަޔާންކުރައްވައެވެ. ”އެކަލޭގެފާނު ޞަލީބަށް އެރުވުމަށްފަހު (ދުވަސްކޮޅެއްފަހުން) ތިމަންނާއަށް އެކަލޭގެފާނު ހުވަފެނުގައި ފެނިވަޑައިގަތެވެ. އެކަލޭގެފާނު ވަނީ ވަރަށް މަތިވެރި (ޢިއްޒަތްތެރި ރިވެތި) ހާލުކޮޅެއްގައެވެ. ތިމަންކަލޭގެފާނު ބުނީމެވެ. ﷲ ކަލޭގެފާނާއި މެދު ކިހިނަކުން ކަންކުރެއްވިހެއްޔެވެ؟\nދެންނެވިއެވެ. حبَانِي مَالِكِي بِدَوامِ عِزٍّ … وَوَاعَدَنِي بقُرْبِ الانتصَارِ\nوَقَرَّبَنِي وَأَدْنَانِي إِلَيْهِ … وَقَالَ: انْعَمْ بعَيْشٍ فِي جِوَارِي\n”ތިމަންކަލޭގެފާނުގެ ވެރިއިލާހު ތިމަންކަލޭގެފާނަށް ރުއްސަވައި ޢިއްޒަތްދެއްވައިފިއެވެ.\nއަދި ވަޙީކުރެއްވިއެވެ. ތިމަންއިލާހުގެ އަވައްޓެރިކަމުގައި އުޅުއްވުމުގެ ނިޢުމަތްލިބިގަންނާށެވެ.“\nއަދިވެސް ވިދާޅުވެފައިވެއެވެ. ”އެކަލޭގެފާނަކީ ފިޤުހާއި އަދި ޙަދީޘްގައި އިމާމެއްކަމަށް އިތުބާރުހުރި ފަރާތަކުން ތިމަންކަލޭގެފާނަށް ބަޔާންކޮށްދެއްވާފައިވެއެވެ. މުޅި އަހަރުގައި ދެދުވަހުން އެއްދުވަހު ރޯދަހިއްޕަވައެވެ.“\nއިމާމު ޛަހަބީ އެކަލޭގެފާނު ސިޔަރަތު ފައްޓަވަމުން ވިދާޅުވެފައިވެއެވެ. އެކަލޭގެފާނަކީ“އިމާމެކެވެ، ނަމޫނާއެކެވެ، ޝަހީދެކެވެ“.\nއަދި އަބޫ ޛައްރު އަލްޙާފިޡު ވިދާޅުވިކަމަށް ޛަހަބީ ބަޔާންކުރައްވާފައިވެއެވެ. ”ބަނޫ ޢުބައިދުން އެކަލޭގެފާނު ބަންދުކުރެއްވިއެވެ. އަދި ސުންނަތަށްޓަކައި( ތަބާވެ ސުންނަތުގައި ހިފިކަމަށްޓަކައި) ޞަލީބަށް އެރުވިއެވެ.“\nوصلى الله وسلم على سيدنا محمد و على آله صحبه أجمعين. ولله الحمد بنعمته تتم الصالحات.


School Guide: Cyryx College kaamiyaabukamaa eku kuriyah | Mihaaru\nސްކޫލް ގައިޑު / ސްކޫލް ގައިޑް 2018\nސްކޫލް ގައިޑް: ސައިރިކްސް ކޮލެޖް ކާމިޔާބުކަމާ އެކު ކުރިއަށް\nއަލީ ޝިނާން, މިހާރު\n28 ނޮވެމްބަރ 2017\nސައިރިކްސް ކޮލެޖަކީ މީގެ 24 އަހަރު ކުރިން ހިންގަން ފެށި ކޮލެޖެކެވެ. މިއަދު މައިގަނޑު ހަތަރު ދާއިރާއަކުން ތައުލީމު ދެމުން އަންނަ ކޮލެޖުން، މިހާތަނަށް އެތައް ހާސް ކުދިންނެއް ވަނީ ތައުލީމް ހާސިލް ކޮށްފަ އެވެ. އަދި މިހާރު ވެސް އެތައް ސަތޭކަ ކުދިންނެއް ތައުލީމު ހާސިލްކުރަމުން އެބަ ގެންދެ އެވެ.\nސައިރިކްސް ކޮލެޖުން މައިގަނޑު ގޮތެއްގައި ކިޔަވައިދޭ ބައިތައް؛\n- ސްކޫލް އޮފް އިންފޮމޭޝަން ޓެކްނޮލޮޖީ\n- ސްކޫލް އޮފް ބިޒްނަސް\n- ސްކޫލް އޮފް މަލްޓިމީޑިއާ، އާޓްސް އެންޑް ޑިޒައިން\n- ސްކޫލް އޮފް ހިއުމަނިޓީސް އެންޑް އެޑިއުކޭޝަން\nކޮލެޓީ ތައުލީމު ދޭ ތަނެއްގެ ގޮތުގައި މަޝްހޫރު ސައިރިކްސް ކޮލެޖުން އަންނަނީ، އެ ކޮލެޖުގެ ބިޒްނަސް ސްކޫލް ވަރަށް ވަރުގަދަ ކުރަމުންނެވެ. އެގޮތުން ވަރަށް އަވަހަށް ފުލް ފްލެޖް ބިޒްނަސް ސްކޫލެއް ހުޅުވާނެ އެވެ. އަދި އެތަން ވެގެންދާނީ ރާއްޖޭގައި ހިންގާ އެންމެ ވަރުގަދަ އަދި އެންމެ ބޮޑު ބިޒްނަސް ސްކޫލް ކަމަށް ވެސް އެ ކޮލެޖުން ވަނީ ބުނެފަ އެވެ.\nސެޓްފިކެޓް ލެވަލްތަކުން ފެށިގެން ގޮސް މާސްޓާސް ކޯސްތަކާ ހަމައަށް ކިޔަވައިދޭ ކޮލެޖަށް ވަނީ ރާއްޖެ އާއި ބޭރުގެ ކަމާ ގުޅޭ ގިނަ އެވޯޑުތަކެއް ވެސް ލިބިފަ އެވެ. ސައިރިކްސް އިން ބުނީ އެ ކޮލެޖުގެ ކަރިކިއުލަމް އަކީ ބޭރުގެ މަޝްހޫރު ތަންތަނާ އެއް ހަމައެއްގައި، އެއް މިންގަނޑަކަށް ބަލައިގެން ތައްޔާރުކޮށްފައިވާ އެއްޗެއް ކަމަށެވެ. އަދި މި ދާއިރާ އަށް އަންނަ ކުރިއެރުންތަކާ އެކު ކަރިކިއުލަމް އަބަދުވެސް ބަދަލު ކުރާ ކަމަށް އެ ކޮލެޖުން ބުންޏެވެ.\nކޯސްތަކުގައި ކިޔަވައިދޭން ހަރަކާތްތެރިވަނީ، ތައުލީމީ އަދި ގާބިލު ދިވެހި އަދި ބޭރު ގައުމުތަކުގެ ލެކްޗަރާއިންނެވެ. ހާއްސަ ކުލާސްތައް ބާއްވައިގެން އެކި ދާއިރާތަކުގެ ތަޖުރިބާކާރުންގެ އިރުޝާދުތައް ވެސް ކުދިންނަށް ދެ އެވެ.\nސައިރިކްސް ކޮލެޖުން އަބަދުވެސް ބަލަނީ ވަޒީފާގެ މާހައުލަށް ބޭނުންވާ ތަޖުރިބާތަކާ އެކު ދަރިވަރުންނަށް ކިޔަވައި ދެވޭތޯ އެވެ. އަދި ކޯސްތައް ނިންމާ ކުދިންނަށް ވަޒީފާގެ ފުރުސަތުތައް ހޯދައިދޭން ވެސް މަސައްކަތްތަކެއް އެ ކޮލެޖުން ކުރެ އެވެ.\nސައިރިކްސް ކޮލެޖުގެ ކާމިޔާބީ އެންމެ ބޮޑަށް ފާހަގަވެގެން ދަނީ، އެތަނުގެ ދަރިވަރުން ރާއްޖޭގެ ތައުލީމީ ދާއިރާގެ ޝަރަފްވެރި އެވޯޑްތައް ހޯދަމުން އަންނާތީ އެވެ. އަދި ރާއްޖޭގައި މިވަގުތު ތިބި އެންމެ ފުންނާބު އުސް ނެޓްވޯކް އެޑްމިނިސްޓްރޭޓަރުންނާއި، އައިޓީ ޕްރޮފެޝަނަލުންގެ އިތުރުން ކުންފުނިތަކާއި ސަރުކާގެ އިސް ވެރިންނަށް ވެސް ކޮލެޖުގެ ދަސްވެނިން ތިބުމެވެ.\nވިޔަފާރި ޕްރޮމޯޝަން ސައިރިކްސް ކޮލެޖް ސްކޫލް ގައިޑް 2018\n1 ކޮމެންޓް, 16 ރިއެކްޝަންސް\nކޮމްމެ މަންތެއްގަ ލާރިނަގާފަ ކޮމްމެ ދުވަހަކު ކުލާހަށް ބަރާބަރަށް ދާންޖެހޭ ވަޒީފާ އަދާކުރަމުން ދެވޭވަރެއް ނޫން ރީ އެގްޒާމެއް ހަދަން ޖެހުނަސް ޖެހޭ ލާރި ދައްކާން....ދެއްކިޔަސް އެހާބޮތި އަގުތަށް ދައްކަިގެން ގޭގެ ކުލި ދީފަ އަހަރުން އުޅޭނީ ކިހިނެއް..... )-:


SunOnline: Quarantine ge nizaamu feekalhaa! Meehun goiy husvanee!\nކަރަންޓީނުގެ ނިޒާމު ފީކަޅާ! މީހުން ގޮތް ހުސްވަނީ!\nފާތިމަތު ސައީދު 17 May 2020, 15:20\nމާލެ ލޮކްޑައުން ކުރިއިރު، އެކި ބޭނުންތަކަށް މާލެ އައިސް ތާށިވެފައި ތިބި މީހުން ރަށްރަށަށް އަނބުރާ ގެންދިޔުމުގެ މަސައްކަތް ސަރުކާރުން ވަނީ ފަށައިފަ އެވެ. އެހެން ނަމަވެސް، ރަށްރަށަށް ވައިރަސް ފެތުރިދާނެ ކަމުގެ ބިރަށް އެޗްޕީއޭއިން މަޖުބޫރުކޮށްފައި ވަނީ، ރަށްރަށަށް ދާން ބޭނުން މީހުން ސަރުކާރުން ކަނޑައަޅާ ތަނެއްގައި 14 ދުވަހަށް ކަރަންޓީނުކޮށް އެ މުއްދަތު ނިމުމުން ރަށްރަށަށް ފޮނުވާށެވެ. މިއީ ހަމަ އެންމެ ރަނގަޅު ބަރާބަރު އުސޫލެކެވެ.\nއެކި ސަބަބުތަކާ ހުރެ މާލޭގައި ތިބި މީހުންގެ ތެރެއިން މިވަގުތު ރަށްރަށަށް އެނބުރިދާން ބޭނުންވާ މީހުންގެ ލިސްޓް 5،000 އިން މައްޗަށް ވަނީ އަރައިފަ އެވެ. އެކަމަކު، އެ ހުރިހާ މީހުން އެއް ފަހަރާ އެއްވަގުތެއްގައި ކަރަންޓީނު ކުރުމުގެ ނިޒާމެއް އަދި ނެތެވެ. އަދި އެއީ ކޮންމެ ނިޒާމެއް ގާއިމް ކުރިއަސް ކުރެވޭނެ ކަމެއް ވެސް ނޫނެވެ. ކަރަންޓީނު ކުރުމުގެ މަސައްކަތް ސަރުކާރުން ކުރަނީ ރިސޯޓްތައް ކުއްޔަށް ނަގައިގެން ކަމަށްވެފައި އެ ތަންތަނުގައި މިވަގުތު ވެސް އެ ވަރަށް ޖާގައެއް ނެތެވެ. ޖާގަ ހުރި ގޮތުން މިހާތަނަށް އަދި ކަރަންޓީނަށް ގެންދެވޭނެ ކަމުގެ ޔަގީންކަން އޮތީ، 500 ވަރަކަށް މީހުންނެވެ.\nސުވާލަކީ މިހާރު އޮތް ނިޒާމުގެ ތެރެއިން، ރަށްރަށަށް ދާން ބޭނުންވެފައި ތިބި މީހުން އަނބުރާ ރަށްރަށަށް ގެންދެވޭނީ ކިހާ ދުވަހަކުން ހެއްޔެވެ؟ ޔަގީންވާ ކަމަކީ ރަށަށް ނުދެވި މާލޭގައި ގަނަތެޅެންޖެހިފައިވާ މީހުންނަށް ރަށަށް ދެވޭނެ ދުވަހެއް ވެސް އަދި ނޭނގުމެވެ. އެ މީހުންނަށް އަދި އޮތީ ކަރަންޓީނަށް ދެވޭނެ ދުވަހެއްގެ އިންތިޒާރުގައި ތިބުމެވެ. އެމީހުންގެ އޮތީ އެންމެ ސުވާލެކެވެ؛ ރަށަށް ދެވޭނީ ކޮން ދުވަހަކުން ހެއްޔެވެ؟\nސަރުކާރުން ބުނެފައިވަނީ އިސްކަންދެނީ އެންމެ ހާލުގައި އުޅޭ މީހުން ބަލައިގެން ކަމަށެވެ. އެ އުސޫލަށް ލޯކަލް ގަވަމެންޓް އޮތޯރިޓީ (އެލްޖީއޭ) އިން 500 މީހުންގެ ލިސްޓެއް ނިމިދިޔަ ހަފްތާގައި ތައްޔާރު ކުރި އެވެ. އަދި އެމީހުންނަކީ އެންމެ ކުރިން ކަރަންޓީނަށް ގެންދާ މީހުން ކަމަށް ބުންޏެވެ. އެ ލިސްޓުގެ ކޮޕީއެއް "ސަން" އަށް ވަނީ ލިބިފަ އެވެ. އެކަމަކު އަނެއް ހަފްތާ ފެށުނުއިރުވެސް އެ ލިސްޓުގައި ތިބި މީހުން އަދިވެސް ކަރަންޓީނަކަށް ނުގެންދެވެ އެވެ.\n"އެ ލިސްޓުގައި ނަން އޮތީމަ ކަރަންޓީނަށް އަވަހަށް ގެންދާނެ ކަމަށް ހީކުރީ. އެކަމަކު ގުޅީމަ އެލްޖީއޭއިން ބުނީ އަދި ލިސްޓުގައި އޮތީކީ ރޫމް ހަމަޖެހިގެނެއް ނޫނޭ." އެ ލިސްޓުގައި ނަން އޮތް މީހަކު ޝަކުވާކުރި އެވެ.\nއެ ލިސްޓުގައި ގިނައީ، މާލެއަށް ބޭސްފަރުވާއަށް އައިސް ރަށަށް ނުދެވިފައި ތިބި މީހުންނެވެ. އެ ލިސްޓްގައި ބުނެފައިވަނީ މާލެ ސަރަހައްދުގައި ގާއިމް ކުރާ ކަރަންޓީނު ފެސިލިޓީތަކުގައި ކަރަންޓީނު ކުރުމަށް މިވަގުތަށް ލިބިފައިވަނީ 500 ކޮޓަރި ކަމަށެވެ. ރަށްރަށަށް ފޮނުވުމަށް ލިސްޓު ތަރުތީބު ކުރި އިރު އިސްކަން ދީފައިވާނީ އެންމެ ހާލުގައި އުޅޭ މީހުން ބަލައިގެން ކަމަށްވެސް ބުނެފައިވެ އެވެ.\nއެކަމަކު، ސުވާލަކީ އެންމެ ފުރަތަމަ ތައްޔާރު ކުރި 500 މީހުންގެ ލިސްޓުގައި ހިމެނޭ މީހުން ކަރަންޓީނަށް ގެންދެވޭނީ ކޮންއިރަކުން ހެއްޔެވެ؟ އަދި އެމީހުން ނިމިގެން ދެން ތިބި މީހުން ކަރަންޓީނަށް ގެންދެވޭނީ ކޮންދުވަހަކުން ހެއްޔެވެ؟ މިހާރު އޮތް ކަރަންޓީނުގެ ނިޒާމު އަމާން އޮމާންކޮށް މަސައްކަތް ކުރާނެ ކަމާ މެދު ޝައްކު އުފެދުމުގެ ޖާގަ ވަރަށް ބޮޑެވެ. ސަބަބަކަށް ވަނީ، ރަށަށް ދާން ބޭނުންވާ މީހުންގެ ނަމްބަރު މަތިކަމުން އެ އެންމެން ކަރަންޓީނު ކުރެވޭނެ ދުވަހެއް ވެސް ނޭނގުމެވެ. މާލޭގައި ތާށިވި މީހުން މިހާރުވެސް ތިބީ އަތްމަތި ހުސްވެ ގޮތް ހުސްވެފަ އެވެ. އަތުގައި ހުރި ހުރިހާ ފައިސާއެއް މިހާރު ހުސްވެ ސަލާންޖަހާ ހާލަތަށް ގޮސްފައި ތިބި މީހުން ގިނަ އެވެ.\nކަރަންޓީނުކުރުން މަރުކަޒީވެ، މެމްބަރުންގެ ނުރުހުން\nމީހުން ކަރަންޓީނު ކުރަން ސަރުކާރުން ގެންގުޅޭ އުސޫލު ކަމުނުގޮސްގެން ރައްޔިތުންގެ މަޖިލީހުގެ މެމްބަރުންވެސް އަންނަނީ ސަރުކާރަށް ފާޑު ވިދާޅުވަމުންނެވެ. އަދި މަޖިލީހުގެ ރައީސް މުހައްމަދު ނަޝީދުވެސް ވަނީ އެކަމަށް ފާޑު ވިދާޅުވެފަ އެވެ.\nމެންބަރުންގެ ނަޒަރުގައި ފުރަތަމަ ކަމަކަށް ކަރަންޓީނު ކުރުމަށް މިހާރު ގެންގުޅޭ އުސޫލު ތަންކޮޅެއް ހަރަދު ބޮޑެވެ. އެހެން ދިމާވަނީ މެންބަރުންގެ ނަޒަރުގައި، ލާމަރުކަޒީ އުސޫލާ ހިލާފަށް މަރުކަޒީ ގޮތެއްގައި ކަރަންޓީނުގެ ކަންކަން ކުރިއަށް ގެންދިއުމެވެ. އާންމު ސިއްހަތު ރައްކާތެރި ކުރުމުގެ ގާނޫނުގައިވެސް ލާމަރުކަޒީ އުސޫލުން ކަންކަންކުރަން ބުނެފައި އޮއްވާ އެ ގާނޫނާ ހިލާފަށް ކަރަންޓީނުގެ ކަންކަން ކުރިއަށް ގެންދާތީ ރައީސް ނަޝީދު ވެސް ވަނީ ފާޑު ވިދާޅުވެފަ އެވެ.\nހަރަދަށް ބަލާއިރު ހަރަދު ބޮޑެވެ. ހާއްސަކޮށް އިގްތިސާދީ ގޮތުން ދަތި މި ދަނޑުވަޅުގައި މީހުން ކަރަންޓީނު ކުރުމަށް އެކަނި ނުބައްދަލު ހަރަދެއް ހިނގާނަމަ އެއީ މައްސަލައެއް ނޫން ހެއްޔެވެ؟\nސަރުކާރުން ބުނެފައިވަނީ ކޮޓަރިއަކަށް ދުވާލަކަށް ނަގާނީ 750 ރުފިޔާ ކަމަށެވެ. އެ ރޭޓުން ބަލާއިރު ކޮޓަރިއަކަށް ދެމީހުން ލައިގެންވެސް 500 މީހުންނަށް 2.6 މިލިއަން ރުފިޔާ 14 ދުވަހަށް އެބަ އަރަ އެވެ. އަދި 5،000 މީހުން ކަރަންޓީނު ކުރުމަށް ކޮޓަރިއަކަށް ދެމީހުންގެ ނިސްބަތުން ބަހާލިޔަސް 26 މިލިއަން ރުފިޔާއަށްވެރެ ގިނައިން އެބަ ހަރަދުވެ އެވެ.\nމިލަންދޫ ދާއިރާގެ މެމްބަރު އަލީ ރިޒާ ވިދާޅުވީ، ދުވާލެއްގެ މައްޗަށް 700 ރުފިޔާ ހަރަދުކޮށްގެން ރިސޯޓުތަކުގައި މީހުން ކަރަންޓީނު ކުރުމުން ދައުލަތުން ދުވާލެއްގެ މައްޗަށް ގިނަ އަދަދެއްގެ ފައިސާ ހަރަދުވަމުންދާ ކަމަށެވެ. ރަށްރަށުގައި މީހުން ކަރަންޓީނު ކުރާ ނަމަ އެއަށްވުރެ ހަރަދު ކުޑަވާނެ ކަމަށް ރިޒާ ވިދާޅުވި އެވެ.\n"މިއަދުން މިއަދަށްވެސް އަޅުގަނޑު ދެކޭ ގޮތުގައި ސަރުކާރުން އެބަ ޖެހޭ ރަށްރަށުގައި ކަރަންޓީނު ކުރެވޭނެ އިންތިޒާމު ހޯދައި އެ ފެސިލިޓީތައް ގާއިމްކޮށް، އެކަން އަވަހަށް އިންތިޒާމުވެގެން ދިޔުމަކީ އަޅުގަނޑުމެންނަށް މި ބަލީގައި ދެންމެވެސް ރައީސް ވިދާޅުވި ގޮތަށް އިތުރަށް ފަރުވާ ކުރެވޭނެ ރައްޔިތުންނަށް ހިތްހަމަޖެހުމެއް ލިބޭނެ ގޮތެއް،" މެމްބަރު އަލީ ރިޒާ ވިދާޅުވި އެވެ.\nމެމްބަރުން ވިދާޅުވާ ގޮތުން ރަށްރަށުގެ ސުކޫލުތަކުގައި ކަރަންޓީނު ކުރުމަށް އެނދު ތައްޔާރުކޮށްލަން އެހާ ފައިސާއެއް ހަރަދެއް ނުވާނެ އެވެ. އަދި އެއީ ކަރަންޓީނު ކުރާ މީހުންނަށް ވެސް ލިބޭނެ ހިތްހަމަ ޖެހުމެކެވެ. އެއީ އެ މީހުންގެ ރަށުގައި ތިބެގެން އާއިލާތަކާ މިިހާރަށް ވުރެ ކައިިރިން ކަރަންޓީނުވުމުގެ ފުރުސަތު ލިބުމުން އޮންނަ ހިތްހަމަ ޖެހުމެވެ.\nއަނެއް ކަންބޮޑުވުމަކީ ރަށްރަށުގައި ބަލި ފެތުރޭނެ ކަމަށް މިހާރު ލަފާވާއިރު ހުރިހާ ރަށެއްގެ ކައިރިން ކަރަންޓީނު މަރުކަޒު ހަދަން ރިސޯޓްތައް ނުލިބުމެވެ. އަދި އަންނަ މަހުގެ ފަހުކޮޅު ޓޫރިޒަމް ފަށަން ތައްޔާރުވާއިރު، ރިސޯޓްތައް ވެސް ކަރަންޓީނަށް ދޫކުރަން ބޭނުން ނުވުމަކީ މުސްތަގުބަލުގައި ދިމާވާނެ މައްސަލައެކެވެ. އަދި ބަލިޖެހޭ އެންމެން ރިސޯޓުގައި ކަރަންޓީނު ކުރުމަކީ ކުރެވޭނެ ކަމެއް ނޫނެވެ. އެއީ، ލޮޖިސްޓިކްގެ ގޮތުން ވެސް ބޮޑު ހަރަދެއް ހިނގާނެ ކަމެކެވެ. އެހެންވީމާ ކަރަންޓީނު ކުރެވޭނެ އިންތިޒާމް ރަށްރަށުގައި ގާއިމްކުރުން ސަރުކާރަށް ލާޒިމެވެ. އަދި އެތަންތަން ބެލެހެއްޓޭނެ ލާމަރުކަޒީ އުސޫލެއް ގާއިމްކުރަން ވެސް ޖެހެ އެވެ.\nމަޖިލީހުގެ ރައީސް ރައީސް މުހައްމަދު ނަޝީދު ވިދާޅުވާ ގޮތުގައި ރާއްޖޭގެ ހުރިހާ ރަށެއްގައި ކޮވިޑާ ގުޅިގެން އަޅާނެ ފިޔަވަޅުތަކާއި އެ ރޯގާއަށް ފަރުވާ ލިބޭނެ ގޮތް އިންތިޒާމު ކުރަން ޖެހެ އެވެ. ހާއްސަކޮށް ހެލްތް ސެންޓަރުތަކުން ކޮވިޑަށް ފަރުވާ ދެވޭ އިންތިޒާމް ހަމަޖައްސަން ޖެހޭ ކަމަށް ނަޝީދު ވިދާޅުވި އެވެ. ސަބަބަކަށް ވަނީ، އެ ވައިރަސް ރަށްތަކަށް ނުދާން ފިޔަވަޅު އެޅި ނަމަވެސް، ވައިރަސް ރަށްތަކަށް ދިޔުމުގެ ފުރުސަތު ވަރަށް ބޮޑަށް އޮތުމެވެ.\nއެމަނިކުފާނު ވިދާޅުވީ ލާމަރުކަޒީ އުސޫލުން ކަރަންޓީނުގެ ކަންތައް ކުރިއަށް ގެންދަން ގާނޫނުން ވެސް ލާޒިމް ކުރާ ކަމަށެވެ. ރައީސް ނަޝީދު ވިދާޅުވާ ގޮތުގައި އާންމު ސިއްހަތުގެ ގާނޫނުގެ ފަސްވަނަ މާއްދާގައި ލާމަރުކަޒީ އުސޫލުން ސިއްހީ ކުއްލި ނުރައްކަލުގެ ހާލަތު ކުރިއަށް ގެންދާނެ ގޮތުގެ އުސޫލެއް އެކަށައަޅަން ޖެހެ އެވެ. ނަމަވެސް، ހެލްތް މިނިސްޓަރު އަބްދުﷲ އަމީން އެ އުސޫލު އެކުލަވާ ނުލައްވާތީ ނަޝީދު ކަންބޮޑުވުން ފާޅު ކުރެއްވި އެވެ.\n"ރަށްރަށުގައި ކަރަންޓީނު ކުރެވޭނެ އިންތިޒާމު ހަމަޖައްސާފައި ނުވަނީ ކީއްވެތޯ އާއި، ރައްޔިތުންނަށް އެއަށް ވުރެ ދަތި ގޮތަކަށް އިންތިޒާމު ހަމަޖައްސައިދީފައި ވަނީ ކީއްވެތޯ ބަލަން ޖެހޭ،" ނަޝީދު ވިދާޅުވެފައިވެ އެވެ.\nރަށްރަށުގައި ކަރަންޓީނު ނުކުރެވެންވީ ކީއްވެ؟\nބޮޑު ހަރަދެއް ކޮށްގެން ރިސޯޓުތަކުގައި މީހުން ކަރަންޓީނު ކުރާއިރު، ރަށްރަށުގައި ކަރަންޓީނު ކުރެވޭނެ އިންތިޒާމު ހަމަނުޖައްސައި ހުރީ ކީއްވެތޯ މިއީ އުފެދޭ ސުވާލެކެވެ. ރަށްރަށުގައި މީހުން ކަރަންޓީނު ކުރާ ވާހަކަ އެހާ ބޮޑަކަށް ނުދައްކަ އެވެ. އަދި އެކަމަށް މަގުފަހިވާނެ ގޮތަކަށް މާ ފުޅާ މަޝްވަރާ ކުރިކަމެއްވެސް ނޭނގެ އެވެ.\nބައެއް ކައުންސިލަރުން ވިދާޅުވާ ގޮތުން ރަށްރަށުގައި ކަރަންޓީނު ކުރެވޭނެ އިންތިޒާމު ހަމަޖެއްސޭނެ އެވެ. އަދި އެމަގަށް މަސައްކަތް ކުރަން ސަރުކާރުން އެދޭނަމަ އެގޮތަށް އެކަން ކުރަން ކައުންސިލުތައް ތިބީ ތައްޔާރަށެވެ. އަދި ބައެއް ރަށްރަށުގައި އެކަންކަން ކައުންސިލްތަކުން އަމިއްލައަށް ވެސް ކޮށްފައި އެބަ ހުއްޓެވެ.\n"މިރަށުގައި މިހާރުވެސް އަމިއްލަޔަށް އިސް ނަގައިގެން ނުވަ ކޮޓަރީގެ ތަނެއް ތައްޔާރުކޮށްފިން. ވިޔަފާރިވެރިންގެ އެހީގައި ގޮދަޑިއާ ތަކެތި ލިބިފައި ހުރީ. މިހާރު ކަރަންޓީނު ކުރަން ބޭނުން ވިޔަސް ކުރެވޭނެ." ކައުންސިލަރަކު ބުންޏެވެ.\nދެންއޮތް އަނެއްކަމަކީ އާންމު ސިއްހަތުގެ ގާނޫނުގައި ބުނެފައިވާ ގޮތަށް ލާމަރުކަޒީ އުސޫލުން ކަރަންޓީނުގެ ކަންކަން ރަށްރަށުގައި ކުރިއަށް ނުގެންދެވިގެން އުޅޭ ސަބަބެވެ. އެކަމަށް ހުރަސްތަކެއް އޮތް ނަމަ ސަރުކާރުން އެކަން ހައްލު ކުރަން މިހާރު މާ ލަސްވެސް އެބަވެ އެވެ.\nއެންއޯއީސީގެ ތަރުޖަމާން މަބުރޫކް އަޒީޒް ވިދާޅުވާ ގޮތުގައި، ރަށްރަށުގައި މީހުން ކަރަންޓީނު ކުރަން މީގެ ކުރިން މަސައްކަތް ކުރި ނަމަވެސް، ކަރަންޓީނުގެ އުސޫލުތައް ރަށްރަށުގައި ކަރަންޓީނު ނުކުރެވުމުގެ މައްސަލަ ބޮޑެވެ. އޭގެ ސަބަބުން، ރަށްރަށް ވައިރަހުގެ ނުރައްކަލަށް ހުށަހެޅުމުގެ ފުރުސަތު އޮތުމުން ސަރުކާރުން އެ ރިސްކް ނަގަން ބޭނުން ނުވަނީ އެވެ. އެކަމަކު އެފަދަ ކަންކަމަކީ، ތަމްރީނުތައް ދީ، މީހުން ހޭލުންތެރި ކުރުވައިގެން ހައްލު ކުރެވޭނެ ކަންކަމެއް ނޫން ހެއްޔެވެ؟ ސަރުކާރެއްގައި ވަސީލަތާއި ބާރު ހުރެ އެކަމަށް ފޯމިއުލާއެއް ނުހޯދޭ ނަމަ، އެއީ މައްސަލަ އެކެވެ. ކޮންމެވެސް ހިސާބެއްގައި ބާގަނޑެއް ވަނީ ހެދިފަ އެވެ.\nރަށްރަށުން މާލެ އައިސް ތާށިވެފައި ތިބި މީހުން ތިބީ ވަރަށް ހާލުގަ އެވެ. އެ މީހުންގެ ޝަކުވާ އާއި ހާސްކަން ބޮޑެވެ. ކަރަންޓީނު ކުރާނެ މަގެއް ނުހޯދި، އެ މީހުން ރަށަށް ފޮނުވާ ނުލެވި ގިނަ ދުވަސް ދާނަ، އެ މީހުން އިތުރަށް ހާލުގައި ޖެހޭނެ އެވެ.\nކަރަންޓީނަށް ގެންދަން މިހާރު ލިސްޓްކޮށްފައިވާ 500 މީހުން 14 ދުވަހުގެ ކަރަންޓީނު ނިންމައި އަަނެއް 500 މީހުންނާ ޖެހެންވާއިރަށް ދެން ތިބޭ މީހުން ތިބޭނީ މުޅިން ބިކަވެ ހާލުގައި ޖެހިފަ އެވެ. އަދި ކަރަންޓީނު ނިންމާ އެ މީހުން ރަށަރަށަށް ފޮނުވަން ސަރުކާރުން ކުރަން ޖެހޭ ހަރަދު އެއީ އަދި އަހަރުމެންނަށް ވިސްނިފައިވެސް ނެތް ހަރަދެކެވެ.\nކަރަންޓީނުގެ މި ނިޒާމަށް ހަރަދު ކުޑަ، ޕްރެކްޓިކަލް ގޮތެއް ހޯދަން ޖެހެ އެވެ. މިހާރުގެ ކަރަންޓީނު ސިޔާސަތަކީ ޕްރެކްޓިކަލް ކަމަކަށް ވޭ ހެއްޔެވެ؟ މިހާރުގެ ތަރުތީބުތަކަށް ބަލާއިރު ރަށްރަށަށް ދާން ބޭނުންވާ މީހުން، ކަރަންޓީނު ނިންމާ ރަށްރަށަށް ފޮނުވާލަން، އެންމެ މަދުވެގެން ތިން މަހެއްހާ ދުވަސް ނެގުމުގެ ފުރުސަތު އެބަ އޮތެވެ. އެ ހުރިހާ ދުވަހު މާލޭގައި އެ މީހުން ބައިތިއްބައިގެން އެންމެންގެ ޒިންމާ ސަރުކާރަށް ނެނގޭނެ ހެއްޔެވެ؟ ކަރަންޓީނު ކުރަން ޖެހެ އެވެ! އެކަމަކު އެކަން ކުރަންވާނީ ޕްރެކްޓިކަލްކޮށް ހަރަދާއި ތަކުލީފު ކުޑަ ގޮތަކަށެވެ.


Hoadhadu meehakai miskiymagu meehaku Koatah Haaziru kuran fuluhun hoadhanee\nފުލުހުން ހޯދަން ނޯޓިސް ނެރފައިވާ ހަސަން ޒަރީރު /ހޯދަޑު ނައިސް ވޭ އާއި މިސްކިތްމަގު ޖަވާހިރުމާގެ، ޙަސަން ޢަބްދުﷲދީދީ\nހޯދަޑުގެ މިހާކާއި މިސްކިތްމަގުގެ މީހަކު ކޯޓަށް ހާޒިރުކުރުމަށް ފުލުހުން ހޯދަނީ\n24 ޖުލައި 2019, 21:21 |\nފުވައްމުލައް ސިޓީ މެޖިސްޓްރޭޓް ކޯޓަށް ހުށަހެޅިފައިވާ މައްސަލައަކާއި ގުޅިގެން ހޯދަޑު އަވަށާއި މިސްކިތްމަގު އަވަށުގެ ދެމީހަކު އެކޯޓަށް ހާޒިރުކުރުމަށް ފުލުހުން ހޯދަން ނޯޓިސް ނެރެފިއެވެ.\nމި ދެ މީހުން ހޯދަން ފުލުހުން ނޯޓިސް ނެރުނީ އެ ދެމީހުން ކޯޓަށް ހާޒިރުކުރެވިފައި ނުވާތީއެވެ. ކޯޓުން ވަނީ ބަންދުގައި ބަހައްޓައިގެން އެ ދެމީހުން ކޯޓަށް ހާޒިރުކޮށްދިނުމަށް ފުލުހުންގެ މައްޗަށް އަމުރުނެރެފައެވެ. އެއާއި ގުޅިގެން އެ ދެ މީހުން ހޯދުމުގެ މަސައްކަތް ފުލުހުން އަންނަނީ ކުރަމުންނެވެ.\nފުލުހުން ބުނެފައިވާ ގޮތުގައި ކޯޓު އަމުރާއި ގުޅިގެން ހޯދަމުން ދަނީ ޏ.ފުވައްމުލައް / ހޯދަޑު ނައިސްވޭ، ޙަސަން ޒަރީރު (46އ) އާއި ޏ.ފުވައްމުލައް / މިސްކިތްމަގު ޖަވާހިރުމާގެ، ޙަސަން ޢަބްދުﷲ ދީދީ (37އ) އެވެ.\nމި ދެމީހުން ހޯދަމުން ދަނީ، ފުވައްމުލަައް ސިޓީ މެޖިސްޓްރޭޓް ކޯޓުގައި ބަލަމުންދާ މައްސަލައަކާ ގުޅިގެން ދައުލަތުން ދައުވާކޮށްފައިވާ އެހެން މީހެއްގެ މުދަލެއްގެ މައްޗަށް ހުއްދަ ނޫން ގޮތެއްގައި ބާރު ހިންގުމުގެ މައްސަލައިގެ އިބްތިދާއީ އަޑުއެހުމަށް ކޯޓަށް ހާޒިރުވެފައި ނުވާތީ އެވެ. އެގޮތުން މި ދެމީހުން ބަންދުގައި ބަހައްޓައިގެން 2019 ޖުލައި 25 ވަނަ ދުވަހު 21:30 އަށް ޏ. ފުވައްމުލަކު މެޖިސްޓްރޭޓް ކޯޓަށް ހާޒިރު ކޮށްދިނުމަށް ފުލުހުންގެ މައްޗަށް އަމުރުކޮށްފައިވާ ކަމަށް ވެސް ފުލުހުން ބުނެފައި ވެއެވެ.\nވީމާ މި ދެ މީހުންނާއި ގުޅޭ އެއްވެސް މައުލޫމާތެއް ލިބިފައިވާނަމަ ޕޮލިސް ކަސްޓޯޑިއަލް ޑިޕާޓްމަންޓުގެ ނަންބަރު 9991442 އަށް ގުޅުއްވައި ހިއްސާކުރެއްވުމަށް ފުލުހން އެދިފައި ވެއެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން ފާހަގަކޮށް ފުލުހުން ވަނީ ޝުކުރު އަދާކޮށްފައެވެ.\nއިތުރު ލިޔުންފުލުހުން ހޯދާ މީހުން\nTags: ފުލުހުން ހޯދާ މީހުން


May haeh committeen Mariya aai bahdhalu kurahvaifi\nމެއި ހައެއް ކޮމިޓީން މިނިސްޓަރު މާރިޔާއާ ބައްދަލުކޮށްފި\nމެއި ހައެއް ކޮމިޓީން ޑިފެންސް މިނިސްޓަރު މާރިޔާއާ އެކު ބޭއްވި ބައްދަލުވުމުގެ ތެރެއިން -- ފޮޓޯ: އެމްޑީޕީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން އެމްޑީޕީގެ ތެރޭގައި އުފައްދާފައިވާ "މޭ ހައެއް" ކޮމިޓީން ޑިފެންސް މިނިސްޓަރު މާރިޔާ އަހްމަދު ދީދީއާ ބައްދަލުކުރައްވައިފި އެވެ.\nމި ބައްދަލުވުން މިއަދު ކުރިއަށް ގެންދިޔައީ ޑިފެންސް މިނިސްޓްރީގައި ކަމަށް އެނގިފައިވެ އެވެ.\nމޭ ހައެއް ކޮމިޓީން މީގެކުރިން ވަނީ އެޗްއާރްސީއެމްގެ މެންބަރުންނާ ވެސް ބައްދަލުކޮށްފަ އެވެ.\nމެއި ހައެއް ކޮމިޓީ އަކީ ރައީސް ނަޝީދަށް ދިން ހަމަލާގެ ތަހުގީގު ދައުލަތުގެ ކަމާ ގުޅުންހުރި އިދާރާތަކުން ކުރިއަށް ގެންދާ ގޮތް ގާތުން ބަލައި ފާރަވެރިވުމަށް އެމްޑީޕީގެ ގައުމީ މަޖިލީހުން އުފައްދާފައިވާ ކޮމިޓީ އެކެވެ.\nނަޝީދަށް ދިން ހަމަލާ ފުލުހުން ތަހުގީގު ކުރަމުންދާއިރު ރައްޔިތުންގެ މަޖިލީހުން ގެންދަނީ ރައީސް ނަޝީދުގެ ސެކިއުރިޓީ ބްރީޗުވި ގޮތް ބެލުމަށް ހާއްސަ އިންކުއަރީއެއް ކުރިއަށް ގެންދަމުންނެވެ. އިންކުއަރީގެ ބައްދަލުވުންތައް ކުރިއަށް ގެންދަނީ ސިއްރުކޮށްގެންނެވެ.\nހަމަލާއާއި ގުޅިގެން މިހާތަނަށް ވަނީ ފަސް މީހަކު ހައްޔަރުކޮށްފަ އެވެ. އެކަމަކު ފުލުހުން ހާމަކުރީ ހަތަރު މީހުންގެ މައުލޫމާތެވެ.\nއެމްޑީޕީ ޑިފެންސް މިނިސްޓްރީ މާރިޔާ އަހުމަދު ދީދީ + ޕޮލިޓިކްސް ނަޝީދަށް އަމާޒު ކުރި ހަމަލަ


ޖިމަށް ދާން ނުޖެހޭ 15 ސަބަބު | Jazeera\tޖިމަށް ދާން ނުޖެހޭ 15 ސަބަބު - Jazeera\nޙަދީޖާ އަލީ January 29, 2020 79 views0\nދުޅަހެޔޮ ދިރިއުޅުމަކަށް ކަސްރަތަކީ މުހިއްމު އެއްޗެކެވެ. މިކަމާއި މެދު ދެވަނަ ވިސްނުމެއް ނެތެވެ. ބަރުދަން އިތުރުވުން، ހިތުގެ ބަލި ހަކުރުބަލި ފަދަ ބަލިތަކުގެ މީހުނަށް ޑޮކްޓަރުންވެސް ހަރުކަށިބަހުން ދޭ އިރުޝާދަކީ މިއެވެ. ނަމަވެސް ކަސްރަތެއް ކޮށްލަން ކޮންމެހެން ޖިމަށް ދާންޖެހޭ ހެއްޔެވެ؟ މިއީ މިހާރު ގިނަ ބަޔަކު އުފައްދާ ސުވާލެކެވެ. އަދި ޖިމަށް ދިއުމުގެ ފައިދާ އަށް ވުރެ ގެއްލުން ބޮޑުކަމަށްވެސް ބައެއް މީހުން ގަބޫލު ކުރެއެވެ. އެހެން ކަމުން މިއަދުގެ މި ލިޔުމުގައި ބަލާލާނީ ޖިމަށް ދާން ނުޖެހޭ ބައެއް ސަބަބުތަކަށެވެ.\nކިތަންމެ މުހިއްމު ތަނެއްކަމުގައި ދެކިގެން ދިޔަ ނަމަވެސް ޖިމަށްދާ ފުރަތަމަ ނޫނީ ދެވަނަ ދުވަހު ގައިގެ އެކި ތަންތަނުގައި މަސްގުޅަކައިގެން3ވަނަ ދުވަހު ގޭގައި ހުންނަންޖެހުން މިއީ ވަރަށް އާއްމު ކަމެކެވެ. މިކަމަކީ ގިނަ ބަޔަކު ޖިމަށް ދާން ޖެހިލުންވާ އެއް ސަބަބެވެ.\n2. ހަށިގަނޑުގެ ހަމަ ގެއްލިދާނެކަމުގެ ބިރު\nޤަވާޢިދުން ޖިމަށް ދާ މީހުންގެ ހަށިގަނޑުގެ ބައްޓަމަށް އަންނަ އެންމެ ބޮޑު ބަދަލަކީ، އުނަގަނޑުން މަތި ބިޔަވެފައި، އެއާ އަޅާކިޔާއިރު އުނަގަނޑުން ތިރި އަނަރޫފަ ވުމެވެ. ފިރިހެނަކަށް މިހެން ވުމަށްވުރެ އަންހެނުންގެ ހަށިގަނޑު މިގޮތަށް ބަދަލުވުމަކީ، އެކަކުވެސް ބޭނުންވާނޭ ކަމެއް ނޫނެވެ.\n3. ކުރަންޖެހޭ ޚަރަދު\nޖިމެއްގެ މެމްބަރުކަން ހޯދުމަކީ ބޮޑު ހޭދައެއް ކުރަންޖެހޭ ކަމެކެވެ. ވަކިން ތަމްރީން ދޭ މީހަކު ހޯދުމަކީ މަދު މީހަކަށް ނޫނީ ނު އުފުލޭވަރުގެ ބުރައެކެވެ. ކޮންމެ ޖިންސެއްގެ މީހެއް ވިޔަސް ޖިމަށް ދިއުމަށްޓަކައި ވަކި ޚާއްސަ ބޫޓާއި ހެދުން ހޯދަން ޖެހެއެވެ. އެންމެ ޖޯޑެއް ދެ ޖޯދެއް ނޫނެވެ.\n4. މެދުކަނޑާލުމުން ވާ ގޮތް\nޖިމަށް ގޮސްގޮސް ހުރެފައި އެއްވެސް ސަބަބަކާއި ހުރެ ޖިމް މެދު ކަނޑާލާން ޖެހިއްޖެނަމަ، ހާސްވުމާއި، ހިތް ނުތަނަވަސް ވުމުގެ އިތުރުން ކާ ހިތް ނުވުމާއި، ބޮލުގައި ރިހުމާއި ނިދަން އުނދަގޫވުމާއި ކުރިމަތިލާން ޖެހުމަކީ، ޖިމަށް ނުދިއުމަށް އޮތް ވަރަށް ބޮޑު އުޒުރެކެވެ.\nގަވާއިދުން ޖިމަށް ދިއުމަކީ އެކަމަށް ދެވިހިފާ ކަމެކެވެ. އެއްވެސް ސަބަބެއް މެދުވެރިވެގެން ޖިމަށް ނުގޮސް ހުރުމަކީ، ދުންފަތުގެ އިސްތިޢުމާލު ކުރުމާއި ދުރުހެލިވުން ފަދަ އުނދަގޫކަމަކަށް ވެއެވެ.\nޖިމަށްގޮސް ކަސްރަތު ކުރުމުގައި ހެދޭ ކުޑަ ގޯހަކުން ބޮޑު އަނިޔާލިބުމަކީ ވަރަށް އާއްމު ކަމެކެވެ. ޚާއްސަކޮށް މައިބަދަ އަދި ހުޅުތަކަށް ވާ އަނިޔާ ފާހަގަ ކޮށްލެވެއެވެ.\n7. ގިނައިން ކާހިތްވުން އަދި ކެވުން\nޖިމަށް ދާން ފެށުމާއި އެކު ބަނޑުހައިކަން އުފައްދާ ހޯމޯން ވެސް އިތުރުވެއެވެ. އެހެންކަމުން ކުރިއަށް ވުރެ އަވަހަށް އަދި ބޮޑަށް ބަނޑުހައި ވާކަން އިޙުސާސް ކުރެވި، ގިނައިން ކެވޭނެއެވެ.\n8. ހިތުގެ މަސްތަކަށް ލިބޭ ގެއްލުން\nގަވާއިދުން ބަރު އުފުލުމާއި ގިނަ ވަގުތަށް ކުރެވޭ "ކާޑިއޯ" ކަސްރަތުގެ ސަބަބުން ނުރައްކާތެރި ހިތުގެ މައްސަލަތައް ދިމާވެއެވެ. ޖިމަށް ދާނަމަ ގަވާއިދުން "ހެލްތު ޗެކަޕް" ވެސް ހަދަންވާނެއެވެ.\n9. ހަށިގަނޑު ބަދަލުކޮށްލުމަށް ބޭނުންވުން\nޖިމަށް ދާ ގިނަ މީހުންނަކީ ކަސްރަތެއް ކޮށްލުމުގެ ބަދަލުގައި ހަށިގަނޑަށް ބޮޑު ބަދަލެއް ގެންނަން ޢަޒުމު ކަނޑައަޅައިން ޖިމަށް ދާ މީހުންނެވެ. މިކަން ޙާޞިލުކުރުމަށްޓަކައި، "ސްޓެރޮއިޑް" ފަދަ ވަގުތީ ހައްލު ހޯދުމަކީ ވަރަށް އާއްމުކޮށް ފެންނަ މަންޒަރެކެވެ. ނަމަވެސް މިއީ ސިއްޙީގޮތުން ބޮޑު ގެއްލުމެއް ލިބިދާނޭ ކަމެކެވެ.\n10. ޖިމްގެ ތާވަލާއި އެއްގޮތަށް ކުރިއަށް ނުދެވުން\nކޮންމެ ޖިމެއްގައިވެސް ހެދިފައި ހުންނަ ޕްރޮގްރާމްތަކެއް ހުރެއެވެ. ވަކިން ކްލާސް ނެގިނަމަވެސް އެފަދަ އެވެ. މި ޕްރޮގްރާމްތަކާއި އެއްގޮތަށް ކުރިއަށް ނުދެވުން ނުވަތަ ދާން އުނދަގޫވުން މިއީ ޖިމް މަތިން ފޫހިވާން ދިމާވާ ސަބަބެކެވެ.\n11. ވަކި ވަގުތެއް ހުސްކުރަން ޖެހުން\nޖިމަކީ އެކަމަށް ޚާއްސަ އާލާތްތަކެއް ހިމިނޭ ތަނެއްކަމުން، އެތަނަށް ދިއުމަށް ވަކި ގަޑިތަކެއް ކަނޑައެޅިފައި ހުރެއެވެ. ދިރިއުޅުމުގެ އެހެނިހެން ކަންކަމަށް އަންނަ ބަދަލާއި ގުޅިގެން ވެސް ސީދާ ވަކި ގަޑިއަކަށް ދާންޖެހުން މިއީ ގިނަ ޙާލަތްތަކުގައި އުނދަގޫ ކަމެކެވެ.\nޖިމަށް ގޮސް ކަސްރަތުކޮށްފައި އައުމުން އެވާ ވަރުބަލީގައި، ދުވަހުގެ އެހެން ކަންކަމަށް ވަގުތު ދޭން އުނދަގޫވެއެވެ. އާއްމުކޮށް މިހެންވަނީ އަލަށް ޖިމަށް ދާންފަށާ މީހުންނަށެވެ. ބައެއް މީހުން ވަރުބަލި ވެގެން ހުރެވެސް އެހެން ކަންކަމުގައި މަސްޣޫލުވާ އިރު އަނެއް ބަޔަކު ބޭނުންވާނީ ޖިމަށް ގޮސް އަންނަ ގޮތަށް ނިދަލާށެވެ.\n13. ސާފު ތާހިރުކަން\nޖިމަކީ ގިނަ ބަޔަކު ބޭނުން ކުރާތަނަކަށް ވެފައި، ޚާއްސަކޮށް ދާހިއްލުން އިތުރު ތަނަކަށް ވުމުން، ތުވާލި ގެންގުޅުން ކަމުގައި ވިޔަސް އެކަކުގެ ގައިން އަނެކަކުގެ ގަޔަށް ބަލިތައް ވާޞިލުވާން ވަރަށް ފަސޭހަ ވާނެއެވެ.\n14. ޖިންސީ އެދުންވެރިކަން ދަށްވުން\nހަށިގަނޑަށް ބޭނުންވާ ވަރަށް ވުރެ ބަރު ކަސްރަތު ކުރުމަކީ ޖިންސީ އެދުންވެރިކަން ދަށްވުމަށް މެދުވެރިވާ ސަބަބެކެވެ. މިއީ ދެމަފިރިންގެ މެދުގައި މައްސަލަ ޖެހި އާއިލާ ރޫޅެން މެދުވެރިވެދާނެ ކަމެކެވެ.\n15. އުމުރުން ދުވަސް ވުމުން ލިބޭ ގެއްލުން\nބަރުދަން ލުއިކުރުމަށް ޖިމަށް ގޮސް ބަރު ކަސްރަތުކޮށްގެން ވަރަށް ފަސޭހައިން ބައްޓަން ރީތިކޮށް ބަރުދަން ލުއި ކުރެވިދާނެއެވެ. ނަމަވެސް އުމުރުން ދުވަސް ވުމުން ހުޅުތަކުގައި ރިއްސުމާއި މަސްތަކުގެ ބާރުދަށްވުމަކީ ޖިމަށް ނުދިއުމަށް އޮތް އެންމެ ބޮޑު ހުއްޖަތެވެ.\nދެން އޮތް ސުވާލަކީ އެހެންވިއްޔާ ގަވާއިދުން ކަސްރަތު ކުރާނީ ކިހިނެތް ހެއްޔެވެ؟ ހަފްތާއަކު3ދުވަހު 30 މިނިޓަށް ހިނގާލުމުންވެސް ހިތުގެ ބަލިތަކުން ދުރުވެ، ފައިގެ ބައްޓަން ރީތިވެ މަސްތައް ވަރުގަދަވެ، ހަޖަމްކުރުމުގެ ނިޒާމް ރަގަޅަށް ހިނގާ، ދިފާޢީ ނިޒާމް އިތުރަށް ފުރިހަމަވެ، ހުޅުތައް ރައްކާތެރިވެ، ނިދަން ފަސޭހަވެ، މަޑުމަޑުން ބަރުދަން ލުއިވާނެއެވެ. އަދި ކޮންމެ ދުވަހަކު ހިނގާލެވޭނަމަ ހަކުރު އަދި ކޮލެސްޓްރޯލް ވެސް ކޮންޓްރޯލް ގައި ބެހެއްޓޭނެއެވެ.\nހަމަ މިގޮތަށް ޖިމަށް ދިއުމުގެ ބަދަލުގައި ފެތުން އަދި ބައިސްކަލް ދުއްވުމަކީ ވެސް ހައްޓަށް ބުރަނުވެ ކުރެވިދާނެ ފައިދާ ހުރި ކަސްރަތު ތަކެވެ.


Gopro Eh Libey Agugai Mihaaru Gopro Bundle Eh - Vaguthu\nގޯޕްރޯއެއް ލިބޭ އަގުގައި މިހާރު ގޯޕްރޯ ބަންޑެލްއެެއް\n1 ހަފްތާ ކުރިން ( އޭޕްރީލް 5, 2021 )\nކުރިން ގޯޕްރޯ ހީރޯ9 ވިއްކަމުން އައި އަގުގައި ގޯޕްރޯ ބަންޑެލް ސޮއްޓިބިޒްއިން ވިއްކަން ފަށައިފި އެވެ.\nމި ބަންޑަލްގައި ގޯޕްރޯ ހީރޯ9ގެ އިތުރުން ގޯޕްރޯގެ އޮރިޖިނަލް ސްޓިކަކާއި 32ޖީބީ އެސްޑީ ކާޑެއް ލިބޭނެއެވެ. މި ބަންޑެލް މިހާރު ސޮއްޓި ބިޒް އިން ލިބޭނީ 9،000ރ. އަށެވެ.\nސޮއްޓިބިޒްއިން މައުލޫމާތު ދޭގޮތުގައި ގޯޕްރޯ ބަންޑެލި އގުހެޔޮކޮށް ވިއްކަން ފެށީ ކަސްޓަމަރުން އުފާ ކޮށްދިނުމަށް ކަމަށެވެ. އަދި މިއީ ގިނަ ކަސްޓަމަރުންގެ އެދުމެއް ކަމަށްވެސް އެ ފިހާރައިން ބުންޏެވެ.\nގޯޕްރޯއަކީ މޫދު ކުޅިވަރު ކުޅޭ މީހުންނާއި "ވްލޮގް"ތައް ހަދާ މީހުންގެ އިތުރުން ޑައިވް ކުރާ މީހުންނާއި ޑްރޯން ފޮޓޯ ނަގާ މީހުންގެ އެންމެ ގާތް އެކުވެރިޔާއެވެ. ގޯޕްރޯ ހީރޯ9އަކީ ގޯޕްރޯއިން އެންމެ ފަހުން ދުނިޔޭގެ ބާޒާރަށް ނެރުނު އުފެއްދުމެވެ. މި ގޯޕްރޯ ބާޒާރަށް ނެރުމާއެކު ކުޑަ ދުވަސްކޮޅެއްގެ ތެރޭގައި ގިނަ ބައެއްގެ މަގުބޫލުކަން ވަނީ ލިބިފައެވެ.\nގޯޕްރޯ ހީރޯ9 ބޭނުންކޮށްގެން 5ކޭ ކޮލިޓީގެ ވީޑިއޯ ނެގޭނެއެވެ. މި ކެމެރާ ބޭނުންކޮށްގެން މޫދު އަޑީގައިވެސް ހައި ރިޒޮލިއުޝަންގައި ފޮޓޯއާއި ވީޑިއޯ ނެގޭނެއެވެ. މީގެ އިތުރުން މި ގޯޕްރޯގައި އެހެން ގޯޕްރޯތަކާއި ހިލާފަށް ނައްޓާލެވޭ ލެންސް ކަވާއެއްވެސް ހުންނާނެއެވެ. މިއީ ގޯޕްރޯ ބޭނުންކުރާ ގިނަ ބައެއްގެ އެދުމުގެ މަތިން ގެނައި ބަދަލެކެވެ.\nހީރޯ9ގެ ޑިސްޕްލޭވެސް އެހެން ގޯޕްރޯތަކާއި އަޅާ ބަލާއިރު ބޮޑުވާނެއެވެ. އަދި ފަސޭހައިން ފޯނާއި ކަނެކްޓުވެ އެޕްލިކޭޝަން މެދުވެރިކޮށް ގޯޕްރޯ ކޮންޓްރޯލް ކުރުންވެސް ފަސޭހަވާނެއެވެ. އަދި މި ގޯޕްރޯގައި ހުންނަ ފިތްތައް އެހެން ގޯޕްރޯތަކާ އަޅާ ބަޅާއިރު ބޮޑުވުމުގެ ސަބަބުން އަންގި ލައްވައިގެންވެސް އޮޕަރޭޓު ކުރަން ފަސޭހަވާނެއެވެ.\nސޮއްޓިބިޒް އިން ގޯޕްރޯ ހީރޯ9 ގަންނަން ބޭނުންވާ މީހުންނަށް އެމްއެފްއެލްސީ މެދުވެރިކޮށްވެސް ގަނެވޭނެއެވެ. އަދި ކޮންމެ ރަށެއްގައި ހުރެގެންވެސް އެ ފިހާރައިން ތަކެތި ގަނެވޭނެއެވެ. މިގޮތަށް ސޮއްޓިޒްއިން ވިޔަފާރި ކުރުމުން ކަސްޓަމަރު ބުނާ ބޯޓަކަށް ޑެލިވަރީ ކޮށްދޭނެއެވެ.\nސޮއްޓިބިޒް ހުންނާނީ ޗާންދަނީ މަގު، ޖަލާލުއްދީން މިސްކިތް ކުރިމަތީގައެވެ.\nސޮއްޓި ބިޒް އިން ލޮނު މިރުސް ތަށި މިހާރު މާބޮޑަށް ވެސް އަގުހެޔޮވެއްޖެ\nސެމްސަން ގެލެކްސީ އޭ 12: އަގުހެޔޮ ކޮލިޓީ ރަނގަޅު ފޯނެއް\nމިއޮތީ ގޭމް ކުޅޭ މީހަކަށް ރޯދަ ހަދިޔާގެ ގޮތުގައި ދޭނެ ފޯނެއް


EU ah mihaaru export kuraa mahuge 50% akee ENSIS ge mas: Waseem | MBS NEWS\nއެންސިސްގެ މެނޭޖިން ޑިރެކްޓަރު މުހައްމަދު ވަސީމް އިސްމާއިލް.\nއީޔޫއަށް މިހާރު އެކްސްޕޯޓުކުރާ މަހުގެ 50 ޕަސެންޓަކީ އެންސިސްގެ މަސް: ވަސީމް\n20 February 2021, 18:50\nރާއްޖެއިން މިހާރު އީޔޫއަށް އެކްސްޕޯޓުކުރާ މަހުގެ 50 ޕަސެންޓްގެ އެންސިސްގެ މަސް ކަމަށް މެނޭޖިން ޑިރެކްޓަރު މުހައްމަދު ވަސީމް އިސްމާއިލް ވިދާޅުވެއްޖެ އެވެ.\nއެންސިސްއަށް 19 އަހަރު ފުރުމުގެ މުނާސަބަތުގައި އާންމުކުރި މެސެޖުގައި ވަސީމް ވިދާޅުވީ، ރާއްޖެއިން އީޔޫއަށް އެކްސްޕޯޓުކުރާ މަހުގެ މާކެޓުގެ 50 އިންސައްތަ ހިއްސާގެ ވެރިފަރާތަކީ އެންސިސްކަން ފަޚުރުވެރިކަމާއެކު ބުނާ ކަމަށެވެ. އަދި އެންސިސްއިން މަހެއްގެ މައްޗަށް ގާތްގަނޑަކަށް 300 މެޓްރިކް ޓަނުގެ މަސް އީޔޫއަށް އެކްސްޕޯޓްކުރާ ކަމަށް އޭނާ ވިދާޅުވި އެވެ.\nވަސީމް ވިދާޅުވީ އެންސިސްއިން 5،000 އަށްވުރެ ގިނަ މަސްވެރިންނާއެކު މަސައްކަތްކޮށް އެ މީހުންނަށް މަސްކިރޭނެ ގޮތް ހަމަޖައްސައި، މަސް ފިނިކުރުމަށް ބޭނުންވާ އައިސް އެ ކުންފުނިން ފޯރުކޮށްދެމުން އަންނަ ކަމަށެވެ. އަދި ދެމެހެއްޓެނިވި މަސްވެރިކަމުގެ ނިޒާމެއްގެ ދަށުން ރާއްޖޭގައި ބާނާ މަސް ދުނިޔޭގެ މާކެޓުގައި ޕްރޮމޯޓުކުރުމަށް އެންސިސްއިން އެހީވެދީފައިވާކަން އޭނާ ފާހަގަކުރެއްވި އެވެ.\nމީގެ އިތުރުން އެންސިސްއިން އެކްސްޕޯޓުކުރާ މަހަކީ އީޔޫ އަދީ އެމެރިކާގައި ވެސް އިތުބާރު ހިފޭ، ފެންވަރު ރަނގަޅު އުފެއްދުންތަކެއް ކަން ވަސީމްގެ މެސެޖުގައި ފާހަގަކުރެއްވި އެވެ.\nވަސީމްވަނީ އެކުންފުންޏަށް 19 އަހަރު ފުރި، މަންޒިލާ ހަމައަށް ވާސިލުވެވުނުއިރު އެ ކުންފުނީގެ ފައުންޑިން ޑިރެކްޓަރުން ކަމަށްވާ އަބްދުﷲ ސައީދާއި އަބްދުﷲ ވާހިދު ތައުފީގަށް އެ ބޭފުޅުން ދެއްވި އެއްބާރުލުމާއި އެކުވެރިކަން ފާހަގަކުރައްވާ ޝުކުރު އަދާކުރައްވާފަ އެވެ.\n"އަޅުގަނޑާއެކު މިކުންފުނި އުފެއްދި ޑިރެކްޓަރުން ކަމަށްވާ އަބްދުﷲ ސައީދަށާއި އަބްދުލް ވާހިދު ތައުފީގަށް މިފުރުސަތުގައި ދަންނަވަން ހުރި ޝުކުރުގެ ބަސްތަކަށް ނިމުމެއް ނެތް. މިއަދު އަޅުގަނޑުމެންގެ ކުންފުނި މިހާވަރަށް ފުޅާވެ، 19 ވަނަ އަހަރީ ދުވަހާ ހަމައަށް އާދެވުމުގެ އަސްލަކީ އެ ދެބޭފުޅުންގެ ފަރާތުން ލިބުނު ބަދަލެއް ނުވާ އެއްބާރުލުމާއި ގާތް އެކުވެރިކަން،" ވަސީމް ވިދާޅުވި އެވެ.\nއެ މެސެޖުގައި ކޮވިޑްގެ މިހާލަތުގައި ވެސް އެ ކުންފުނީގެ މުވައްޒަފުންކުރާ ބުރަ މަސައްކަތް ފާހަގަކޮށް ހުރިހާ މުވައްޒަފުންނަށް ވަސީމް ވަނީ ޝުކުރުއަދާ ކުރައްވާފަ އެވެ.\nއެކްސްޕޯޓް ވިޔަފާރި މަސްވެރިކަން އެންސިސް ފިޝަރީޒް


Beach scoutun hoadhumah muhdhathu ithurukoffi\nވިޔަފާރި - ޓޫރިޒަމް\nބީޗް ސްކައުޓުން ހޯދުމަށް މުއްދަތު އިތުރުކޮށްފި\nމިމަހުގެ 23 ގެ 14:00 ގެ ކުރިން ވަޒީފާއަށް އެދި ހުށަހަޅަންޖެހޭ\nމުއްދަތު އިތުރުކުރީ ކުރިން ކޮށްފައިވާ އިއުލާނަށް އެކަށީގެންވާ ތަރުޚީބު ނުލިބުމުން\nކ. މާލެ 21 ޖެނުއަރީ 2020 | އަންގާރަ 02:37 1,829\nބީޗް ސްކައުޓުން ހޯދަނީ ފަތުރުވެރިންގެ ރައްކާތެރިކަމާއި ސަލާމަތަށް - ރިޒުނާ ޒަރީރު\nޓޫރިޒަމް މިނިސްޓްރީން 19 ބީޗް ސްކައުޓުންގެ މަޤާމަށް މުވައްޒަފުން ހޯދުމަށް މުއްދަތު އިތުރުކޮށްފި އެވެ.\nއެމިނިސްޓްރީން ކޮށްފައިވާ އިޢުލާނެއްގައި ބުނެފައިވަނީ ބީޗް ސްކައުޓުން ހޯދުމަށް މީގެކުރިން ކޮށްފައިވާ އިޢުލާނާއި ގުޅިގެން އެކަށީގެންވާ މިންވަރަށް ވަޒީފާއަށް އެދި ހުށަހަޅާފައި ނުވާތީވެ ވަޒީފާއަށް އެދި ހުށަހެޅުމުގެ ސުންގަޑި އިތުރުކުރީ ކަމުގައެވެ. އެގޮތުން މިމަހުގެ 23 ވާ ބުރާސްފަތި ދުވަހުގެ 14:00 ގެ ކުރިން ޓޫރިޒަމް މިނިސްޓްރީއަށް ނުވަތަ ރަށު ކައުންސިލަށް ހުށަހެޅުމަށް އެމިނިސްޓްރީން ވަނީ އެދިފައެވެ. އަދި ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަންނާނެކަމަށް މިނިސްޓްރީން ބުނެއެވެ.\nމިމަޤާމުގެ މަސްއޫލިއްޔަތުތަކުގެ ތެރޭގައި ފަތުރުވެރިންނަށް ސޭފްޓީ ބްރީފިންގއެއް ދޭންޖެހެއެވެ. މި ބްރީފިންގ ގައި އެދުވަހެއްގެ މޫސުމާއި ރަށުގެ ވެއްޓާބެހޭ މަޢުލޫމާތާއި މޫދަށް އެރިއުޅުމުގައި ސަލާމަތީގޮތުން ހިފަހައްޓަންޖެހޭ މިންގަނޑު ހިފަހައްޓާތޯ ބަލަންޖެހެއެވެ. މީގެއިތުރުން މޫދަށް އެރިއުޅޭ މީހުން މޫދަށް އެރެން ކަނޑައެޅިފައި އޮންނަ ޞަރަޙައްދުގެ ތެރޭގައި އުޅޭތޯ ބެލުމާއި މޫދަށް އެރިއުޅުމުގައި ސޭފްޓީ މިންގަނޑު ހިފަހައްޓާތޯވެސް ބަލަންޖެހެއެވެ.\nޓޫރިޒަމް މިނިސްޓްރީން މީގެކުރިން 19 ބީޗް ސްކައުޓުން ހޯދުމަށް އިޢުލާންކުރީ މިމަހުގެ7ވަނަ ދުވަހު އެވެ. މިދިޔަ ޑިސެމްބަރު މަހު ރާއްޖެ ޓީވީން ގެނެސްދޭ "ފަލަސުރުޚީ" ޕްރޮގުރާމުގައި ވާހަކަދައްކަވަމުން ޓޫރިޒަމް މިނިސްޓްރީގެ ޑެޕިއުޓީ މިނިސްޓަރ އައްސަދު ރިޒާ ވިދާޅުވީ މިއަހަރުގެ ޖެނުއަރީ މަހުގެ ތެރޭގައި ރާއްޖޭގެ 19 ރަށެއްގައި ބީޗް ސްކައުޓްގެ ޚިދުމަތް ދޭން ފަށާނެކަމަށެވެ. އަދި ރާއްޖޭގެ ލޯކަލް ޓޫރިޒަމް ފުޅާ ކުރުމަށް މިނިސްޓްރީން މަސައްކަތްތަކެއް ކުރަމުންދާ ކަމަށާއި، ފަތުރުވެރިންނަށް ދިމާވާ އެކިއެކި ޙާދިސާތައް މަދު ކުރުމަށްވެސް ފިޔަވަޅުތަކެއް އެޅުމަށް ނިންމަވާފައިވާ ކަމަށެވެ.


Quran Ge Aayaiythah Nubaikoh Liyefaivaa Fotheh Raajjey Gai Dhanee Beynunkuramun - Vaguthu\n5 މަސް ކުރިން ( މާޗް 19, 2019 )\nކީރިތި ގުރުއާނުގެ ބައެއް އާޔަތްތައް ނުބައިކޮށް ލިޔެފައިވާ ފޮތެއް ރާއްޖޭގައި ބޭނުން ކުރަމުން ގެންދާތީ އެކަން މީހުންގެ ސަމާލުކަމަށް އައިސްފިއެވެ.\n"ކީރިތި ގުރުއާން ކިޔެވުމަށް އެހީއެއް، ދަރިވަރުންނަށް ހާއްސަ 5" ގެ ނަމުގައި ނެރެފައިވާ އެ ފޮތުގައި ބައެއް އާޔަތްތައް ނުބައިކޮށް ހުރިކަން މީހުންގެ ސަމާލުމަށް ގެނެސްފައިވަނީ ދީނީ އިލްމުވެރިޔާ ޑރ.މުހައްމަދު އިޔާޒެވެ.\nއިޔާޒް ކުރެއްވި ޓްވީޓެއްގައި ވިދާޅުވީ މި ފޮތުގައި ބައެއް އާޔަތްތައް ނުބައިކޮށް ލިޔެފައި އެބަހުރި ކަމަށާއި އެހެންކަމުން ފޮތް ގެންގުޅުއްވުމުގައި ސަމާލުވުމަށް އެދިލައްވާ ކަމަށެވެ.\nMi fothugai baeh aayaiy thah nubai koh liyevifai eba huri. Veema mi foiy gengulhuvvumugai samaalu velavvaa. pic.twitter.com/SgoBK6N0M8\n— Dr Mohamed Iyaz (@dr_iyaz) March 18, 2019\nއިސްލާމިކް މިނިސްޓްރީން މިއަދު ވިދާޅުވީ މި ފޮތް ނެރެފައިވަނީ އެ މިނިސްޓްރީގެ ހުއްދަނެތިކަމަށެވެ. އިސްލާމްދީނުގެ އެއްވެސް މައުލޫމާތެއް ހިމެނޭ ފޮތެއް ރާއްޖޭގައި ނެރޭނަމަ ނުވަތަ ވިއްކާނަމަ އިސްލާމިކް މިނިސްޓްރީން ހާއްސަ ހުއްދައެއް ނަގަން ޖެހެއެވެ.\nމިފޮތަކީ ބައެއް ޤުރުއާން ކްލާސްތަކުގައި ގުރުއާން މާއްދާ ކިޔަވައިދިނުމަށް ބޭނުންކުރަމުން އަންނަ ފޮތެއް ކަމަށް ވެއެވެ.\nމިފޮތުގައި ޤުރުއާނުގެ އާޔަތްތައް ނުބައިކޮށް ލިޔެފައި ވަނީ ގަސްދުގައި ކަމެއް ނުވަތަ އޮޅުމަކުން ކަމެއް އަދި ކަށަވަރެއް ނުވެއެވެ.\nފޮތް ޕްރިންޓްކޮށް ޝާޢިއު ކޮށްފައި ވަނީ އެމް07 ބްކްޝޮޕުންނެވެ.\nފޮތުގައި ނުބައިކޮށް ބައެއް އާޔަތްތައް ހުރި މައްސަލަ ބެލުމަށް ޑރ.އިޔާޒު އެދިލެއްވުމުން އެ މައްސަލަ ބައްލަވާނެ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވެސް ވަނީ ވިދާޅުވެފައެވެ\nމާޗް 19, 2019 11:41\nމަންޒަރު ބަލަން ތިބޭ !!! ކޮބާ މިނިސްޓްރީ\nމާޗް 19, 2019 11:43\nއެޑިއުކޭޝަން މިނިސްޓަރު ނުބަލާނެ ކަންޔަގީން ، ރާވައިގެން ކުރާކަމެއް.\nމާޗް 19, 2019 11:45\nމިއޮތީ ލާދީނީ ސަރުކާރެއް! މިއޮތީ ކީރިތި ޤުރުއާނާ ދުރު ސަރުކާރެއް! މިއޮތީ ކީރިތި ރަސޫލާއަށާ އެނަބިއްޔާގެ އަޞްޙާބުންނަށް ފުރައްސާރަކުރާ ސަރުކާރެއް! މި ވޭތުވެދިޔަ 4މަަހެއްގެތެރޭގައި ފަޅާއަރާފައިވާ 10ވަރަކަށް ލާދީނީ ޙަރަކާތްތަކަށް ވިސްނާއިރު ތިޔައީ ޤަޞްދުގއި ކޮށްފައިއޮތް ކަމެއްކަން ކަށަވަރު! "ރާއްޖޭގައި އިސްލާމްދީން އޮންނަނީ ވަކި މީހަކު ވެރިކަމުގައި ހުރެގެނެއްނޫން" =ސޭކް އިލްޔާސް=\nމާޗް 19, 2019 12:01\nއިސްލާމް ދީނަށް ފުރައްސާރަ ކުރެވޭނެހާ ގޮތެއް މިގައުމުގައި ހޯދާ އެކަން ކުރާނެ. މިތާނގެ ވެރިކަމުގައި ތިބީ "ޔަހޫދީ-ސެކިއުލަރ" މީހުންނާއި އެމީހުންގެ ޕަޕެޓުން.\nމާޗް 19, 2019 12:10\nއަދިވެސް އަދާލަތު ޕާޓީގެ މީހުން ކަނުވާނެ. އިސްލާމް ދީނަށް ފުރައްސާރަކުރާާ މީހުންނަށް ސަޕޯޓްދިނީމަ މިކަހަލަ ކަންތައް ގިނަގިނައިން ފެންނާނެ. ވެދާނެ މީ އަދާލަތު ޕާޓީއިން އިސްނަގައިގެން ކުރިކަމަކަށްވެސް.\nކޮންމެ ސަރުކާރެއްގައިވެސް ސެކިޔުލަރިސްޓުން އުޅޭނެ.\nމާޗް 19, 2019 12:27\nބޮޑު ކަލޭގެ ޖަލަށް ދާންޖެހޭނެތީ ހަނުހުރީ. އިސްލާމީ އިލްމުވެރިން ޖަލުގައި މަރުވެދާއިރުވެސް އެމީހުން ނަފުސު ދުނިޔޭގެ އެދުމަށް ނުވިއްކަނީ އެމީހުންނަކީ، ފުރިހަމަ މުސްލިމުންނަށްވާތީ، ފަސްބައިގައި މުޑުދާރުކަމެއް ހުރުމުން އެއީ ތެދެއްކަން ރައްޔިތުންނަށް ހާމަވަނީ، ޝެއިހު ނަމުގެ ކުރިއަށް ޖަހައިގެން ތިބެ ސެކިއުލަރ ސަރުކާރަށް އެހީތެރިވާތީ. ﷲ އަށް ބިރުވެތިވުމުގެ ބަދަލުގައި މިހާޜު ތަބާވަނީ ސެކިއުލަރ ވިސްނުމަށް. ދީނެއް ގަބޫލެއްނުކުރޭ. އިސްލާމްދީނަށް ޓަކައި އެއްކަމެއްވެސް ނުކުރޭ. ކިހާ ދުވަހަކު މިނިސްޓަރު ކަމުގައި ހުންނާނަމޭ ހިތާބާ މި ނުލަފާ ކަލޭގެ ހިތުގައި މިއޮތީ.\nމާޗް 19, 2019 12:19\nފޮތުގައިވާ މިސްޓޭކް ފާހަގަ ކޮއްފާ ( ކޮންސަފްހާ އެއްކަން ) އިންނަމަ ތީ ތެދެއްކަން ކަށަވަރުވީސް. މިހާރު ތިއިންގޮތުން ތެދެންކަން ނޫނީ ދޮގު ޚަބަރެއްކަން ކިހިނެއް އެގެނީ. ޝޭޚުންވެސް ކަމުގެ ދެކޮޅު ބަލާ ލާފަ ކަންކަން ހާމަކުރުން ރަގަޅުވާނެ.\nމީގެ ކުރިންވެސް އެމް.ސެވަން ގެ އަގުވައްޓާލަން ބަޔަކު މަސައްކަތްކުރި...\nމާޗް 19, 2019 12:41\nމާޗް 19, 2019 13:50\nފޮތް އުފެއްދި ފަރާތެއްވެސް ފޮތުގައި ނެތްތޯ؟ ހަމައެކަނިޗާޕްކުރި ފަރާތްތޯއޮތީ.\nމާޗް 19, 2019 13:57\n(ކީރިތި ގުރުއާން ކިޔެވުމަށް އެހީއެއް، ދަރިވަރުންނަށް ހާއްސަ 5.) ދަރިވަރުން ފާފަ ވެރި ކުރުމަށް އަދި މަގުފުރެއްދުމަށް އަމާޒްކޮށް ދުރާލާ ރާވައިގެން އެޑިއުކޭޝަން މިނިސްޓަރު ގެ ނާޤާބިލު ކަމުންނާއި މިނިސްޓުރީ ގެ ވެސް ވަރަށް ބޮނޑު އިހުމާލުން ފިންޏެއް އަދި ހޫނެއް ވަކިނުވާ ކުނޑަ ކުދިން ނަށް ނޭންގި މިވަރުގެ ފާފައެއް ކުރުމަށް މަގު ފަހިކުރުވި ހުރިހާ މުއައްސަސާތައް ކުއްވެރިކޮށް މިކަމުގާ އިހުމާލުވާ އެންމެހާ ފަރާތްތަކާ މެދު ހަރުކަށި ފިޔަވަޅު އެޅުއްވުމަށް ގޮވާލަން.\nމާޗް 19, 2019 16:46\nމިހާރު އެފޮތުން ކިޔެވި ކުދިން ތިބޭނީ ލާދީނީވެފަ\nމާޗް 19, 2019 16:48\nތިހެން ހަދައިގެންވެސް މިރާއްޖޭން ތިޔަބަގައިގެ އުނދަގުލާއި ދުއްޕާން ފިލާނެނަމަ ކޮންފަދަ


Kulhudhuffushi Online - Kurunbaa fen buimah enme rangalhee mi vaguthuthakugai\nކުރުނބާ ފެން ބުއިމަށް އެންމެ ރަނގަޅީ މި ވަގުތުތަކުގައި\nޚަދީޖާ އާދަމް - 1 އަހަރު ކުރިން - 8 އޮކްޓޯބަރ 2017\nމިއީ އަހަރެމެން ވަށައިގެން ވަރަށް ފަސޭހައިން ލިބެން ހުންނަ އެހާމެ ހަށިގަނޑަށް ފައިދާ ލިބޭ އެއްޗެކެވެ. ބައެއް މީހުންނަށް ނޭނގުނު ކަމުގައި ވިއަސް ވަކި ގަނޑިތަކެއްގައި ކުރުނބާ ގެން ބުއިމަކީ އެއިން ހަށިގަނޑަށް އެތައް ފައިދާތަކެއް ލިބޭ ކަމެކެވެ.\nހެނދުނު ހުސްބަނޑާ ހުރެ\nހުސްބަނޑާ ހުރެ ހެނދުނު ކުރުބާ ފެން ބުއިމުން މި ފެނުގައި ހިމެނޭ ލުރިކް އެސިޑް ސަބަބުން ތިމާ ގެ ދިފާއި ނިޒާމް ވަރުގަދަކޮށްދީ މެޓަބޮލިޒަމް އިތުރު ކޮށްދެއެވެ. އަދި ގަަވައިދުން ކޮންމެ ދުވަހަކު ކުރުނބާ ފެން ބޯނަމަ ބްލެޓް ޕްރެޝަރ އެއްވަރެއްގައި ހިފަހައްޓައިދީ އަދި ބަރުދަން ލުއި ކުރުމަށް އެހީވެދެއެވެ.\nކުރުނބާ ފެނަކީ ގުދުރަތީގޮތުން ވަރަށް ރަނގަޅު “ސްޕޯޓް ޑްރިންކް” އެެކެވެ. އެގޮތުން ކުރުނބާފެނުން ހަކަތަ އިތުރުކޮށްދީ ހަށިގަނޑު ހައިޑްރޭޓް ވުމަށް އެހީވެދެއެެވެ. އަދި ކަސްރަތައްފަހު ވެފައިހުރި ވަރުވަލިކަން ފިލުވާލުމަށްވެސް ކުރުނބާ ފެން އެހީވެދެއެވެ.\nނިދަން އުދަނގުވާމީހުންނަށް މިއީ ވަަރަށް ރަނގަޅު ފަރުވާއެކެވެ. އެގޮތުން ނިދުމުހެ ކުރިން ކުރުނބާ ފެން ބުުއިމުން ނިދަން ފަސޭހަވެ ހިތުގެ ތެޅުން މަޑުކޮށްދެއެވެ. އެހެންކަމުން ނިދާ ގަޑީގައި ވިސްނުމުން ދުރުކޮށްދޭން ކުރުނބާފެން ބޯށެވެ.\nރާއްޖޭގެ އެއްވަނަ ފްލައިބޯޑަރު އިއްބަޑޭ ދިރާގުގެ ބްރޭންޑް އެމްބެސަޑަރަކަށް\nހދ އަތޮޅު ފުޓްްބޯޅަ މުބާރާތުގައި9ޓީމަކުން ބައިވެރިވެއްޖެ


ހަސަން އަތީޤް ” އެއްލާގެން ” މިދިޔައީ ކީއްވެ ؟މިކަލް ނޫސް\nހަސަން އަތީޤް (ބާބާ )\nހަސަން އަތީޤް ” އެއްލާގެން ” މިދިޔައީ ކީއްވެ ؟\n5 މެއި 2017, 10:40 |\nމަދަމާ އޮންނަ ލޯކަލް ކައުންސިލް އިންތިޙާބުގައި ފުވައްމުލައް ސިޓީ އުތުރު ދާއިރާއަށް ޖުމްހޫރީ ޕާޓީގެ ޓިކެޓްގައި ވާދަކުރައްވާ ހަސަން އަތީޤް، ޕީޕީއެމްގެ ކެންޑިޑޭޓަށް ތާއީދުކުރަން މިވަނީ ނިންމަވާފައެވެ.\nމިކަމާއި ގުޅޭގޮތުން ތަފާތު ވަހަކަތައް އެބަ ދެކެވެއެވެ. ޙަޤީގަތަށް ބަލާލާއިރު ހަސަން އަތީޤް އަކީ ޖުމްހޫރީ ޕާޓީ އާއި އެހާ ރައްޓެހި މިހެކޭ ނުދެއްނެވޭނެއެވެ. އެނާ ޖުމްހޫރީޕާޓީ އާއި ގުޅިވަޑައިގަތީވެސް ކައުންސިލް އިންތިޙާބުގެ ޓިކެޓް ހޯދުމަށެވެ.\nއެއަށްފަހު ފެނިގެން ދިޔައީ “އެއްލާގެން އޭކަހަލަ ތަރައްޤީ ކަށަވަރޮ” މި ޝިއާރުގެ ދަށުން ބޮޑެތި ވައުދުތަކެއް ވަމުންދިޔަ މަންޒަރެވެ. ބައެއްފަހަރު ހަސަން އަތީޤް ކުރިމަތިލައްވައިގެން އުޅުއްވަނީ ދިވެހިރާއްޖޭގެ ރައީސް ކަމަށޭވެސް ހީވާފަހަރު އާދެއެވެ. އެހެންކަމުން އެނާގެ ވަޢުދުތަށް ރައްޔިތުން ބަލައިގަތުމަށް ވުރެ ބޮޑަށްވީ ބޮޑު ޖޯކަކަށެވެ.\nފަހަރުގައި އަތީޤް ޕީޕީއެމްގެ ކެންޑިޑޭޓަށް ތާއީދުކުރަން ނިންމެވީ ރައްޔިތުންގެ ތާއީދު އެނާއަށް ނެތުމުންކަމަށް ވެސް ވެދާނެ އެވެ.\nއެހެން ނަމަވެސް އަތީޤް ގެ ވާހަކަ މިއާއި މުޅިން ތަފާތެވެ. އެނާ ޕީޕީއެމް ކެންޑިޑޭޓަށް ތާއީދުކުރަން ނިންމެވީ، ޖުމްހޫރީޕާޓީން އެނާގެ ކެމްޕެއިނަށް އެހީތެރިކަން ނުދެއްވާތީ ކަމަށެވެ.\n” އަޅުގަނޑުގެ ކެމްޕެއިނަށް ޖެޕީ އިން ދިނީ އެންމެ 5000 ރުފިޔާ، އޭގެން ކޮން ކެމްޕޭނެއް ވާނީ ” ހަސަން އަތީޤް ވިދާޅުވިއެވެ. މީގެ އިތުރުން ކެމްޕެއިނަށް ސައުންޑު ސިސްޓަމެއް ހޯއްދަވައި ދެއްވުމަށް ތަކުރާރުކޮށް އެދުމުންވެސް އެކަންވެސް ކޮއްދީފައި ނުވާކަމަށްވެސް އަތީޤް ހަމަ ކުރެއްވިއެވެ.\nމީކަމާއި ގުޅިގެން ޖުމްހޫރީ ޕާޓީގެ ސެކެއްޓްރީ ޖެނެރަލް އަހުމަދު ސަމީރު ވަަނީ އަތީޤްއަށް ފިނި ރައްދެއް ދެއްވާފައި އެވެ . “އަތީޤްއަށް ވެގެން އުޅެނީ، އަޅުގަނޑުމެންގެ ތެރެއިން ބައެއް މީހުންނަށް އަލަށް، އާ ފޯނެއް ލިބުނީމަ ވެގެން އުޅޭގޮތް، އަތީޤް ދިޔަ ކަމުގައިވިޔަސް އިދިކޮޅު ފަރާތްތަކަށް އެންމެ ވޯޓެއްވެސް މަދެއް ނުވާނެ ” ސަމީރު ވިދާޅުވިއެވެ.\nއަތީޤް ޕީޕީއެމްގެ ކެންޑިޑޭޓް އަށް ތާއީދުކުރަން ނިންމެވީ ފައިސާއަށް ؟\nއަތީޤް ޕީޕީއެމްގެ ކެންޑިޑޭޓް އަށް ތާއީދުކުރަން ނިންމެވީ ފައިސާއަށްކަމަށް، އިދިކޮޅު ބައެއްފަރާތްތަކުން ދަނީ ތުހުމަތު ކުރައްވަމުންނެވެ. “ފުވައްމުލަކު އުތުރު ދާއިރާގެ ޖޭޕީ ކެންޑިޑޭޓް، ޕީޕީއެމްއަށް ތާއީކުރަން ނިންމެވުމާއި ގުޅިގެން އެނާއަށް 524000ރ ރުފިޔާ ވަނީ ޖަމާކޮށްފައި” މަޝްހޫރު ސޯޝަލް މީޑިއާ އެކްޓިވިސްޓް ތައްޔިބް ޝަހީމް ރޭ ކުރެއްވި ޓުވިޓެއްގައި ވެއެވެ.\nއެހެން ނަމަވެސް މިކަމާއި ގުޅިގެން ހަސަން އަތީޤް ވިދާޅުވީ ” އެއީ ހޮޅި ވާހަކައެއް، އަދި އެއްވެސް ފައިސާ މަށަކަށް ނުލިބޭ ” ކަމަށެވެ.\nޙަސަން އަތީޤް ޕީޕީއެމްއަށް ތާއިދު ކުރެއްވުމުން ގިނަ ޥޯޓުތަކެއް އިދިކޮޅު ފަރާތްތަކަށް ލިބިގެން ދާނެކަމަށް، އިދިކޮޅު ފަރާތްތަކުން ދެކެއެވެ.